ހިތް ވިންދާނުލައި… (14) – Esfiya – Dhivehi Vaahaka Site\n- by zaisha - 0- July 7, 2015\nއޭނާ ފުރާނައަށްވުރެން ބޮޑަށް ލޯބިވާ މާކިންގެ ކައިރީގައި އަބަދުވެސް ވާނެއެވެ. އިނާރާ ގިސްލަ ގިސްލާފައި ރޮމުން ދިޔައިރު މި މަންޒަރު ފެންނަ މީހެއްގެ ހިތަށް އަސަރު ނުކޮށެއްނުދާނެއެވެ.\nއެސްފިޔަތަށް ދުރުކޮއްލަމުން ލޯ ހުޅުވާލި މާކިންއަށް ފެނުނީ ސީލިންގުގައި އިން ފަންކާ އެނބުރެމުން ދިޔަ މަންޒަރެވެ. އޭނާގެ މޭމަތީގައި ބޯއަޅާލައިގެން ނިދިފައި އޮތް އިނާރާގެ އިސްތަށިގަނޑު އޮތީ ޓައިލްސް ތަކުމަތީ ފެތުރިފައެވެ. މާކިން ދެލޯ އުނގުޅާލުމަށްފަހު އިނާރާ ދުރުކޮއްލަން ތެދުވިތަނާ އޭނާގެ ނަޒަރު ހުއްޓުނީ އިނާރާގެ ކޮލަށްށެވެ. ރަތްވެފައިވާ ކޯ ފެނި މާކިންއަށް ރޭގެ ހަނދާންތަށް އާވިއެވެ. އެލީސްއާއި ހެދި އޭނައަށް ރާ ބޮވުމާއި ކޮޓަރިއަށް އައިސް އިނާރާއަށް އަނިޔާކުރެވުނު މަތިން ހަނދާންވުމުން އަތުން ނިއްކުރީގައި ހިފައްޓާލިއެވެ.\nމާކިންތެދުވުމުން އިނާރާއަށްވެސް ހޭލެވުނެވެ. ރަނގަޅަށް ލޯ ހުޅުވާލެވުނު އިރު ކައިރީގައި އިން މާކިން ބޮލުގައި ހިފަހައްޓައިގެން އިން މަންޒަރު ފެނުމުން ތެދުވެ އިށީނެވެ. “ބޮލުގައި ރިއްސަނީތަ؟؟ މަޑުކުރެ ޕެނެޑޯލް ނަގާނަން..” އިނާރާ މިހެން ބުނިތަނާ މާކިން ތެދުވިއެވެ. “ކޮންމެހެން މާ ރަނގަޅު ވެގެން އުޅޭނެ ކަމެއް ނެތް!” މާކިން މިހެން ބުނެފައި އިނާރާއަށް ބަލައިލުމެއް ވެސް ނެތި ގޮސް ފާޚާނާއަށްވަނެވެ.\nއިނާރާ ތެދުވެގެން އައިސް ލޯގަނޑު ކުރިމަތީ ހުއްޓެލުމުން ކޮލުގައި ހުރި ނިޝާންފެނުނެވެ. މަޑުމަޑުން އެތަނުގައި އަތްލިއިރު ކޮލު ކަށިގަނޑުގައި ތަދު ހުރިކަން އިހުސާސްވިއެވެ. މާކިން ރޭގައި އެހެން ކަންތަން ކުރެވުނީތީ މަޢާފަށް ނޭދުނު ތާނގައި އޭނާއާއި ދިމާއަށް ބަލައިވެސް ނުލިއެވެ.\nކޮޓަރީގައި ހުރި ކުޑަ އައިސް އަލަމާރި ހުޅުވާލުމަށްފަހު އެތަނުން ގަނޑުވެފައި އޮތް ކުޑަ ފެންފުޅިއެއް ހިފައިގެން އައިސް އިނާރާ އެނދުގައި އިށީދެލިއެވެ. އެ ފުޅި ކޮލުގައި ޖައްސަމުން ދިޔައިރު އިނާރާގެ ލޮލުން ފޭދުނު ކަރުނައިން ކޯތާފަތް ތެމުނެވެ. އަޑެއްވެސް ލައްވާނުލައި އިނދެ ރޮވެމުން ދިޔައިރު އެ ހިތުގައި އަޅާވޭން އެކަކަށްވެސް އިހުސާސެއް ނުވާނެއެވެ.\nމެންދުރުން އަނބުރާ ތިނެއް ޖެހިއިރު އިނާރާ ދިޔައީ ފުރަން ތައްޔާރުވަމުންނެވެ. ދުރުގައި ހުރި މާކިން ކޮންމެވެސް މީހަކަށް ގުޅަން ފޯނު ކަންފަތުގައި ޖަހައިގެން ހުއްޓެވެ. “ހަލޯ.. ބައްޕާ، އަޅުގަނޑުމެން މިއަދު ހަވީރު ފުރަން މި އުޅެނީ..” ނާޒިމްއާއި ފޯނުން ވާހަކަ ދައްކަމުން އައިސް އެނދުގައި އިށީދެލިއެވެ. “އެ ވީ ގޮތަކީ އިނާރާ އޮފީސް ބައެއް މަސައްކަތްތަށް ނިންމަން ވިއްޔޯ.” އިނާރާއާއި ދިމާއަށް ބަލާލަމުން މާކިން ބުނެލިއެވެ.\nއެހާ އަވަހަށް މާލެދާން ނިންމީވެސް މާކިންއެވެ. ނަމަވެސް އެކަންވެސް މިއެޅުވީ އިނާރާގެ ބޮލުގައި ކަމުން އޭނާ އިތުރުއެއްޗެކޭ ނުބުނެ ފޮއްޓަށް އެއްޗެހި އަޅަމުން ދިޔައެވެ. “ފަސް ގަޑި ބައި ހައިކަށްއިރު ގެއަށްދެވޭނީ.. ލައްބަ.. ބައި.” މާކިން ފޯނު ބޭއްވުމަށްފަހު ޖީބުން ސިނގިރޭޓެއް ނަގައި ރޯކޮއްލިއެވެ. އިނާރާއަށް މި މަންޒަރު ފެނި ހުރީ ގަބުވެފައެވެ. މީގެ ކުރިން މާކިން ސިނގިރޭޓު ބޯކަމެއް އޭނައަކަށް ނޭނގެއެވެ.\nސިނިގިރޭޓު ބޮމުންދިޔަ މާކިން ދުރުގައި ބަލަހައްޓައިގެން ހުރި އިނާރާފެނުމުން ހިތްހަމަ ނުޖެހުނެވެ. “ކިހިނެއްވި ތި ކަޅި އަޅަނީ؟” މާކިން ބުނެލިއެވެ. “ކޮން އިރަކު ސިނގިރޭޓު ބޯން ފެށީ…” އިނާރާއަށް އިޚުތިޔާރަކާއި ނުލައި މިހެން ބުނެވުމުން ކުޑަކޮން ބިރުގަތެވެ. މާކިންއާއި އެ ގޮތަށް ސުވާލު ނުކުރުމަށް ބުނެފައިވާއިރު މި ކުރެވުނީ ކީއްހެއްޔެވެ.\n“އެ ކީއްކުރަން ބަލާއެއްޗެއް.. އަހަރެން ބޭނުން ކަމެއް ބޭނުން އިރަކު ކުރާނަން. ކޮންމެހެން ކަމެއް ކުރަން ބަމްބީ ކައިރިން ހުއްދައަށް އެދެން ޖެހޭތަ؟؟” މާކިން އައިސް އިނާރާގެ ކުރިމަތީގައި ހުއްޓިލަމުން ބުނެލިއެވެ. އިނާރާ އަވަހަށް ދެފަރާތަށް ބޯ ހޫރުވާލިއިރު ސިނގިރޭޓުން އަރަމުން ދިޔަ ދުމުން އޭނާއަށް އުނދަގޫވެ ކުޑަކޮން ނޭފަތުގައި އިނގިލި ޖައްސާލިއެވެ. މި މަންޒަރު ފެނުމުން މާކިން ސިނގިރޭޓު ބޯލުމަށްފަހު ހުރިހާދުމެއް އިނާރާގެ މޫނަށް ދޫކޮއްލިއެވެ.\nމާކިންގެ މި ޢަމަލުން އިނާރާ ކޮށިއެރި އިރު ދެލޮލަށް ފެންޖަމާވުމުން އޭނާ ދެފިޔަވަޅު ފަހަތަށް އެޅިއެވެ. “ކީއްވެ ތި ދުރަށް ދަނީ… އާދެބަ ކައިރިއަށް..” މާކިން މިހެން ބުނެފައި އިނާރާގެ އަތުގައި ހިފައި ދަމައިގަތުމުން އޭނާ އައިސް މާކިންގެ ގައިގައި ތަތްވިއެވެ. “އަދި ބަމްބީއަށް ވެސް މި ބޯންދޭނަން. އިނގޭ. ސޯ ގެޓް ޔޫސްޑް ޓު ދިސް.” މާކިން މިހެން ބުނެފައި އަނެއްކާވެސް އިނާރާގެ މޫނަށް ދުންތަށް ދޫކޮއްލިއެވެ.\nލެޕްޓޮޕަށް ގެއްލިފައި އިން ރާހިލް އިނީ ޑިއުޓީގައެވެ. އޭނާގެ އެންމެފަހު ޕޭޝަޓުގެ ގަޑި ނިއްމާލުމަށްފަހު ގެއަށް ދިއުމުގެ ކުރިން ނިންމަންޖެހޭ ބައެއް އެއްޗެހި ނިންމަން އިން ރާހިލް މަސައްކަތް ހުއްޓާލީ ފޯނަށް މެސެޖެއް އައުމުންނެވެ. ނޭގޭ ނަމްބަރަކުން ކޮއްފައި އިން މި މެސެޖް ހުޅުވާލުމުން އިނީ ‘ހައި’ އެއް ޖަހާފައެވެ. ރާހިލް މިކަމަށް މާ ބޮޑު ސަމާލުކަމެއް ނުދީ މަސަތްކަތަށް އެނބުރުނެވެ.\nނަމަވެސް އަނެއްކާވެސް ފޯނަށް މެސެޖެއް އައުމުން ހުޅުވާލިއިރު ހަމަ އެ ނަމްބަރު އައި މެސެޖެކެވެ. މިފަހަރު އޮތް މެސެޖުގައި އިނީ މިއަދު ނާންނަންހެއި އަހާފައެވެ. ރާހިލްއަށް މިއީ ކާކުކަން ނޭނގުމުން ކާކުތޯ އަހައި މެސެޖް ކުރިއެވެ. އިރުކޮޅެއްގެ ތެރޭގައި އައި މެސެޖްގައި ބުނެފައި އޮތީ އެއީ މަލަކް ކަމަށެވެ. މަލަކްއަށް އޭނާގެ ނަމްބަރު ލިބުނީ ކިހިނެތްބާއޭ ހިތަށްއެރިއެވެ. ތެދެކެވެ. އޭނާ މިއަދު މާ ބުރަވުމުން އެ ގެއަށް ނުދެވޭނެ ވާހަކަ ބުނަން ހަނދާން ނެތުނީއެވެ.\nރާހިލް އޭނާގެ ނަމްބަރު ލިބުނީ ކިހިނެތްކަން އަހައި ވީގޮތް އޮޅުން ފިލުވައި ދެމުން މެސެޖް ކުރިއެވެ. މަލަކްއަތުގައި ފޯނު ނޯންނައިރު އޭނާ މި މެސެޖްކުރީ ކިހިނެތްކަން ރާހިލްއަކަށް ނުވިސްނުނެވެ. ރާހިލް މި ޚިޔާލަށް ގެއްލިފައި އިންދައި ފޯނު ރިންގުވިއެވެ. ގުޅަނީ މަލަކްއެވެ. ރާހިލް ދެ ޚިޔާލެއްގައި ހުރެފައި ފޯނުނެގިއެވެ.\n“ހަލޯ..” ރާހިލް ބުނެލިއެވެ. “އައި ގޮޓް މައި ފޯން ބެކް. ބައްޕަ މިއަދު ވަރަށް ނަސޭހަތް ދީފައި ފޯނު ދީފި. ދެން މީގަ އިނޭ ރާހިލްގެ ނަމްބަރ. ދެން ނައިސް ލަސްވާތީ މެސެޖް ކޮއްލީ. މަންމަ ނުބުނޭ ވިއްޔަ ނާންނާނެ ވާހަކައެއް.” މަލަކް އެއްފަހަރާ ހުރިހާ ކަމެއް އޮޅުން ފިލުވައިދިނެވެ. “މިއަދު ތަންކޮޅެއް ބިޒީ ވީމަ އާޝިޔާއްތައަށް ގުޅާފައި ބުނަން ހަނދާން ނެތުނީ..” ރާހިލް މިހެން ބުނުމުން އެ ދެމެދުގައި އިރުކޮޅަކަށް ވާހަކަ ނުދެކެވި ދިޔައެވެ.\nރާހިލް ހުރީ އެނާ އިތުރަށް ބުނަންވީ ކީކޭކަން ނޭނގިފައެވެ. “ސޯ.. މާދަން އަންނާނަމެއްނުން.. ބައި އިނގޭ..” މަލަކް މިހެން ބުނުމުން ރާހިލްވެސް ފޯނުބޭއްވިއެވެ. އިރުކޮޅަކަށް ނަމަވެސް މަލަކްގެ އަޑުއިވުމުން އެ ހިތަށް ހަމަޖެހުމެއް ލިބުނެވެ. އިށީދެގެން އިން ގޮނޑީގައި ދެމިލަމުން މަލަކްއާއި ދޭތެރޭ ޚިޔާލުކޮއްލިއެވެ. މިހެން އިންނައިރު އެ ތުންފަތަށް ހިނިތުންވުމެއް ފާޅުވެއެވެ.\nއިބްރާހިމް ނާސިރް އިންޓާނޭޝްނަލް އެއާރ ޕޯޓަށް ޖެއްސި ފްލައިޓުން ފައިބައިގެންއައި މާކިންގެ ފަހަތުން އިނާރާ އާދެއެވެ. މުޅި ދަތުރުގައިވެސް މާކިން ހުރީ މަޑުމޮޅިވެފައެވެ. އޭނާ އިނާރާއާއި ވެސް މާގިނަ ވާހަކައެއް ނުދައްކައެވެ. ދަބަސް ނަގައިގެން ދެމީހުން ފެރީއަށް ދިޔަ މަގުމަތީގައި މާކިން ޒެރީންއަށް ގުޅާލިއެވެ.\n“ހޭއި ޒެރީން. މާލެއަށް އައީ މިހަމަ. ފްރީ ވެލީމަ ގުޅާނަން އިނގޭ.. ޔަޕް.. ބާއި.” އިނާރާގެ ކުރިމަތީގައި އެއްވެސް ޖެހިލުމެއްނެތި އެހެން އަންހެނަކަށް ގުޅާލިއިރު އެ ހިތަށް އެއްވެސް އަސަރެއް ނުކުރާހެން ހީވިއެވެ. ނަމަވެސް މާކިން އެގޮތަށް ކަންތަން ކުރީ އިނާރާ ހިތުގައި ޖައްސާލުމަށްށެވެ. އޭނާއަކީ މާކިންއަށް އެއްވެސް ވަރަކަށް މުހިއްމު ނޫން މީހެއްކަން އަންގައި ދިނުމުގެ ބޭނުމުގައެވެ. އިސްޖަހައިގެން ހިނގާފައި ދިޔަ އިނާރާއަށް އެ ހުރިހާ ވާހަކައެއް ރަނގަޅަށް ވެސް އަޑުއިވުނެވެ. މާކިން ކުރަން ބޭނުންވި ކަންތަންވެ އިނާރާގެ ހިތުގައިވެސް ޖެހުނީއެވެ.\n“ގެއަށް އައިސް ދެކުދިން މައްޗަށް ފޮށި ލާފައި އާދެ އިނގޭ ތިރިއަށް ސައިބޯން.. އާނ.” ނާޒިމް ފޯނުން މާކިންއަށް ގުޅާލުމަށްފަހު ވާހަކަދައްކަމުން ބުނެލިއެވެ. ސޯފާގައި އިށީދެލައިގެން އިން ނާޒިމް އިންތިޒާރު ކުރަމުން ދިޔައީ މާކިން އަންނާނެ އިރަކަށްށެވެ. މިއަދު މާކިންއަށް އެނާ ވިސްނަދޭނެއެވެ.\nލިފްޓުން މައްޗަށްއެރި މާކިން އެދުނި އިނާރާ ސައިބޯން ދިއުމަށްށެވެ. މާކިން ގޮސް މައްޗަށް ފޮށި ލާފައި އަންނާނެ ކަމަށް ބުނުމުން އިނާރާ ދެކޮޅެއް ނެހެދިއެވެ. ދޮރު ހުޅުވާލާފައި އެތެރެއަށް ވައިން އިނާރާ ފެނުމުން ނާޒިމް ތެދުވިއެވެ. “ކޮބާ މާކިން؟؟” ނާޒިމް ސުވާލުކުރިއެވެ. “ފޮށި ލާން ދިޔައީ އެބައާދެ.. ކޮބާ މަންމަ.” އިނާރާ އައިސް ނާޒިމް ކައިރީގައި މަޑުކޮއްލިއެވެ. “އެބަ އުޅޭ ކޮޓަރީގައި. އަންނާނެ އިރުކޮޅަކުން.. އާދެ ބައްޕައާއި އެކީ އިށީދެލަން.. ދަތުރު ކިހިނެތް.” ނާޒިމް ސޯފާގައި އިށީދެލަމުން ބުނެލިއެވެ.\n“ވަރަށް މަޖާ.. އެކަމަކު ބައެއް ކަންތަން ކުރަންވެފައި ހުރީމަ އައީ.” ސޯފާގައި އިން އިނާރާ ބުނެލިއެވެ. “ދަރިފުޅު ހިތްހަމަޖެހިގެން ދޯ ތި އުޅެނީ.” ނާޒިމް ފަރުވާތެރި ކަމާއިއެކީ އިނާރާއަށް ބަލައިލަމުން ބުނެލިއެވެ. “ލައްބަ…” އިނާރާ ފާޑަކަށް އިނދެފައި ބުނެލިއެވެ. ކުއްލިއަކަށް ނާޒިމްގެ ލޮލުގައި އަޅައިގަތީ އިނާރާގެ ކޮލުގައި ފޭދެމުން ދިޔަ ނިޝާނަށްށެވެ. ކުޑަކޮން ރަތްވެފައި ހުރިއިރު ދުޅަކަންވެސް އޭނާއަށް ފާހަގަ ވިއެވެ. “އަހާ މިހިރި ކިހިނެތް ވެފަ..” ނާޒިމް އިނަރާގެ ކޮލަށް އިޝާރާތް ކުރަމުން މިހެން ބުނިއިރު އިނާރާއަށް ހިވީ އޭނާގެ ހިތް ގެނބުނު ހެންނެވެ. ހާކާފައި ހުރި ފައުންޑޭޝަން ދަތުރު ކޮއްފައި އައުމުން ފިލީކަން އިނގުމުން މަޑުމަޑުން އެ ތަނުގައި އަތް ލެވުނެވެ. އޭރުވެސް އެތަނަށް ތަދުވާކަން އިހުސާސް ވިއިރު އިނާރާ ބުނާނީ ކީކޭ ކަމެއް ނޭނގުނެވެ.\n“އެއީ.. އެއީ ކައްސާލައިގެން ޕޫލް ކައިރިއަށް ވެއްޓުނީ..” އިނާރާ މިހެން ބުނެލިއިރު އެ ހިތް ނެގިނެގިފައި ޖެހެއެވެ. “މާކިންއަށް އިނގޭތަ. އަޅެ މިވަރު ވީއިރު އޭނާ ނުބަލަތަ ހުރީ.” ނާޒިމް މިހެން ބުނުމުން އިނާރާ ކުޑަކޮން ހީލީއެވެ. “ރަނގަޅުވާނެ މާދަން ވާއިރަށް. ބައްޕަ އެހާ ހާސްނުވެބަ..” އިނާރާ މިހެން ބުނިތަނާ ދޮރު ހުޅުވުނު އަޑުއިވުނެވެ.\nމާކިން ގޭތެރެއަށް ވައިން އިރު އިނާރާ އޭނާގެ ކޮލުގައި އަތް އަޅައިގެން އިންއިރު ކައިރީގައި އިން ނާޒިމްގެ މޫނުމަތިން ނުރުހުންވެރިކަން ފާޅުވާން ހުއްޓެވެ. އަނެއްކާއި އިނާރާ ވީ ހުރިހާކަމެއް ނާޒިމްއަށް ކިޔާދިނީ ނުންބާއޭ މާކިން ހިތަށްއެރިއެވެ. ސިޓިން ރޫމަށް ނިކުއިން އާޝިޔާ ފެނި އިނާރާ އަވަހަށް ތެދުވެގެން އެދިމާއަށް ދިޔައެވެ.\n“ހިނގާ އަވަހަށް ސައިބޯން.. ކިހިނެތްތަ އިނާރާ..” އާޝިޔާ އައިސް އިނާރާ ގޮވައިގެން ކާގެއަށް ދަމުން ބުނެލިއެވެ. އޭރު ސޯފާގައި އިން ނާޒިމް ތެދުވެގެން އައިސް މާކިން ކައިރީގައި ހުއްޓެލިއެވެ. “އިނާރާއަށް އަނިޔާ ވާއިރުވެސް މާކިންއަށް ހަމަ ނޭނގެނީތަ! އެ ފަކީރު ކޯ އެހެރީ ދުޅަވެފައޭ… ބައްޕަ އެބަޖެހޭ މާކިންއާއި މުހިއްމު ވާހަކައެއް ދައްކަން. ސައިބޮއެ ނިމިގެން އެކަމު. އާދެ.” ނާޒިމް މަޑުން ވާހަކަދެއްކި ނަމަވެސް އެ އަޑުގައި ހުރި ރުޅިވެރިކަން ހާމަވުމުން މާކިންއަށް ވަގުތުން ވީގޮތް އިނގުނެވެ.\nސައިބޯން މޭޒުކައިރީގައި އިށީދެލިއިރު އިނާރާއަށް އޭނާ ކަޅިއަޅާލިއެވެ. މާކިން ނެތް ވަގުތުބަލައި ވީ ކަންތަން ބައްޕަ ކައިރީގައި ކީކަން އޭނާއަށް ޔަޤީންވިއެވެ. އެހެން ނޫންނަމަ ނާޒިމް އެހާ ސިދާ ބަހުން މާކިންއައި ދިމާއަށް އެހެން ނުބުނާނެކަން އިނގެއެވެ. ސައިބުއިން ކުރިޔަށް ދިޔައިރު މާކިން މާ ވަރަކަށް ވާހަކައެއް ނުދައްކައެވެ. އޭނާ ހުރީ އެއަށް ވުރެ ބޮޑަށް ހިތްހަމަ ނުޖެހިފައެވެ.\nސައިބޮއެ ނިމުމުން ނާޒިމް މާކިން ގޮވައިގެން ބެލްކަންޏަށް ނިކުތެވެ. “މާކިން ތި އުޅުން ބަދަލު ކުރާނީ ކޮންއިރަކުން؟؟” ނާޒިމް ވާހަކަފެށިއެވެ. “ކޮންކަމެއް؟” ރެއިލިންގައި އަތް އަޅުވާލައިގެން ބޭރު ބަލަން ހުރީ މާކިން ބުނެލިއެވެ. “ކޮން އުޅުމެއް ހެއްޔޭ؟؟ މާކިން އޮފީހުގައޭ ހުރީ ކިޔާފަ އެދުވަހުވެސް ހެދީ ދޮގު. ނުބުނާތި ނޫނެކެ.” ނާޒިމްގެ ދެއްކި ވާހަކައިން މާކިންގެ ރުޅި އިތުރުވިއެވެ.\n“ބައްޕަ ނޫޅެން ކޮންމެހެން ދިޔައީ ކޮންތާކަށް ތޯ ބަލާކަށް. އެކަމަކު އިނާރާއަށް ތިހެން ހަދަން ހެޔޮވާނެތަ؟ އޭނަ މާކިންއަށް އެހާ ރަނގަޅަށް ކަންތައް ކޮއްދޭއިރު މާކިން ތި އުޅެނީ ކިހިނެތް. ތި އުޅުން ބަދަލު ކުރަން ޖެހޭނީ. އެހެން ނޫނީ ބައްޕަ ކަންތަން ކުރާލެއް މާކަށް ރަނގަޅެއް ނުވާނެ. އަޑުއިވިއްޖެ. މީގެ ފަހުން އިނާރާއަށް އެއްވެސް ކަހަލަ އަނިޔާއެއް ދީގެން ނުވާނެ.” ނާޒިމް މިހެން ބުނީކީ ކޮންމެހެން މާކިން އިނާރާއަށް އަނިޔާ ކުރާކަން އިނގިގެއްނެތް ނޫނެވެ.\nނަމަވެސް މާކިންއަށް ހީވީ އިނާރާ ހުރިހާ ހަޤީޤަތެއް ކިޔާދިނީކަމަށެވެ. މާކިން ދެއަތް ޖީބަށް ޖަހާލަމުން އަތް މުއްކެވުނެވެ. އެނާ އައިސްފައި ހުރިރުޅި މައިތިރިކުރަން މަސައްކަތް ކުރިއެވެ. “ލައްބަ” މާކިން ބުނެލީ ހަމައެކަނި މިހެންނެވެ. ނާޒިމް ދެން އިނާރާ ގޮވައިގެން ދިއުމަށް އެދުމުން މާކިން އެތަނުން ދިޔައެވެ.\nދެމީހުން ލިފްޓަށް އެރިއިރު މާކިންއަށް ހީވީ އޭނާގެ އެތެރެ ހަށި ރުޅިއައިސްގެން ފަޅައިގެން ގޮސްދާނެހެންނެވެ. އޭރު ކައިރީގައި ހުރި އިނާރާއަށް މިއިން އެއްވެސް ކަމެއްގެ ހިލަމެއް ނުވެއެވެ. ގޭތެރެއަށް ވަދެވުމާއި އެކީ އިނާރާގެ އަތުގައި ހިފައި ދަމަމުން ކޮޓަރިއާއި ދިމާއަށް މާކިން މިސްރާބުޖެހިއެވެ. އިނާރާ ހުރީ ވާނުވާ ނޭނގިފައެވެ. އޭނާ ދަމާފައި އެ ގެންދިޔަ ގޮތަށްގޮސް ހޫރުވާލި ގޮތަކުން އިނާރާގެ ކޮނޑުހުޅަށް ވެސް ތަދުވިއެވެ.\n“ބައްޕަ ކައިރި ހުރިހާ ވާހަކައެއް ކިޔުނީމަ ހީކުރީތަ އަހަރެން ބިރުގަންނާނެއޭ!” މާކިން ހަޅޭލަވައި ގަންނަމުން ގޮސް އިނާރާގެ އަނގަމަތީގައި ހިފިއެވެ. މާކިން ހިފިލެއް ބާރުކަމުން އޭނާ ތަދުވެފައިވާ ކޮލު ކަށިގަނޑުގައި އިތުރަށް ވޭން އެޅިއެވެ. “ނު.. ނޫން.. ނު.. ނުކިޔަން..މާ..” އިނާރާ އުނދަގުލުން މިހެން ބުނިއިރު އެނާ ދިޔައީ އަޅަމުން ދިޔަ ވޭނަށް ކެތްކުރަމުންނެވެ. “ކޮން ދޮގެން ހަދާކަށް!! މިހާރު އަހަރެންގެ ކުރިމަތީގައި ދޮގު ހަދަންވެސް ކެރުނީތަ. ބުނެބަލަ!!” މާކިން ދިޔައީ ހަޅޭލަވަމުންނެވެ.\nއިނާރާގެ ކޮލުން ދޫކޮއްލުމަށްފަހު މާކިންއަތުން ބޮލުގައި ހިފާއްޓާލިއެވެ. އޭރު އިނާރާ އަނގަމަތީގައި އަތް އަޅައިގެން ހުރެ ރޮމުންދިޔައެވެ. “މިހާރު ތި އުޅޭނީ ހިސާބަށް ވުރެން ބޮޑަށް ހިތް މޮޅުވެގެން! އަހަރެންގެ ނުލަފާކަން ދައްކާލާނަމޭ މިއަދު!” މާކިން މިހެން ބުނެފައި ކަބަޑުގެ ވަތްގަނޑު ހުޅުވާލުމަށްފަހު އެތަނުން ބޮޑި ކަތުރެއް ނެނގިއެވެ.\nއިނާރާއަށް މި މަންޒަރުފެނި ދެލޯ ބޮޑުވެގެން ދިޔައެވެ. އޭނާ ބިރުން ރޫރޫއަޅަމުން ދިޔައިރު މާކިންގެ ލޮލުން ހީވީ ކަނި ބުރަމުން ދިޔަހެންނެވެ. “އިނާރާ ނުޖެހެޔޭ އަހަރެމެން ދެމީހުން ދޭތެރޭގައި ހިނގައި ކަންތަކުގެ ވާހަކަ އެހެން މީހުން ކައިރި ކިޔާކަށް! ކިތަށް ފަހަރުތަ ބުނަންވީ!!” މާކިން އެ ދިޔަގޮތަށްގޮސް އިނާރާގެ ދޫކޮއްލެވިފައި ދިގު އިސްތަށިގަނޑުގައި ހިފައި ދަމައިގަންނަމުން ބުނެލިއެވެ. “ނުކިޔަމޭ.. ނުކިޔަން..” އިނާރާ ރޮވިފައި ހުރެ ބުންޏެވެ.\n“އާނ ނުބުނާތި އެ ހުރިހާ ކަމެއް ބައްޕައަށް ކިޔަން އިނގުނީ.. އަހަރެން ލަދު ގަންނަވާނެ ގޮތެއްނޭނގި ގެއްނުން ތި އުޅެނީ!” އިނާރާގެ އިސްތަށިގަނޑުގައި ހިފައި ދަމައި ގަންނަމުން މާކިން ބުނެލިއެވެ. އަތުގައި އޮތް ކަތުރު ނަގައި މާކިން އިނާރާގެ އެ ރީތި އިސްތަށިގަނޑު ބުރިކުރަން ފެށިއެވެ. އޭރު އިނާރާ މާކިންގެ އަތް ދުރުކުރުމަށް ތެޅިފޮޅެމުން ދިޔައެވެ. “ނޫން..ނޫން.. ތިހެން ނަހަދާ!! މާކިން ނޫން!” އިނާރާ އާދޭސް ކުރަމުން ދިޔައިރު މުޅި ކޮޓަރީގައިވަނީ އޭނާގެ ވޭނީ ރުއިމުގެ އަޑު ހިފާލާފައެވެ.\nމާކިން ހިތް ފުރޭވަރުވުމުން ކަތުރު ބިއްމައްޗަށް އެއްލާލުމަށްފަހު އިނާރާގެވެސް ކޮއްޕާލިއެވެ. ބިންމަތީގައި ޖެހުނު އިނާރާ ވީ ތަދުން ހަޅޭލަވައި ގަނެވުނެވެ. ހަމަ އެއް ސިކުންތުގައި މާކިން ތިރިވެ އިނާރާގެ އަނގައަށް ފިއްތާލިއެވެ. “މާ ބާރަށް ހަޅޭ ލަވާނެކަމެއް ނެތް!! މީގެ ފަހުން ތި އަނގަ ހުޅުވާލިޔަސް މިއަށް ވުރެން ބޮޑުވަރު ކުރާނަން!!” އިނާރާގެ އަތަށް ފައިން އެރުމަށްފަހު މާކިން ދަމުން ބާރަށް ދޮރުޖެހުމަށްފަހު ކޮޓަރިން ނިކުމެގެން ދިޔައެވެ. އިނާރާގެ އެއްވެސް ކުށެއްނެތި އެފަކީރަށް އެ ހާލު ޖެއްސިއިރު މާކިންގެ ހިތް އަޅެ އެއީ ހިލަގަނޑެއް ބާއްވައެވެ.\nޓައިލްސްތަކުމަތީގައި ހުރި ބުރިވެފައިވާ އިސްތަށިތަށް ނަގަމުން ދިޔަ އިނާރާ ހުއްޓުމެއްނެތި ރޮވެމުން ދިޔައެވެ. އޭނާ ބައެއް އިސްތަށިތަށް ނަގައި ގަޔާއި ކައިރިކޮއްލިއެވެ. އޭނާގެ އެހާ ލޯބިވާ އިސްތަށިގަނޑު މާކިން އެ ކޮށާ ކުދިކޮއްލީ އެއްވެސް ރަޚުމެތް ނެތިއެވެ. އިނާރާ މިހާރު އޭނާގެ ކަނދުރާއަށް ވުރެ މައްޗަށް އަރައި އިސްތަށިކޮޅުގައި ހިފާލަމުން ރޮއެގަތެވެ. އެކި ގޮތްގޮތަށް ކޮށިފައި ހުރި އޭނާގެ އިސްތަށިގަނޑު އޮތީ ހޭވިފައެވެ. އިނާރާ ބިންމަތީގައި އޮށޯވެ ދެފައި ކުރުކޮއްލައިގެން އޮވެ ގިސްލަ ގިސްލާފައި ރޮމުން ދިޔައިރު އޭނާ ވަށައިގެން ވަނީ ކޮށާލެވިފަވާ އިސްތަށިތަކެވެ. ކުއްލިއަކަށް އިނާރާގެ ވޭނީ ރުއިމުގެ އަޑު މުޅި ކޮޓަރީގައި ގުގުމައިގެން ދިޔައެވެ.\nވާހަކައަށަް ހިޔާލު ހުށައެޅުމަކީ އަޅުގަނޑަށް ލިބޭ ކުރިއެރުމެއް ކަމުގަަދެކެމެވެ. މި ވާހަކަ ކަމުދާނެކަމަށް އުއްމީދު ކުރަމެވެ\nލޯބިވަން ޔާރާ އޭ 10\nZai hama v best igey\nhehe i am first today\nV v salhi mi part vex…\nNext part mirey upload kohdehchey.\nWow v salhi ingey mi part vx…\nReethi mi part vess.. but haadha dhera veyey kiyaa iru inaara ah hadhaa gothun…plz markin rangalhu kurey…noonas markin eyoh handsome boy gose kuryma v ehenkahala feel eh vany..well waiting for next part.\nVrh reethi mi prt vesss. Waiting for the next prt….\nAlhey.. emanjjedw.. Avahah maakin gaathun emanjje salaamai kurey\nVvvv salhi… dhn avahah next part up kohbA… mihaaru keh kurevenii eh vx nooneyy..\nWow v v v v nice……..\nVvvv reethi..haadha dherayee inaara ah very gothun..\nalhe inaa ah ahen nuhadhaa. makin beynun nethiyaa eyna mom men kairi ah fonuvaalaa…Dhn inara ves makin ah visney iru hunnany makin mathin foohi vefa kannenge\nalhey..so sad..hadha gohey mi maakin.. ehme kiyaa hiyvi hisaabun ninmaalee thi…. waiting for the next part\nVrh reethi.dhen oi bai avas koh liyey..\nv v reethi kuriah othbai kiyaa hithun nuhurevey…\nVv kiyaa hithun indha thi nimmaaly\nIsthashi gandu burikola moosum dhow mi …konme story ehga ves ehkameh\nVvv dheravejje. Maakin ah rangalhu filaavalheh dheythi zai.\nV salhi hama rovijje.. 🙁 dhen alhe zai vexx thihaa vrh meehun rohvaakaha nuvaanehnun…poor inaaraa…dhen aslu salhi vaanee maakin ayas inaaraa alha nulaa madun hurun…ehvex ehchekey vex nubune…dhen maakin ah visnigen maaf kurun…aslu maakin vex loabi vey dhw inaaraa dheke… but eyna ekan baavaafa badhal hifan dhw eulheny…. ekam inaaraa ah dheragotheh nuhadhahchey… eyrun shaali v dheravaane… 🙁 nd thank u daily kh genesdheythee… 😀\nWow varah reethi. Sifa kohdheylleh varah furihama zai ur best\nSalhi vaahakaeh. Aniyaa aai lobi.\nKonkolhehbaa gadha vaanee.Maakin Inaraa ah kuraa aniyaa falhaa aruvaalanvaanee varah “gatu” hunna gothakah. Konme dhuvahaku up kuraa thee thanksalot…..vaahaka hama habeys.\nWow zai v salhi nxt prt avas ingeyyy… obi hama\nMaaakin haadha gohey… I hate u makin…\nVaaahaka Vvvv reeeethi\nWAITING FOR NEXT PART…:) !\nAlhe inara ah eh nahadhabo… haadha kurey thi genesdhey varu… bt v nice nge\nvaahaka varah reethi and Dheravey inara yah hadhaa gothun:/ Maakin akee hama jehey meeheh heneh hiyeh nuvey. Eyna yah badhaluhifey varuge kameh inara yakah nukurevey , slap kuran jehuny ves maakin ge fault in\nmivaru reethi vaahakaey mihaaru up nukurey vvvvv reethi vara dheravey\nvarah iru vandhen photo gandah baligen in dahun notice vee anhenkujjaa thunbun paan fohcheh hifaigen hurikan….. hehe\nbtw, vaahaka varah reethi ingey. varah varah asarugadha. can’t wait for the other part… ehfaharaa mulhi vaahaka kiyan beynunvanee. hehe. maadhama ves inthizaaru kuraanan 🙂\nvr vr reethi , alhe markin gandu haadha gohey , v foohi vay . eoh handsome myhaa thihaa goas vyma , maakin ves dhen thi ulhey ulhun huttan vejje eh nun , xeryn ah inaa kurimathy gulhaigen ehaa loabi koh talk kuraa iru inaa ah vaane goy hama ragalhah ingigen hure yey ehenehadhany , hate u markin , vr vr hate way , BTW vr vr vr ryth mi story BEST OF LUCK ZAI\nvarah salhi story …..wating\nEy ebu naahen anon ebunee thedhekey dhw…hehehe shaali ah vexx anon ehen buneema mi balaalee rangalhah…adhi kiriyaa mi notice v… 😛


ސ.އަތޮޅު ސްކޫލްގެ ދަރިވަރުންނަށް ހޭލުންތެރިކުރުމުގެ ޕްރޮގްރާމެއް ހިންގައިފި | އެންޓި-ކޮރަޕްޝަން ކޮމިޝަން\nސ.އަތޮޅު ސްކޫލްގެ ދަރިވަރުންނަށް ހޭލުންތެރިކުރުމުގެ ޕްރޮގްރާމެއް ހިންގައިފި\nސ.އަތޮޅު ސްކޫލްގެ ގްރޭޑް 8 އަދި9ގެ ދަރިވަރުންނަށް ނަޒާހަތްތެރިކަމާ ގުޅޭގޮތުން ހޭލުންތެރިކުރުމުގެ ޕްރޮގްރާމެއް ކުރިއަށް ގެންގޮސްފިއެވެ. ދެ ސެޝަނަކަށް ބަހާލައިގެން ކުރިއަށް ގެންދިޔަ މި ޕްރޮގްރާމް ކުރިއަށް ގެންގޮސްފައިވަނީ 2019 އޮކްޓޫބަރު 10 ވީ ބުރާސްފަތި ދުވަހު ސ.އަތޮޅު ސްކޫލްގައެވެ.\nމި ޕްރޮގްރާމްގައި ކިޔެވުމުގައި ނަޒާހަތްތެރިކަން އިސްކުރުމުގެ މުހިންމުކަމާ، ދަރިވަރުންގެ ސުލޫކާ، ގޮތް ނިންމުމުގައި ބޭނުންކުރާނެ އެތިކަލް އެޕްރޯޗު އަދި ޤައުމީ ނަޒާހަތްތެރިކަމުގެ ނިޒާމާ ގުޅޭ މަޢުލޫމާތު ދަރިވަރުންނަށް ފޯރުކޮށްދެވުނެވެ.2ގަޑިއިރަށް ކުރިއަށް ގެންދިޔަ މި ދެ ސެޝަންގައި ޖުމްލަ 54 ދަރިވަރުން ބައިވެރިވެފައިވެއެވެ.\nމި ސެޝަންތައް ހުށަހަޅާދެއްވާފައިވަނީ އެންޓި-ކޮރަޕްޝަން ކޮމިޝަން (އޭސީސީ) އިން ޓްރެއިނަރުން ތަމްރީނު ކުރުމަށް ކުރިއަށް ގެންގޮސްފައިވާ ‘ޓްރެއިނިންގ އޮފް ޓްރެއިނަރސް’ ޕްރޮގްރާމުން ތަމްރީނުވި ޓްރެއިނަރުންނެވެ.


ޖޭމްސް މޮންރޯއި - ވިކިޕީޑިއާ\nއެމެރިކާގެ5ވަނަ ރައީސް ކަމަށްވާ ޖޭމްސް މޮންރޯއި އުފަންވެފައިވަނީ އެޕްރީލް 28 1758 ގައެވެ. މީނާ އަވަހާރަ ވެފައިވަނީ ޖުލައި41831 ގައެވެ. 1817އިން 1825 އަށް އެމެރިކާގެ ރައީސްކަން ކުރެއްވި ޖޭމްސް މޮންރޯއި އަކީ ވާޖީނިއާ އިން އެމެރިކާގެ ރައީސްކަމަށް އިސްވެ ވަޑައިގަތް4ވަނަ ބޭފުޅާއެވެ. ކުރީގެ ރައީސެއްކަމަށްވާ ތޯމަސް ޖެފަރސަން ގެ ގާތްރަހުމަތްތެރިއެއް ކަމަށްވާ ޖޭމްސް މޮންރޯއި އަކީ ފަރަންސޭސި އިންގިލާބަށް ތާއީދު ކުރެއްވި ޑިޕްލޮމެޓެކެވެ. ޖޭމްސް މެޑިސަން ގެ ސަރުކާރުގައި ސެކެޓްރީ އޮފް ސްޓޭޓް އަދި ސެކެޓްރީ އޮފް ވާރ ގެ ހައިސިއްޔަތުން 1812 ވަނަ އަހަރުގެ ހަގުރާމައިގައި އިސްދައުރެއް ޖޭމްސް މޮންރޯއި އަދާކޮށްފައި ވެއެވެ. ޑިމޮކްރެޓިކް ރިޕަބްލިކަން ޕާޓީގެ ފަރާތުން އެމެރިކާގެ ރިޔާސަތުގައި އިށީދެ ވަޑައިގެންނެވި ޖޭމްސް މޮންރޯއި ގެ ރިޔާސީ ދުވަސްވަރު ސިފަކުރެވިފައިވަނީ ރަގަޅު އިހްސާސްތަކުގެ ޒަމާނެއްގެ ގޮތުގައެވެ.\nއެމެރިކާގެ5ވަނަ ރައީސް\nމާރޗް41817 – މާރޗް41825\nކުރިން މަގާމްގައި ހުންނެވީ\nޖޯން ކުއިންސީ އެޑަމްސް\nއެޕްރީލް 28، 1758\nވެސްޓްމޯރލޭންޑް ކައުންޓީ، ވާޖީނިއާ\nޖުލައި41831 (73 އަހަރުގައި)\nނިއުޔޯކް, ނިއުޔޯކް ސިޓީ\nއެލިޒަބަތު ކޯރޓްރައިޓް މޮންރޯއި\n1 ޙަޔާތުގެ ކުރީކޮޅު\n2 ފެޑެރަލިސްޓުންނާއި ދެކޮޅު ހެއްދެވުން\n3 ތޯމަސް ޖެފަރސަންގެ ޑިޕްލޮމެޓެއްގެ ގޮތުގައި\n4 ޖޭމްސް މެޑިސަންގެ ކެބިނެޓްގައި\n5 އެމެރިކާގެ ރިޔާސަތުގައި\n6 ރިޔާސީ ދައުރަށްފަހު\n8 ދީނީ ގަބޫލު ކުރުން\n9 އިތުރު ފާލަންތައް\nޖޭމްސް މޮންރޯއި އުފަންވެފައިވަނީ 1758 ވަނަ އަހަރުގެ އެޕްރީލް 28 ގައި އެމެރިކާގެ ވާޖީނިއާގެ ވެސްޓްމޯރލޭންޑް ކައުންޓީ ގައެވެ. ޖުލައި 1774 ގައި ޖޭމްސް މޮންރޯއި ވިލިއަމް އެންޑް މޭރީ ކޮލެޖަށް ވަދެވަޑައިގަތެވެ. އެއަށްފަހު ސިފައިންގެ ތެރޭގައި ޖޭމްސް މޮންރޯއި މަސައްކަތް ކުރައްވާފައި ވެއެވެ. ބަރާބަރު ދެއަހަރު ދުވަހުގެ މުއްދަތަށް ޖެނެރަލް ވިލިއަމް އެލެގްޒެންޑަރ ގެ ދަށުގައި ކާނަލެއްގެ ގޮތުން ޖޭމްސް މޮންރޯއި މަސައްކަތް ކުރެއްވި އެވެ. 1777ން 1778 އަށް ފޯރޖް ވާދީގައި ކޭމްޕް ޖަހައިގެން ތިބި ސިފައިންގެ ތެރޭގައި ޖޭމްސް މޮންރޯއި ހިމެނި ވަޑައިގެންނެވި އެވެ. އަދި މަންމައުތު ހަގުރާމައިގައި ޖޭމްސް މޮންރޯއި ބައިވެރިވެ ވަޑައިގެންނެވި އެވެ.\n1780 ވަނަ އަހަރު ޖޭމްސް މޮންރޯއި އެބުރި ވާޖީނިއާ އަށް ދިޔައެވެ. އެއީ ތޯމަސް ޖެފަރސަން ގެ އަރިއަހުން ގާނޫނީ ޢިލްމު އުގެނުމަށްޓަކައެވެ. 1782 ވަނަ އަހަރު ވާޖީނިއާ ހައުސް އޮފް ޑެލިގޭޓްސް އަށް ޖޭމްސް މޮންރޯއި އިންތިޚާބު ކުރެވުނެވެ. ޖޭމްސް މޮންރޯއި ޢާންމު ރައްޔިތުންނާއި ބޭއްވި ގުޅުމާއި ކޮށްދެއްވި ޚިދުމަތުގެ ނަތީޖާއެއްގެ ގޮތުން 1783 ވަނަ އަހަރު ކޮންފެޑެރޭޝަން ކޮންގްރެސް އަށް ހޮވި ވަޑައިގަތެވެ. އަދި 1786 ވަނަ އަހަރާއި ހަމައަށް ކޮންފެޑެރޭޝަން ކޮންގްރެސްގައި ޚިދުމަތް ކުރައްވާފައި ވެއެވެ.\nކޮންފެޑެރޭޝަން ކޮންގްރެސް ގައި ޖޭ ގާރޑޮގީ ގެ ހުށަހެޅުމާއި ޖޭމްސް މޮންރޯއި އިދިކޮޅު ހެއްދެވިއެވެ. އެހުށަހެޅުމުގައި ވާގޮތުން މިސިސިޕީ ކޯރު ގެ ތެރެއިން ދަތުރުކުރުމުގެ ޙައްގު ސްޕޭން އަށް ލިބިގެންވެއެވެ. 1789 ވަނަ އަހަރު ޖޭމްސް މޮންރޯއި ގެ ކައިވެންޏަށް ފަހު އަލްބެމާރލް ކައުންޓީއަށް ދިރިއުޅުން ބަދަލު ކުރެއްވި އެވެ. ޖޭމްސް މޮންރޯއި އަދި އެލިޒަބަތު ކޯރޓްރައިޓްގެ ކައިވެނިން ލިބުނު ދެ އަންހެންކުދިން ކަމަށްވާ އެލީޒާ އަދީ މާރިއާ ހެސްޓަރ އުފަންވެފައިވަނީ މިބުނި އަލްބެމާރލް ކައުންޓީ ގައެވެ. އެދެމަފިރިންގެ ހަމައެކަނި ފިރިހެން ދަރިފުޅު ޖޭމްސް ސްޕެންސް ވަނީ އުމުރުގެ ފުރަތަމަ އަހަރުގެ ތެރޭގައި ނިޔާވެފައެވެ.\nފެޑެރަލިސްޓުންނާއި ދެކޮޅު ހެއްދެވުންEdit\nޖޭމްސް މޮންރޯއި 1790 ވަނަ އަހަރު އެމެރިކާގެ ސެނޭޓަށް އިންތިޚާބު ކުރެވުނެވެ. ޖޭމްސް މޮންރޯއި ޖޭމްސް މެޑިސަން އާއި ގުޅިވަޑައިގެން އެލެގްޒެންޑަރ ހެމިލްޓަން ގެންގުޅުއްވި ފެޑެރަލް ސަރުކާރުގެ ބާރުތައް ސެންޓްރަލައިޒް ކުރުމާއި ދެކޮޅަށް މަސައްކަތް ކުރެއްވި އެވެ. ޖޯޖް ވޮޝިންގޓަން ގެންގުޅުއްވި ޕްރޯ-ބްރިޓިޝް ފޮރިން ޕޮލިސީ އާވެސް ޖޭމްސް މޮންރޯއި އިދިކޮޅު ހެއްދެވި އެވެ. ތޯމަސް ޖެފަރސަން، އަދި ޖޭމްސް މެޑިސަން އާއި ގުޅިގެން ރިޕަބްލިކަން ޕާޓީ އުފެއްދުމުގައި ޖޭމްސް މޮންރޯއި ބައިވެރިވެ ވަޑައިގެންފައި ވެއެވެ. ހަމަމިހެން މީޑިއާގައި ޑިމޮކްރެޓިކް ރިޕަބްލިކަންގެ މަގާމް ދިފާއުކުރުމަށް ވެސް ޖޭމްސް މޮންރޯއި ޖޭމްސް މެޑިސަން އަށް އެހީތެރިވެދީ ފައިވެއެވެ.\n1794 ވަނަ އަހަރު ޖޯޖް ވޮޝިންގޓަން ، ޖޯން ޖޭ މިޝަން އެއްގައި ތުރުކީ ވިލާތަށް ފޮނުވުމުން ޖޭމްސް މޮންރޯއި ފަރަންސޭސި ވިލާތަށް ކަނޑައެޅި މިނިސްޓަރެއްގެ ގޮތުގައި ހަމަޖެހުނެވެ. މީގެ ބޭނުމަކީ ޑިމޮކްރެޓިކް ރިޕަބްލިކަން ގެ ފާޑުކިޔުން ސަރުކާރަށް ކުޑަކުރުމެވެ. ސަރުކާރުގެ ރެޕްރެޒެންޓޭޓިވް އަކަށްވުރެ ބޮޑަށް ޖޭމްސް މޮންރޯއި މަސަައްކަތް ކުރައްވާފައިވަނީ ޑިމޮކްރެޓިކް ރިޕަބްލިކަން ޕާޓީގެ ތަރުޖަމާނެއްގެ ހައިސިއްޔަތުންނެވެ. ނަތީޖާއެއްގެ ގޮތުން 1797 ވަނަ އަހަރު ޕެޓިޝަނެއް ހުށަހަޅައިގެން ޖޭމްސް މޮންރޯއި ސަރުކާރުގެ ރެޕްރެޒެންޓޭޓިވްގެ މަގާމުން ދުރުކުރެވުނެވެ. 1799ން 1802 އަށް ޖޭމްސް މޮންރޯއި ވަނީ ވާޖީނިއާގެ ގަވަރުނަރުގެ ހައިސިއްޔަތުން މަސައްކަތް ކުރައްވާފައެވެ.\nތޯމަސް ޖެފަރސަންގެ ޑިޕްލޮމެޓެއްގެ ގޮތުގައިEdit\n1803 ވަނަ އަހަރު އެމެރިކާގެ އޭރުގެ ރައީސް ތޯމަސް ޖެފަރސަން އޭނާގެ ޚާއްޞަ މަންދޫބެއްގެ ގޮތުން ޖޭމްސް މޮންރޯއި ފަރަންސޭސި ވިލާތުގައި ހުރި އެމެރިކާގެ މިނިސްޓަރު ރޮބަރޓް އާރް ލިވިންގސްޓަން ގެ އެހީތެރިއަކަށް ފަރަންސޭސި ވިލާތަށް ފޮނުވުނެވެ. ލިވިންގސްޓަން އަދި މޮންރޯއި އަށް ނަޕޯލިއަނުން ދެގޮތެއް ހުށަހެޅުއްވި އެވެ. އެއްގޮތަކީ ލޫޒިޔާނާ އެއްކޮށް ގަތުމެވެ. އަނެއްގޮތަކީ އެއްވެސް ބައެއް ނުގަތުމެވެ. އެކަމުގެ ތެރޭގައި ދިމާވި ހުރިހާ ކަމަކާއި ކުރިމަތި ލައްވަމުން ލޫޒިޔާނާ ގަތުމަށް އެއްބަސްވި އެވެ.\n1803ން 1807 އަށް ޖޭމްސް މޮންރޯއި ވަނީ އިގިރޭސި ވިލާތަށް ކަނޑައަޅާފައި ހުރި މިނިސްޓަރެއްގެ ގޮތުން ޚިދުމަތް ކޮށްފައެވެ. 1805 ގައި ޖޭމްސް މޮންރޯއި ސްޕޭންގެ މެޑްރިޑަށް ދިޔައެވެ. އެއީ ލޫޒިޔާނާ ގަތުމުގެ ތެރޭގައި ހުޅަގު ފްލޮރިޑާ ވެސް ހިމަނައިތޯ ސްޕޭނުން އެއްބަސްވޭތޯ ބެލުމަށްޓަކައެވެ. 1806ވަނަ އަހަރު ޖޭމްސް މޮންރޯއި އަދި ވިލިއަމް ޕިންކްނީ އާއެކު އިގިރޭސިންނާއި އެކު ވިޔަފާރިއާ ގުޅޭ އެއްބަސްވުންތައް ހެދޭތޯ މަސައްކަތް ކޮށްފައިވެއެވެ. އެއީ އިގިރޭސި ވިލާތުން ހިފަހައްޓާފައި އޮތް ވިޔަފާރީކުރުމުގެ މިންގަނޑުތައް އުވާލުމަށްޓަކައެވެ.\nޖޭމްސް މެޑިސަންގެ ކެބިނެޓްގައިEdit\n1810 އަދި 1811 ގައި ވާޖީނިއާގެ އެސެމްބްލީގައި ޖޭމްސް މޮންރޯއި ބައިވެރި ވެފައި ވެއެވެ. 1811 ވަނަ އަހަރު ޖޭމްސް މެޑިސަން ގެ ކެބިނެޓްގައި ސެކެޓްރީ އޮފް ސްޓޭޓް ގެ މަގާމް ދެވުނެވެ. މިމަގާމްގެ ސަބަބުން ޖޭމްސް މެޑިސަން އަދި ތޯމަސް ޖެފަރސަން އާއި، ޖޭމްސް މޮންރޯއި އާއި ދެމެދު އޮތް ރަހުމަތްތެރިކަމުގެ ގުޅުން އިތުރަށް ބަދަހިވެގެން ދިޔައެވެ.\n1814 ވަނަ އަހަރު އިގިރޭސިން ވޮޝިންގޓަން އަށް އެރުމާއި ގުޅިގެން ރައީސް ޖޭމްސް މެޑިސަން ސެކެޓްރީ އޮފް ސްޓޭޓްގެ މަގާމްގައި ހުންނެވި، ޖޭމްސް މޮންރޯއި އަށް ސެކެޓްރީ އޮފް ވާރ ގެ މަގާމް ދެއްވި އެވެ. އެހެންކަމުން އެއްފަހަރާ ކެބިނެޓްގެ ދެމަގާމް އަދާކުރެއްވި ބޭފުޅަކަށް ޖޭމްސް މޮންރޯއި ވެވަޑައިގެންނެވި އެވެ. 1816 ވަނަ އަހަރުގެ އިންތިޚާބުގައި ޖޭމްސް މޮންރޯއި އަށް ކާމިޔާބު ލިބުމުގެ އެންމެ ބޮޑު އެއް ސިއްރަކީ ޖޭމްސް މެޑިސަންގެ ކެބިނެޓްގައި ކުރެއްވި ފުރިހަމަ ޚިދުމަތް ކަމުގައި ބުނެވެއެވެ. އެއަހަރުގެ ރިޔާސީ އިންތިޚާބުގައި ޑިމޮކްރެޓިކް ރިޕަބްލިކަން ޕާޓީގެ ލީޑަރެއްގެ ގޮތުން ރައީސްކަމާ ކުރިމަތި ލައްވައި އެފަަހަރު ކުރިމަތި ލެއްވި އަނެއް ކެންޑިޑޭޓް ވިލިއަމް އެޗް ކްރައުފޯރޑްގެ މައްޗަށް ކާމިޔާބު ހޯއްދެވިއެވެ.\nމާރޗް41825 ގައި ޖޭމްސް މޮންރޯއި ގެ ރިޔާސީ ދައުރު ހަމަވިއިރު އޭނާ ދިރިއުޅުއްވީ ވާޖީނިއާ ޔުނިވަސިޓީގެ ގްރައުންޑްގައިވާ މޮންރޯއި ހިލް ގައެވެ. މިއަދު ވާޖީނިއާ ޔުނިވަސިޓީގެ ކެމްޕަސް ހުރިތަނަކީ 1788ން 1817 އަށް ޖޭމްސް މޮންރޯއި ގެ އާއިލީ ފާރމްގެ ގޮތުގައި ބޭނުން ކުރެއްވި ތަނެކެވެ. އެކަމަަކު ޖޭމްސް މޮންރޯއިގެ ރައީސްކަމުގެ ފުރަތަމަ އަހަރުގެ ތެރޭގައި ވާޖީނިއާ ޔުނިވަސިޓީއަށް އެތަން ވިއްކާލެވުނެވެ. ޖޭމްސް މޮންރޯއި ވަނީ ވާޖީނިއާ ޔުނިވަސިޓީގެ ބޯޑް އޮފް ވިޒިޓާރސް ގެ ގައި މަސައްކަތް ކުރައްވާފައެވެ.\nވަރަށްގިނަ ދަރަނިތަކާއި ޖޭމްސް މޮންރޯއި ކުރިމަތި ލައްވާފައި ވެއެވެ. އޭގެ ނަތީޖާއެއްގެ ގޮތުން އޭނާގެ ހައިލޭންޑް ޕްލާންޓޭޝަން ވިއްކާ ލެއްވި އެވެ. އެބިން ވިއްކާލެއްވީ ކޮލެޖް އޮފް ވިލިއަމް އެންޑް މޭރީ އަށެވެ. އެއީ ޖޭމްސް މޮންރޯއި ކިޔަވާ ވިދާޅުވި ކޮލެޖް ވެސް މެއެވެ. ސެޕްޓެމްބަރު 30 1830 ގައި އަނބިކަނބަލުން އެލިޒަބަތު ނިޔާވުމާއި ހަމައަށް އެދެމަފިރިން ދިރިއުޅުއްވީ އޯކް ހިލްގައެވެ.\n1830 ވަނަ އަހަރު އަނބިކަބަލުން އެލިޒަބަތު ނިޔާވުމުން ޖޭމްސް މޮންރޯއި ނިއުޔޯކް ސިޓީއަށް އޭނާގެ ދަރި ކަނބަލުން މާރިއާ ހެސްޓަރ މޮންރޯއި ކައިރިއަށް ބަދަލު ވިއެވެ. ޖޭމްސް މޮންރޯއި ނިޔާވެފައިވަނީ ޖުލައި41831 ގައި ނިއުޔޯކް ސިޓީގައެވެ. އޭނާ ނިޔާވިކަމަށްވަނީ ހިތް ފޭލްވެގެންނާއި ކެއްސުން ބަލި ޖެހިގެންނެވެ. ޖޭމްސް މޮންރޯއި ފަސްދާނު ލެވިފައިވަނީ ނިއުޔޯކްސިޓީގެ މާރބްލް މަގްބަރާ ނުވަތަ ގަބުރުސްތާން ގައެވެ. އޭގެ 27 އަހަރު ފަހުން 1858 ގައި ވާޖީނިއާގެ ރިކްމަންޑް ގައިވާ ހޮލީވުޑް މަގްބަރާގައި ހެދުނު ރައީސުންގެ ވަށްބުރަށް ޖޭމްސް މޮންރޯއި ގެ ސަންދޯއް ބަދަލު ކުރެވުނެވެ.\nދީނީ ގަބޫލު ކުރުންEdit\nޖޭމްސް މޮންރޯއި ދިރިއުޅެ ބޮޑުވަމުން އައީ ޗާރޗް އޮފް އިންގްލޭންޑް އަށް ނިސްބަތްވާ އާއިލާއެއްގެ ތެރޭގައެވެ. އެއީ ވާޖީނިއާ ސްޓޭޓް ޗާރޗް ގެ ގޮތުގައި މިބުނި ޗާރޗް ހުރި ދުވަސްވަރު އެވެ. ބޮޑުވެ ތަޞައްރުފު ފުދުނު ފަހުން ޖޭމްސް މޮންރޯއި އެޕިސްކޮޕާލިއަން ގެ ޗާރޗް އަށް ޒިޔާރަތް ކުރެއްވި އެވެ. ބައެއް ތާރީކް އިލްމުވެރިން ސިފަކުރައްވާ ގޮތުން ޖޭމްސް މޮންރޯއި އަކީ ޑެއިސްޓް އެކެވެ.\nޖޭމްސް މޮންރޯއި އަދި އޭނާގެ ކެބިނެޓްގެ ކޮންމެ މެމްބަރަކާއިބެހޭ އަދި ފަސްޓް ލޭޑީ އާއި ބެހޭ ގޮތުން މިލަރ ސެންޓަރ އޮފް ޕަބްލިކް އެފެއަރސް ގެ ކުރު މަޒްމޫނުތައް\nވައިޓް ހައުސް ބަޔޯގްރަފީ\nޖޭމްސް މޮންރޯއި ބަޔޯގްރަފީ އެންޑް ފެކްޓް ފައިލް\nބަޔޯގްރަފީ ބަޔޯގްރަފިކަލް ޑައިރެކްޓަރީ އޮފް ޔުނައިޓެޑް ސްޓޭޓްސް ކޮންގރެސް ގައި\nއެޕަލްޓަން އަދި އެލް. ކްލޯސް ލިޔެފައިވާ ޖޭމްސް މޮންރޯއިގެ ބަޔޯގްރަފީ\nދަ ޕްރެސިޑެންޝިއަލް ހޮމް އޮފް ޖޭމްސް މޮންރޮއި (ކޮލެޖް އޮފް ވިލިއަމް އެންޑް މޭރީ)\nޖޭމްސް މޮންރޯއި މެމޯރިއަލް ފައުންޑޭޝަން\nޖޭމްސް މޮންރޯއި އުފަންވިތަން\nޖޭމްސް މޮންރޯއިގެ ސްކޮލަރޝިޕް އެވޯރޑް\nދަ ޕޭޕަރސް އޮފް ޖޭމްސް މޮންރޯއި އެވެލޯން ޕްރޮޖެކްޓް ގައި\nމޮންރޯއި ޑޮކްޓްރިން އަދި މިއާއި ގުޅޭ އެހެނިހެން މައުލޫމާތު ލައިބްރަރީ އޮފް ކޮންގްރެސްގައި\nޖޭމްސް މޮންރޯއިގެ ސިއްހަތާއި މެޑިކަލް ހިސްޓަރީ\nޖޭމްސް މޮންރޯއި ބަރތް ޕްލޭސް ކޮމިޝަން\nއިންފޯޕްލީޒް- ޖޭމްސް މޮންރޯއި\nދަ ރިލިޖަން އޮފް ޖޭމްސް މޮންރޯއި\nއެމެރިކާގައި ނައިބު ރައީސްކަން ކުރެއްވި ބޭފުޅުން\nއެޑަމްސް • ޖެފަރސަން • ބަރ • ކްލިންޓަން • ގެރީ • ޓޮމްޕްކިންސް • ކެލްހޯން • ވެން ބިއުރެން • ރ. ޖޯންސަން • ޓައިލަރ • ޑެލަސް • ފިލްމޯރ • ކިންގ • ބްރެކިންރިޖް • ހެމްލިން • އޭ. ޖޯންސަން • ކޮލްފެކްސް • ވިލްސަން • ވީލަރ • އަރތަރ • ހެންޑްރިކްސް • މޯރަޓަން • ސްޓީވެންސަން • ހޮބަރޓް • ރޫސަވެލްޓް • ފެއަރބެންކްސް • ޝަރމަން • މަރޝަލް • ކޫލިޖް • ޑޯވްސް • ކަރޓިސް • ގަރނަރ • ވެލެސް • ޓްރުމަން • ބަރކްލޭ • ނިކްސަން • އެލް. ޖޯންސަން • ހަމްޕްފްރޭ • އެގްނިއު • ފޯރޑް • ރޮކްފެލަރ • މޮންޑޭލް • ބުޝް • ގުއޭލް • ގޯރ • ޗިނޭ\nLast edited on4އެޕްރީލް 2013, at 19:33\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 19:33 ގައެވެ.


Nasheed Ah Dhin Hamalaa Aai Gulhigen Hayyarukuri Meehunge Adhadhu 10 Ah Araifi - Vaguthu\nނަޝީދަށް ދިން ހަމަލާއާއި ގުޅިގެން ހައްޔަރުކުރި މީހުންގެ އަދަދު ދިހައަކަށް އަރައިފި\nރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާއާ ގުޅިގެން މިހާތަނަށް ދިހަ މީހަކު ހައްޔަރުކޮށްފައިވާ ކަމަށް ފުލުހުން ވިދާޅުވިއެވެ.\nނަޝީދަށް ދިން ހަމަލާއާ ގުޅޭގޮތުން ކުރެވުނު މަސައްކަތުގެ ތަފްސީލު ހާމަކޮށްދެއްވުމަށް މިރޭ ބޭއްވި ނޫސްވެރިންގެ ބައްދަލުވުމުގައި ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވީ މި މައްސަލާގައި މިހާތަނަށް 10 މީހަކު ހައްޔަރުކޮށްފައިވާ ކަަމަށެވެ. އޭގެ ތެރޭގައި ހަމަލާ ދިނުމަށް ރޭވި އެންމެ އިސް މީހާ ހިމެނެއެވެ. އެއީ ހއ. ހޯރަފުށީ، އަލަނާސިގޭ މުހައްމަދު ތަސްލީމެވެ.\nއޭނާގެ އިތުރުން، އެ މައްސަލާގައި ހައްޔަރުކޮށްފައި ވަނީ، ވ. ތިނަދޫ ހިޔާ، އަހުމަދު އަދުހަމް ރަޝީދާއި ،މއ. ފޭރުގެ މުޖާޒް އަހްމަދު 21، އާއި ގއ. ކޮނޑޭ، ފޮޅޭމާ، ތަހުމީން އަހްމަދު، 32އާއި ދަރަވަންދޫއިން އިން ހައްޔަރުކުރި ލ.ގަން، ދުންފިނި އުފާ، އަހުމަދު ފާތިހާއި، ނ. މަނަދޫ، ނޫރީގެ، އަލީ ހައިޝަމާއި، ގއ. ވިލިގިނގިލި ހުދުރުމާގެ، ފަހުމީ އަލީ އާއި ކ. މާލެ، މ.ކުދުހިގެ، އިސްހާގާއި އއ. މާޅޮސް، އަސަރީގެ މުހައްމަދު ނާޒިމްގެ އިތުރުން ހއ. މޮޅަދޫ، ބަހާރުގެ، އަބްދުﷲ އަލިމަނިކެެވެ.\nމި މީހުންގެ ތެރޭގައި ހަމަލާ ދިނުމުގައި އިސްކޮށް ހަރަކާތްތެރިވި ހަތަރު މީހެއްގެ މައްޗަށް ދައުވާކޮށްދިނުމަށް އެދި ޕީޖީ އޮފީހަށް މިހާރު ވަނީ ފޮނުވާފައެވެ. އެއީ އަދުހަމް، މުޖާޒް، ތަހުމީންގެ އިތުރުން، ފާތިހެވެ.\nއަދުހަމްއަކީ ހަމަލާ ދިނުމަށްޓަކައި، އަތަމާ ޕެލެސް ގޯޅީގައި ހުރެގެން ބޮން ގޮއްވާލި މީހާއެވެ. ތަހުމީނަކީ މި މައްސަލާގައި ހަމަލާދިނުމަށް ބޭނުން ކުރި ސައިކަލުގެ ވެރިފަރާތެވެ. މުޖާޒްއަކީ ހަމަލާ ދިނުމަށްފަހު އަދުހަމް ފިލައިގެން ދިއުމާއި، ލައިގެން ހުރި އަންނައުނު ބަދަލުކޮށް، މާލެ ތެރޭގައި ފިލައިގެން އުޅުމަށް މަގުފަހިކޮށްދިން މީހާއެވެ. އަދި ފާތިހުއަކީ ހަމަލާ ދިނުމަށްފަހު އަދުހަމް ފިލަން އެހީތެރިވުމަށް، މުޖާޒްގެ ގާތާށް އޭނާ ގެންގޮސް ދިން މީހާއެވެ.\nޖުލައި 25, 2021 00:05\nމިހާރު ދެން މިވީ އަފުރާޝިމްގެ ކޭސްގަ ވީހެން ހަގީގީ މީހުން ދެން ނޭނގޭގޮތައް ތާ.. ތިތިބަ މީހުންނަކީ އަދި މި ހަމަލާގެ އެންމެ އަޑިކަމުގައި ބުއްދީގެ އަހުލުވެރިންނެއް ގަބޫލެއް ނުކުރާނެ.


މިއިރާކޮޅު – 06 - DhiDaily\nމިއިރާކޮޅު – 06\nލިޔުނީ: މުޙައްމަދު ނީރު\nކުއްލި އަކަށް ރަމްސާ ކޮށްލި ހަރަކާތާއިއެކު ފުންމައިގެން ކަހަލަ ގޮތަކަށް އަސްފާން ތެދުވިއެވެ. ކުރެވުނު އިހުސާސާއިއެކު ރަމްސާގެ ދެ ލޮލުން ކަރުނަ ފާއްދާލިއެވެ. އަވަސް އަވަހަށް ތެދުވަމުން ގުނަވަންތައް ނިވާކޮށްލެވުނުއިރު ބަޑި ފަޅައިގެން ހިނގައްޖެއެވެ. އަސްފާނަށް އެއްވެސް ސަމާލުކަމެއް ނުދީ ރޮމުން ރޮމުން ރަމްސާ ދުއްވައިގަތެވެ.\nކުރެވުނު ކަންތަކާއިމެދު އަސްފާނަށް ވިސްނާ ލެވުނެވެ. ރަމްސާއަށް ގޮވައި ވާހަކަ ދައްކަން އަސްފާން މަސައްކަތްކުރި ނަމަވެސް އެކަން ކާމިޔާބެއް ނުވިއެވެ.\nހަދާނެ ގޮތަކާއިމެދު ވިސްނާ ފިކުރު ކުރަން ހުރި އަސްފާން ސިއްސައިގެން ދިޔައީ ފޯނު ރިންގްވާން ފެށި އަޑަށެވެ. އަވަސް އަވަހަށް ފޯނު ނަގަމުން ބަލާލިއިރު ގުޅަނީ ނާދިހް އެވެ. ނާދިހް އަކީ ބޯޓުގެ ކެޕްޓަނެވެ. ރަމްސާ ގޮސް އެ ވާހަކަ ދައްކައިފިނަމަ ބޮޑު މައްސަލައެއް ފެންމަތި ވާނެކަން އަސްފާނަށް ޔަގީނެވެ. ވަޒީފާ ވެސް ގެއްލި ދާނެއެވެ. ފޯނަށް ޖަވާބު ދޭނީތޯ މަޑުކުރާނީތޯ ވިސްނަން ހުއްޓައި ފޯނު ކެނޑިއްޖެއެވެ. އަނެއްކާ ވެސް ނާދިހް ގުޅިއެވެ.\nކޮންމެ ގޮތެއް ވިޔަސް ހެޔޮކަމަށް އަސްފާން ފޯނު ނެގިއެވެ. ނާދިހް އެދުނީ ބޯޓަށް ދާން އައުމަށެވެ.\nއަސްފާން ހަމައަކަށް އެޅުނެވެ. ރަމްސާ އެ ވާހަކަތައް ނުދައްކާކަން އެނގުނެވެ.\nބޯޓަށް އެރުމާއިއެކު ރަމްސާ ވަނީ ކޮޓަރި އަށެވެ. އޭގެ ފަހަކުން ނުނިކުމެއެވެ.\nބޯޓްގައި ކުރަންހުރި މަސައްކަތްތައް ނިންމާލުމަށްފަހު އަސްފާން ނިދާން އޮށޯތްއިރު އެގާރަ ޖަހައިފިއެވެ. ރަމްސާއާ ވާހަކަ ދައްކަން ކުރި އެއްވެސް މަސައްކަތެއް ކާމިޔާބެއް ނުވިއެވެ.\nއެނދުގައި ހަމަޖެހިލަމުން ފޯނު ބަލާލިއިރު ދެ ފަހަރަށް މަޒާޔާ ގުޅާފައި އޮތެވެ.\nވައިބަރ އިން ވެސް މަޒާޔާ މެސެޖްކޮށްފައި ހުއްޓެވެ. ފޮޓޯތަކެއް ކަހަލަ އެއްޗެއް ވެސް ފޮނުވާފައި ހުއްޓެވެ. ފޮޓޯއެއް ފޮނުވާލަން ބުނި ހަނދާންވީ ދެނެވެ. ދެކޭ ހިތުން ކެތްމަދުވެފައިހުރި މަޒާޔާ ދެކިލުމަށް އަސްފާން އަވަސް ވިއެވެ.\nފުލުފުލުގައި ހައެއްކަގަނޑު ފޮޓޯ ލޯޑުވިއެވެ. ފެނުނު މަންޒަރުން އަސްފާން ދިޔައީ ސިއްސައިގެންނެވެ. ގަބޫލުކުރަން ދަތި ވެގެން ކަހަލަ ގޮތަކަށް ދެ އަތަކަށް ބޯ ހަލުވާލެވުނެވެ. ފުންމައިގެން ކަހަލަ ގޮތަކަށް ކޮޅަށް ވެސް ތެދުވެވުނެވެ. އެންމެފަހުން އޮތް މެސެޖާއިއެކު މާޔޫސް ވެގެން އެނދުމައްޗަށް ވެއްޓިގަނެވުނެވެ.\nކުއްލިއަކަށް ހިތަށް ސިފަވެގެން ދިޔައީ މިރޭ ހިނގާދިޔަ ހާދިސާއެވެ. އެކަމުގެ ސަބަބުން ރަމްސާއަށް ކޮށްފައިވާ އަސަރެވެ. އޭނާ ދެކެ ރަމްސާ އައިސްފައިވާ ރުޅިއެވެ. ވާހަކަ ދައްކަން އެތައް މަސައްކަތެއްކޮށް ކުރިމަތިވި ނާކާމިޔާބެވެ.\nފޮޓޯތަކަށް ބަލާލުމުން އެ ފޮޓޯތަކަކީ ތިންވަނަ މީހަކު ނަގާފައިވާ ފޮޓޯތަކެއްކަން އެނގެއެވެ. އިތުރަކަށް އަސްފާން ދައްކާނެ ވާހަކައެއް ނެތެވެ. ހުރިހާ މަންޒަރެއް ވަރަށް ސާފެވެ. ތަފްސީލެއް ބޭނުމެއް ނުވެއެވެ. ބަލާލާ ކޮންމެ މީހަކަށް ވެސް އެއީ ދެ ލޯބިވެރިންގެ ފޮޓޯތަކެއްކަން ޔަގީން ވާނެއެވެ.\nރަމްސާ އާއި އަސްފާންގެ ލޯބިން ފުރިގެންވީ، ގައިގޯޅި ހާމަކަން ބޮޑު އެ ފޮޓޯތައް މަޒާޔާއަށް ލިބުނު ގޮތަކާއިމެދު އަސްފާން ވިސްނަން ފެށިއެވެ. އެތައް ފަހަރަކު މަޒާޔާއަށް ގުޅިއެވެ. މަޢާފަށް އެދި އަބަދުގެ އަބަދަށް މަޒާޔާ ގާތަށް ދާން ބޭނުން ވާހަކަ ބުނަން ބޭނުން ވިއެވެ. އެއީ ރަމްސާ އާދޭސް ކުރާ ވަރުން މަޖަލަކަށް ކޮށްލި ކަމެއް ކަމަށް ބުނެ އޭނާގެ ކުށެއް ނެތްކަން ދައްކަން ބޭނުންވިއެވެ.\nވިސްނާ ވިސްނާ ވެސް އަސްފާނަށް ގޮތެއް ނުނިންމުނު އެތައް ސުވާލެއް ކުރިމަތި ވިއެވެ. މަޒާޔާއަށް ފޮޓޯތައް ފޮނުވީ ރަމްސާ ބާއެވެ؟ މަޒާޔާގެ ނަންބަރު ރަމްސާ ހޯދީ ކިހިނެތްބާއެވެ؟ މަޒާޔާ އާއި އަސްފާންގެ މެދުގައި ލޯބީގެ ގުޅުމެއް އޮންނަކަން ރަމްސާއަށް އެނގޭ ބާއެވެ؟ އެކަން އެނގިހުރެ ރަމްސާ އޭނާއާ ގުޅުނީ ކީއްވެގެން ބާއެވެ؟ ބޯޓުގައި މަޒާޔާ ދަންނަ އެހެން މީހަކު ހުރީ ބާއެވެ؟ ރަމްސާއަށް މަޒާޔާ އެނގުނީ ކިހިނެތް ބާއެވެ؟\n“ އިތުރަށް ދައްކާނެ ވާހަކައެއް ނެތް. އަސްފާން ބޭނުން ވެގެން އުޅޭ ކަހަލަ މިނިވަން ޚިޔާލުގެ މިނިވަންކަމަށް ލޯބިކުރާ ޒަމާނީ ލޯބިވެރިއެއް ތިހުރީ ލިބިފަ. އަސްފާން ބޭނުން ވެގެން ތިޔަ އުޅޭ ކޮންމެ ކަމަކަށް އޭނާ އޯކޭ ވާނެ. ލިބުނު ކާމިޔާބާއިގެން ކުރިޔަށް ދޭ. އަހަރެން ހޯދަން މަސައްކަތް ނުކުރާތި. އެތައް ފަހަރަކު މަޢާފް ކުރެވިއްޖެ. އަސްފާން ބަދަލެއް ނުވި. ވަރަށް ބޮޑަށް މަރުޚަބާ. “ މަޒާޔާ ކޮށްލި އެންމެ ފަހު މެސެޖާއިއެކު ފޯނު ނިވާލިއެވެ.\nމަޒާޔާއާ ވާހަކަ ދައްކަން އަސްފާން ކުރި ހުރިހާ މަސައްކަތެއް ދިޔައީ ފަނު ފުލުންނެވެ. އެރޭ ނިވާލި ގޮތަށް ނަންބަރުގެ ހިދުމަތް ވެސް ކަނޑާލިއެވެ.\nމަޒާޔާގެ ދިރިއުޅުން ރާއްޖޭން ބޭރަށް ބަދަލުކުރިކަން އަސްފާނަށް އެނގުނީ ރައްޓެއްސެއްގެ ފަރާތުންނެވެ. އިތުރު އެއްވެސް މަޢުލޫމާތެއް ނުލިބުނެވެ.\nރަމްސާއާ ވަކިން ކެތްކުރަން އަސްފާނަށް އުނދަގޫ ވިއެވެ. އެ ލޯބިވެތި ފިރުމުންތަކާއި އެ ބީހިލުންތަކަށް ހިތް އެދި ގޮވަމުންދިޔަ ގޮވުންތައް ތަކުރާރު ވަމުން ދިޔައެވެ.\nވެދިޔަ ކަންތައް ވެދިޔައީއެވެ. އެ ކަމެއް ދެން ބަދަލެއް ނުވާނެއެވެ. ގެއްލިއްޖެ ވަގުތެއް އަނބުރާ ނުގެނެވޭނެއެވެ. މަޒާޔާ ބުނީ ރަނގަޅަށެވެ. މަޒާޔާގެ ފަރާތުން އަސްފާނަށް ނުލިބުނު ހަމައެކަނި ފުރުސަތަކީ އެއީއެވެ. އަސްފާން ބޭނުން ވެގެން އުޅެނީ ވެސް އެކަމެވެ. ތަކުރާރުކޮށް އެތައް ފަހަރަކު އެތައް ކަމެއް ފަޅާއަރައި މަޒާޔާ އޭނާއަށް މަޢާފް ކޮށްފިއެވެ. ދެން އެ ފުރުސަތެއް ނުލިބޭނެއެވެ.\nއަސްފާނާއި ރަމްސާގެ މެދުގައި ހިނގާދިޔަ ހާދިސާއަށްފަހު ރަމްސާގެ އުޅުމަށް ވަރަށް ބޮޑު ބަދަލެއް އައެވެ. އެކަން ފާހަގަވެ ބައެއް މުއައްޒަފުން އަސްފާނާއި ވެސް އެ ވާހަކަ ދެއްކިއެވެ.\nއޭނާ އާއި ރަމްސާގެ ފޮޓޯތައް މަޒާޔާއަށް ފޮނުވި މީހަކު އެނގޭތޯ އަސްފާން ކުރި މަސައްކަތް ވެސް ވީ ބޭކާރެވެ.\nވިސްނާ ފިކުރު ކުރަމުންދިޔަ ވަރަކަށް އަސްފާންގެ ވިސްނުން މަޑުމަޑުން ބަދަލުވާން ފެށިއެވެ. ރަމްސާއާމެދު އޭނާގެ ހިތުގައި އޮތް ޝަޢުގުވެރިކަމަށް އެހެން ނަމެއް ކިޔަން މަޖުބޫރު ވެއްޖެއެވެ. އޭނާގެ ފަރާތުން ރަމްސާއަކަށް ދެރަގޮތެއް ނުވާނެއެވެ. ހިތާމައެއް ހިތްދަތިކަމެއް ނުލިބޭނެއެވެ. ދުނިޔޭގެ ލަދެއް މާލާމާތެއް ކުރިމައްޗެއް ނުވާނެއެވެ.\nރޭގަނޑުގެ ދިހައެއް ޖަހާކަން ހާއިރެވެ.\nޒުވާނުންގެ މަރުކަޒު ހޯލުގައި ކުރިޔަށް ދިޔަ ބޮޑުބެރުގެ ހަރަކާތްތައް ބަލައިލުމަށް ފަތުރުވެރިންނާއިއެކު އަސްފާން ވެސް ހުއްޓެވެ. ދިވެހިންގެ ޝަގާފަތާއި ގުޅިފައިވާ ފޯރިގަދަ އެހާމެ ހިތްގައިމު އެ ހަރަކާތްތައް ގިނަ ފަތުރުވެރިންނަށް ވަރަށް ކަމުދިޔައެވެ. ބައެއް ފަތުވެރިން ސްޓޭޖަށް އަރައި ނެށުމުގައި ވެސް ބައިވެރި ވިއެވެ.\nވަގުތަކަށް އިންތިޒާރު ކުރަމުން ފާރަލަމުން ދިޔަ އަސްފާން ބޯޓާއި ދިމާއަށް މިސްރާބު ޖެހިއެވެ. ބޯޓުގައި މިހާރު ހުންނާނީ ރަމްސާ އެކަންޏެވެ. މިއަށްވުރެ ރަނގަޅު ފުރުސަތެއް ދެން ނުލިބޭނެއެވެ. ކޮންމެ ގޮތަކުން ނަމަވެސް އޭނާގެ ނިންމުން ރަމްސާއަށް އިއްވަން އޭނާ ބޭނުމެވެ. އިތުރަށް ކަންތައް ކުރާނެގޮތެއް އެނގޭނީ އެއަށްފަހުއެވެ.\nމާޔޫސްކަމާއި އެކަނިވެރިކަމާއެކު ޚިޔާލަކަށް ގެއްލިފައި ކަހަލަ ގޮތަކަށް ބޯޓުގެ ޑެގްގައި އިށީންދެލައިގެން ރަމްސާ އިނެވެ. އަސްފާންގެ އެ ޢަމަލުތަކުގެ ސަބަބުން އޭނާއަށް ލިބިފައިވާ ހިތާމަ އާއި ހިތްދަތިކަމަށް ކުޑަ ނަމަވެސް ބަދަލެއް ނާދެއެވެ. ބޯޓާއި ދިމާއަށް އައި އަސްފާން އޭނާއަށް ފެނުނީ ބޯޓާއި ވަރަށް ކައިރިވި ފަހުންނެވެ. އަވަސް އަވަހަށް އެތަނުން ފައިބައިގެން ކޮޓަރިއާ ދިމާއަށް ރަމްސާ ހިނގައިގަތްއިރު އަސްފާން ބޯޓަށް އަރައިފިއެވެ.\nއަސްފާނާއި ކުރިމަތިލާން ބޭނުން ނުވި ރަމްސާއަށް ވަދެވުނީ ކޮޓަރި އަށެވެ. ދޮރު ލެއްޕި ނަމަވެސް ތަޅުލުމުގެ ކުރިން އަސްފާން ގޮސް އެކަމަށް ހުރަސް އެޅިއެވެ. ރަމްސާއަކަށް އިތުރު ފުރުސަތެއް ނުލިބުނެވެ.\nތަކުރާރުކޮށް މަޢާފަށް އެދެމުން އަސްފާން ބުނަމުން ދިޔައީ ވާހަކަ ދައްކާލަން އޭނާއަށް ފުރުސަތެއް ދިނުމަށެވެ. ރަމްސާ ހުރީ ދޮރުގެ އެތެރެއިން ހިފަހައްޓައިގެންނެވެ. ގަދަކަމުން ކޮޓަރިއަށް ވަނުމުގެ ބަދަލުގައި އަސްފާން ބޭނުންވީ ރަމްސާގެ ރުހުމުގައި ކޮޓަރިއަށް ވަންނާށެވެ. ބާރުގެ ބޭނުން ކޮށްގެން ކޮޓަރިއަށް ވަންނަން މަސައްކަތް ކޮށްފިނަމަ ރަމްސާއަށް އަނިޔާއެއް ވެދާނެތީ އެކަމަށް އަސްފާން ސަމާލުކަން ދިނެވެ.\nއަސްފާން ކުރަމުންދިޔަ އާދޭހާއި ތަކުރާރުކޮށް އެދެމުންދިޔަ އެދުމުގެ ސަބަބުން ރަމްސާގެ ހިތަށް އަސަރު ކުރިއެވެ. އެ މީހަކު ދެކެ ރަމްސާ އެންމެ ލޯބިވި އަދި އެ މީހަކާއިއެކު އުމުރު ދުވަހު އުޅެން ބޭނުންވާ އަސްފާންގެ އާދޭސްތަކަށް ބީރު ކަންފަތެއް ދީގެން ހުރެވޭ ވަރެއް ނުވިއެވެ. އަސްފާން ކުރި ކުށަށް އެކަށީގެންވާ އަދަބެއް ދޭން ބޭނުންވި ނަމަވެސް އެހިތްވަރެއް ނުލިބުނެވެ.\nދޮރުފަތުން ރަމްސާ ދޫކޮށްލީ މާޔޫސްވެ ހިތްވަރު އެލުމުންނެވެ.\nއަސްފާން ކޮޓަރިއަށް ވަތްއިރު ރަމްސާ އޮތީ އެނދުމަތީގައި ބަނޑުވަތަށް އޮށޯވެގެންނެވެ. އަސްފާން ގޮސް ރަމްސާގެ މަގަތުން އިށީންނަމުން ގޮވާލި ނަމަވެސް ރަމްސާ އަޅައެއް ނުލިއެވެ. އަސްފާނަކަށް ސަމާލުކަމެއް ނުދިނެވެ.\nކޮންމެ ގޮތަކަށް ރަމްސާ ކަންތައް ކުރި ނަމަވެސް އަސްފާން މިރޭ އެތަނުން ނުކުންނާނީ އެދެމެދުގައިވާ ގުޅުމަށް ކޮންމެ ވެސް ގޮތެއް ނިންމާފައެވެ. އޭނާ ދައްކަން ބޭނުންވާ ހުރިހާ ވާހަކައެއް ރަމްސާއަށް އަޑު އިއްވާފައެވެ. ރަމްސާ ދައްކަން ބޭނުންވާ ވާހަކައެއް ދައްކަން ފުރުސަތު ދީ އެ ވާހަކަތައް އަޑުއަހާފައެވެ.\nގަދަކަމުން ކަހަލަ ގޮތަކަށް އަސްފާން ރަމްސާ ކޮޅަށް ނެގިއެވެ. އޭނާގެ ވާހަކަތައް އަޑު އަހައި ޖަވާބެއް ނުދެނީސް އެތަނުން ނުދާނެކަމަށް ބުންޏެވެ. އޭނާގެ ކުރެވުނީ ކުށެއް ކަމަށް ގަބޫލު ކުރާތީ ތަކުރާރުކޮށް މަޢާފަށް އެދެވިއްޖެ ކަމަށް ބުންޏެވެ. މަޢާފް ކުރުމާއި ނުކުރުމަކީ ރަމްސާގެ ކަމެއްކަން ހަނދާން ކޮށްދިނެވެ.\n“ ކުޑަކޮށް ވެސް ރަމްސާ އަހަރެން ދެކެ ލޯބިވާނަމަ މި ވަރަށް އާދޭސް ކުރާއިރު އަހަރެންނަށް މަޢާފް ކުރާނެ. މަޢާފް ނުކުރުމުގެ މާނައަކީ ރަމްސާ އަހަރެން ދެކެ ލޯބި ނުވަނީއޭ. އެކުގައި އުޅެން ބޭނުން ނުވަނިއްޔޭ. އެހެން ވިއްޔާ އެހެން ވެސް ބުނެބަލަ. އަހަރެން ވެސް ބޭނުމެއް ނޫން ގަދަކަމުން ރަމްސާ ލައްވައި އެއްވެސް ކަމެއް ކުރުވާކަށް. އަބަދު އާދޭސް ކުރަމުން ފަހަތުން ދުވާކަށް. ލޯބިވާތީ އާދޭސް މި ކުރަނީ. އެކުގައި އުޅެން ބޭނުންވާތީ މި ވަރަށް މި މަސައްކަތް ކުރަނީ. އެކަން ގަބޫލު ކުރުމާއި ނުކުރުމަކީ ރަމްސާގެ ކަމެއް. “ އަސްފާން މަސައްކަތްކުރީ ރަމްސާއާ ހަތަރުކަޅި ހަމަކުރަން ނަމަވެސް އެކަމެއް ނުވިއެވެ.\nއަސްފާން ދައްކަމުންދިޔަ ވާހަކަތަކަށް ރަމްސާ އެއްވެސް ސަމާލުކަމެއް ނުދިނެވެ. އިސްޖަހާލައިގެން އިން ގޮތަށް އިނީއެވެ.\n“ އެހީއަކަށް … އަހަރެން އެންމެ ބޭނުންވި ވަގުތު …. އަހަރެންގެ ހަށިގަނޑުން ނާޖާއިޒް …. ފައިދާ ނަގަން މަސައްކަތް ކުރީ ލޯބިވާތީ ދޯ ؟ …. މިހާރު ވެސް އަސްފާން ތި ހަދަނީ …. ދޮގެއް ނޫންކަން އަހަރެންނަށް އެނގެނީ ކިހިނެތް ؟ މާދަމާ ….. ވެސް … “ ރޮމުން ރޮމުން ކަހަލަ ގޮތަކަށް ރަމްސާ ދައްކަން ފެށި ވާހަކަތައް ފުރިހަމަ ކުރެވޭގޮތެއް ނުވިއެވެ. އެ ހާދިސާގެ ސަބަބުން ރަމްސާގެ ހިތުގެ އެންމެ ފުންމިނަށް އަސަރު ކޮށްފައިވާ ކަހަލައެވެ. ހުއްޓާލީ އިތުރަށް ކުރިޔަށް ނުގެންދެވިގެންނެވެ.\nރަމްސާގެ އެ ބަސްތައް އަސްފާންގެ ހިތަށް ހަރާލި ވިހަގަދަ ތީރެއް ފަދައެވެ. ހިތްވަރު ކުރަން ކިތަންމެ ބޭނުންވި ނަމަވެސް ހިތްވަރެއް ނުކުރެވުނެވެ. ދެ ލޮލުން ކަރުނަ ފާއްދާލިއެވެ.\n“ ހެޔޮނުވާނެ ރަމްސާ. އަހަރެންނާއިމެދު ތި ގޮތަށް ނުދެކިބަލަ. އެއީ އަހަރެން ގަސްދުގައި ކުރި ކަމެއް ނޫނޭ. ދިމާވި ހާލަތުގެ ސަބަބުން ރަމްސާގެ ފުރާނަ ސަލާމަތް ކުރަން އަހަރެން އުޅުނީ. ވަގުތާއި ހާލަތުގެ ގޮތުން ހާސްވެ ކަންބޮޑުވި ވަރުން ގޯހެއް ހެދުނީ. އެ ގޮތް ބޭނުން ވެގެން އަހަރެން އުޅޭނަމަ ކުރިން ވެސް އެހެން އުޅުނީހެއްނު. ރަމްސާގެ ހަށިގަނޑުން ނާޖާއިޒް ފައިދާއެއް ނަގަން ބޭނުން ނަމަ އެކަމަށް ކޮންމެ ވެސް މަސައްކަތެއް ކުރީހެއްނު. ވިސްނަ ބަލަ. އަހަރެން ދުވަހަކު ވެސް އެހެން އުޅުނިންތަ ؟ ރަމްސާ ނޫނެކޭ ބުނާ ކަމަކަށް ދެކޮޅު ހެދިންތަ ؟ ގަދަކަމުން ކަމެއް ކުރަން އުޅުނިންތަ ؟ އެއްޗެކޭ ބުނުމުގެ ކުރިން ވިސްނާލަބަލަ. އަހަރެން ރަމްސާ ދެކެ މިވާ ޙަޤީޤީ ލޯބި ރަމްސާއަށް ގަބޫލު ނުކުރެވުނީތީ ހިތާމަ ކުރަން …. ދުވަސްތަކެއް ބޭކާރު ކޮށްލެވުނީތީ ދެރަވަން. “ އޭނާއާމެދު ރަމްސާއަށް ދެކެވުނު ގޮތުގެ ސަބަބުން އަސްފާންގެ ހިތުގެ އެންމެ ހިމަނާރަށް ވެސް އަސަރުކޮށްފައިވާ ކަހަލަ އެވެ. ދެރަވެ ހިތުގައި ޖެހުނު ވަރުން ވާހަކަ ދައްކަން ވެސް އުނދަގޫ ވިއެވެ.\nރޮމުން ރޮމުން އަސްފާން ދެއްކި ވާހަކަތަކުގެ ސަބަބުން ރަމްސާއަށް ވެސް ރޮވިއްޖެއެވެ. އަސްފާންގެ އެ ވާހަކަތަކާމެދު އިތުރަށް ވިސްނަން ޖެހިއްޖެއެވެ. އަސްފާންގެ ހިތުގައި އޭނާއާމެދު އޮތީ ސާފު ތާހިރު ލޯބިކަން ޔަގީން ވިއެވެ. އެރޭ އެ ހާލަތުގައި އަސްފާނަށް ގޯހެއް ހެދުނީ ކީއްވެގެންކަން ގަބޫލު ކުރެވުނެވެ. އަސްފާން ބުނި ފަދައިން އެރޭ ފިޔަވާ ކޮންމެ ހާލަތެއްގައި ވެސް އަސްފާން އޭނާއާއެކު އުޅެމުން ދިޔައީ އޭނާ ބެހެއްޓި ހިސާބެއްގައި ހުރެގެންނެވެ.\nއަސްފާނާއި ވަކިން އުޅުމަކީ ރަމްސާ ވެސް ބޭނުންވާ ގޮތެއް ނޫނެވެ. ހިތަށް ފަސޭހަ ކަމެއް ވެސް ނޫނެވެ. ދިމާވި ކަންތަކުގެ ސަބަބުން ހިތަށް ކުރި އަސަރުން އެގޮތް މަޖުބޫރު ވީއެވެ. ހުވަފެންތައް ވިއްސި ވިހާލި ވާން ބޭނުން ނުވީއެވެ. އުންމީދުތައް ހާސިލު ވޭތޯ ހިތްވަރު ކުރީއެވެ. ހުވަފެންތައް ޙަޤީޤަތަކަށް ވެދާނެކަމުގެ ކަމުގެ އުންމީދު އާވިއެވެ.\n“ އަސްފާން އަހަރެންނާއި ކައިވެނި ކޮށްފާނަންތަ ؟ “ ރަމްސާ އަސްފާނާއި ހަތަރުކަޅި ހަމަކޮށްލިއެވެ.\nއިންތިޒާރޭ އޮތީ ހިތް އެދޭތީ …… ވާހަކަ ވަރަށް ރީތި.


ލުތުފަރުގެ މަރުގެ އަނެއް ފަރާތް! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން ماي 24, 2019 02031\nރާއްޖޭގައި އުޅޭ ބިދޭސީން، ޚާއްސަކޮށް ބަންގްލަދޭޝްގެ އެތައް ހާސް ބަޔަކު މިނިވަން ކަމާ އެކު ވަޒީފާ އަދާކުރަމުން ދަނީ އެވެ. ކުރާނެހާ ކަމެއްކޮށް، ކުރާނެހާ ވިޔަފާރިއެއް ކުރަން މި ގައުމުގައި އެއްވެސް ހުރަހެއް އޮތް ތަނެއް ނުފެނެ އެވެ. ފެންނަ މަންޒަރަކީ އެ މީހުންނަށް ހެދިފައިވާ ހުރިހާ ގާނޫނެއް އޭގެ ޒާތުގައި ފުނޑުފުނޑުވެފައިވާ މަންޒަރެވެ. އެހެންވެ، ދުނިޔޭގެ އެހެން ގައުމުތަކާ މުޅިން ހިލާފަށް ރާއްޖެ މި ވަނީ ބަންގްލަދޭޝްގެ މީހުންނަށް އޮތް “ސުވަރުގެ”އަކަށެވެ. ކިތަންމެ ހާލުގައި ވިޔަސް މި ގައުމަށް އެތެރެވުމަށް ފަހު އެ މީހުންނަށް ދުނިޔެ ފެނުނީ އެވެ.\nދިވެހި ޕޯސްޓް 1 އަހަރު ކުރިން مارس 19, 2019\nރާއްޖޭގެ ސިޔާސީ ކުރިމަގު ކަނޑައެޅުމުގެ ނާޒުކު އިންތިހާބު!\nކޮންޓްރޯލަރ އޮފް އިމިގްރޭޝަންގެ ފުރަތަމަ ރޮކެޓް ހަމަލާ ލޭބަރުންނަށް ކިހާ ވަރަކުން ދާނެބާ!\nދިވެހި ޕޯސްޓް 1 އަހަރު ކުރިން دجنبر 26, 2018


Nasadhuraa thalaalumah fahu, 10 Bureege Hotaleh Alhanee!\n01 ބުރީގެ ހޮޓަލަކަށް ނަސަންދުރާ ތަޅާލަނީ\nމާލޭގައި ހުރި އެންމެ ޒަމާންވީ އެއް ހޮޓާ ކަމަށްވާ ނަސަންދުރާ ބަންދު ކުރުމުގެ ގޮތުން އެތަނުގައި މަސައްކަތް ކުރާ މުވައްޒަފުންނަށް ނޯޓިސް ދީފި އެވެ.\n"އަވަސް" އަށް އިތުބާރު ހުރި ގޮތަކަށް އެނގިފައިވާ ގޮތުގައި އަންނަ މަހުގެ 28 ވަނަ ދުވަހު ނަސަންދުރާ ބަންދު ކުރަނީ އެތަނުގައި 10 ބުރީގެ ހޮޓަލެއް އެޅުމަށެވެ.\nނަދަސްދުރާ ހިނގާ ގެލެކްސީއެންޓަޕްރައިސަސްއިން ހިންގަމުން އަންނަ އެ ހޮޓަލުގެ އެއް ޑިރެކްޓަރު ކަމަށްވާ މުހައްމަދު ނިމާން މިއަދު ވިދާޅުވި ގޮތުގައި ހޮޓާ ބަންދު ކުރުމާ މެދު އަދި ފައިނަލް ގޮތެއް ނުނިންމާ ކަމަށެވެ.\n"ބަންދު ކުރުމާމެދު ފައިނަލް ގޮތެއް ނުނިމޭ. ނަމަވެސް ބުކިންތައް ނެގުން މިހާރު މިވަނީ ހުއްޓާލާފަ. މިހާރު ބުކިން ނުނަގާ،" ނިމާން ވިދާޅުވި އެވެ.\nއޭނާ ވިދާޅުވި ގޮތުގައި ހޮޓާ ބަންދު ކުރުމަށް މުވައްޒަފުންނަށް ތިން މަސް ދުވަހުގެ ނޯޓިސް ދީފައިވާ ކަމަށެވެ.\n"މިކަމަށް ފައިނަލް ޖަވާބެއް އަޅުގަނޑުމެންނަށް ދެވޭނެ ޖެނުއަރީ ކުރީކޮޅު،" ނިމާން ވިދާޅުވި އެވެ.\nނަސަންދުރާ ޕެލަސް ހޮޓެލްގައި މަސައްކަތް ކުރާ މުވައްޒަފަކު ބުނި ގޮތުގައި އެ ހޮޓާ ބަންދު ކުރުމުގެ ގޮތުން ތިން މަސް ދުވަހުގެ ނޯޓިސް ދީފައިވާ ކަމަށެވެ.\n"މިހާރު ވަރަށް ގިނަ ދުވަސް ވެއްޖެ ނޯޓިސް ދިން ތާ. އަޑުއިވިފައި އޮތީ 2017 ވަނަ އަހަރު އާ ހޮޓަލެއް ހުޅުވާ ވާހަކަ،" ނަން ނުޖެހުމަށް ޝަރުތުކޮށް ވާހަކަ ދެއްކި މުވައްޒަފެއް ބުންޏެވެ.\nއެހެން މުވައްޒަފަކު ބުނި ގޮތުގައި އެ މީހުންނަށް ދިން ނޯޓިސްގައި އަލަށް ހޮޓާ ހުޅުވުމަށްފަހު ވަޒީފާ ހަމަޖެހޭނެ ކަމަށް ބުނެފައިވާ ކަމަށެވެ.\n"ހޮޓާ ބަންދު ކުރުމާ ހަމައަށް އެންމެ ފަހު ވަގުތު މަސައްކަތުގައި ތިބޭ މުވައްޒަފުންނަށް ނޯޓިސްއެއް ލިބޭނެ ކަމަށް ވެސް ބުނެފައިވޭ. އެފަދަ މުވައްޒަފުންނަށް އާ ހޮޓަލުން ވަޒީފާ ދިނުމުގައި އިސްކަން ދޭނެ ކަމަށް ވެސް ބުނެފައިވޭ،" ނަން ނުޖެހުމަށް އެދި ވާހަކަ ދެއްކި މުވައްޒަފެއް ބުންޏެވެ.\nނަސަންދުރާ ޕެލަސް ހޮޓެލް 2010 ވަނަ އަހަރުން ފެށިގެން ހިންގަމުން ގެންދަނީ ގެލެކްސީ އެންޓަޕްރައިސަސްއިންނެވެ. މި ހޮޓަލަކީ ރާއްޖެއަށް އަންނަ މެދު ފަންތީގެ ޓޫރިސްޓުންގެ މެދުގައި މަޝްހޫރު ހޮޓަލެވެ. މި ހޮޓަލުގައި ޓޫރިސްޓުން މަޑު ކުރުމުގެ އިތުރުން ގިނަ ޕާޓީތަކެއްވެސް ބާއްވަ އެވެ.


Easage mahchah aniyaaeh dhinumuge dhauvaa ufulaifi – Iru\nދިރާގު ސަޅި ޕްރީޕެއިޑްގެ ޕްރޮމޯޝަންގެ މުއްދަތު އިތުރުކޮށްފި – ކިހާ ސަޅި ދޯ\nސިޓީ ކައުންސިލާ ޖަދަލުކުރުމުގެ ވިސްނުމެއް ނެތް: ވެމްކޯ\nއީސަގެ މައްޗަށް އަނިޔާއެއް ދިނުމުގެ ދައުވާ އުފުލައިފި\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަޙްމަދު ޢީޞާގެ މައްޗަށް ޕްރޮސެކިއުޓަރ ޖެނެރަލްގެ އޮފީހުން ދައުވާ އުފުލާ އެ މައްސަލަ ކޯޓަށް ހުށައަޅައިފިއެވެ. ޕީޖީ އޮފީހުން ވިދާޅުވީ މެންބަރު އަޙްމަދު ޢީޞާގެ މައްޗަށް އުފުލާދައިވަނީ ޤާނޫނުލް އުޤޫބާތުގެ 120 ވަނަ މައްދާގެ ދަށުން އަނިޔާއެއް ދިނުމުގެ ކުށުގެ ދައުވާކަމަށެޗެ.\nމެންބަރު ޢީޞަ އާއި ގުޅޭގޮތުން ފުލުހުން ތަހުޤީގުކޮށްފައިވަނީ އޭނާގެ ކުރީގެ އަނބިކަނބަލުން އަސްރާ ނަސީމު ގައިގައި ތަޅާ މާރާމާރީ ހިންގާ އަނިޔާކުރި މައްސަލައެކެވެ. މި މައްސަލަ ފުލުހުންނަށް ހުށައެޅީ އަސްރާގެ އަވައްޓެރިއެއްކަމަށް މީޑިއާތަކުގައި ރިޕޯޓްކޮށްފައިވެއެވެ. މި މައްސަލާގައި ފުލުހުން ވަނީ އަސްރާގެ ބަޔާންވެސް ނަގާފައެވެ. އެ މައްސަލަ ކުރިޔަށް ނުގެންދިޔުމަށް އަސްރާ ވަނި އެދިވަޑައިގެންނަމަވެސް ވަކި މީހަކު އެދިގެން މައްސަލަ ފައިލް ނުކުރާނެކަމަށް ވިދާޅުވެ ފުލުހުން ވަނީ މައްސަލަ ބަލާފައެވެ.\nމެންބަރު ޢީޞަގެ މައްޗަށް އުފުލާފައިވާ މި ދަޢުވާގެ ކުށަކީ ޖުނަޙްގެ ދެ ވަނަ ދަރަޖައިގެ ކުށެކެވެ. އެ ކުށުގެ އަދަބަކީ،6މަސް ދުވަހަށް ވުރެ ދިގުނޫން މުއްދަތަކަށް ޖަލަށްލުމެވެ. ނުވަތަ ޖޫރިމަނާގެ ޢަދަބު ކަނޑައަޅާނަަމަ 24،000 ރުފިޔާއިން ޖޫރިމަނާ ކުރުމެވެ.\nމިދައުވާ ސަބިތުވިނަމަވެސް އޭނާ ފުރުއްވަމުން ގެންދަވާ ކެނދިކުޅުދޫ ދާއިރާގެ މެންބަރުކަމުގެ ގޮނޑި ނުގެއްލޭނެއެވެ. ޤާނޫނު އަސާސީގައި ބުނެފައިވާ ގޮތުން މެންބަރެއްގެ ގޮނޑި ގެއްލޭނީ އެ މެންބަރެއްގެ މައްޗަށް އަހަރަކަށްވުރެ ދިގު މުއްދަތެއްގެ ޖަލު ހުކުމެއް އިއްވައިނަމައެވެ.


Can ah Champions leagun furusatheh neiy | Mihaaru\nޗޭން އަށް ޗެމްޕިއަންސް ލީގުން ފުރުސަތެއް ނެތް\n05 ސެޕްޓެމްބަރ 2019 - 09:17\nހެމްބާގް (ސެޕްޓެމްބަރު 5) – ޗެމްޕިއަންސް ލީގުގެ ގްރޫޕް ސްޓޭޖަށް ޔުވެންޓަސް އިން އެކުލަވައިލި 22 ކުޅުންތެރިންގެ ސްކޮޑުން ޖާގަ ނުލިބުމުން ހައިރާންވެ، ރުޅިގަދަވެދައިވާ ކަމަށް ޖަރުމަން މިޑްފީލްޑަރު އެމްރެ ޗޭން ބުނެފި އެވެ.\nލިވަޕޫލް ދޫކޮށް ހިލޭ ޓްރާންސްފާއެއްގެ ދަށުން މިދިޔަ އަހަރުގެ ޖޫން މަހު ޔުވެންޓަސްއާ ގުޅުނު ޗޭން ވަނީ މަސިމިލިއާނޯ އެލެގްރީގެ ކޯޗުކަމުގައި މިދިޔަ ސީޒަނުގައި ރަނގަޅު ކުޅުމެއް ދައްކައިފަ އެވެ. އެހެންވެ އާ ކޯޗު މައުރީޒިއޯ ސާރީއާ އެކު ވެސް އޭނާ އަށް ފުރުސަތުތަކެއް ލިބޭނެ ކަމަށް އޮތީ ބެލެވިފަ އެވެ.\nޗޭން އަށް ފުރުސަތު ގެއްލުނުކަން ޔުވެންޓަސް އިން އެންގީ ޔޫރޯ ކޮލިފައިންގައި ޖަރުމަނުން މާދަމާރޭ ނެދަލެންޑްސްއާ ދެކޮޅަށް ކުޅޭ މެޗަށް ތައްޔާރުވާން ޖަރުމަން ކޭމްޕުގައި ހުއްޓަ އެވެ. ޖަރުމަނުގެ މީޑިއާ އަށް ދިން އިންޓަވިއުއެއްގައި އޭނާ ބުނީ މިއީ ވަރަށް ބޮޑު ޝޮކެއް ކަމަށާއި އެންމެ ބޮޑު ސަބަބަކީ މިދިޔަ ހަފުތާގައި އޭނާ ގާތުވީ ވައުދުވި ގޮތާ ހިލާފަށް ކަންކަން ދިއުން ކަމަށެވެ.\n"އެހެން ކްލަބްތަކާ އެކު ވާހަކަތަކެއް ކުރިއަށްދިޔަ. އަދި އަހަރެން ކްލަބުގައި މަޑުކުރުމުގެ އެއް ޝަރުތަކަށްވީ ޗެމްޕިއަންސް ލީގުގެ ސްކޮޑުން ޖާގަ ލިބުން،" އިހަށް ދުވަހު ނިމުނު ޓްރާންސްފާ ބާޒާރަށް އިޝާރާތްކޮށް ޗޭން ބުންޏެވެ.\nޗޭން ބުނީ ސްކޮޑުން ފުރުސަތު ނެތް ވާހަކަ ބުނީ މިނެޓަކަށް ވެސް ދެމިގެންނުދިޔަ ފޯންކޯލަކުން ކަމަށާއި އޭނާ އަށް ފުރުސަތު ނުލިބުނީ ކީއްވެ ކަމެއް ކިޔާނުދޭ ކަމަށެވެ. އަދި މިދިޔަ ސީޒަނުގައި ހާއްސަކޮށް ޗެމްޕިއަންސް ލީގުގައި މޮޅަށް ކުޅެފައިވަނިކޮށް މިހެންވުމުން ރުޅިގަދަވެފައިވާ ކަމަށާއި ގައުމީ ޓީމުގެ މެޗުތަކަށް ފަހު އެނބުރި ޓިއުރިން އަށް ގޮސް ކްލަބާ އެކު ވާހަކަތައް ބާއްވާނެ ކަމަށް ބުންޏެވެ.\nފަހުން ޗޭން ވަނީ ޓްވީޓަކުން ބަޔާނެއް ނެރެ މައްސަލަ ކުޑަކޮށް ހިހޫކޮށްލައިފަ އެވެ. އޭނާ ބުނެފައިވާ ގޮތުގައި އެ ކްލަބާ ގުޅުނު ހިސާބުން ފެށިގެން ލިބެމުން އަންނަ ސަޕޯޓް އަބަދުވެސް ބަލައިގަންނާނެ ކަމަށެވެ. އަދި އޭނާ އަބަދުވެސް އެބަޔެއްގެ ކާމިޔާބީ އަށް އެންމެ އިސްކަންދޭ ޔުވެންޓަސް އާއި އެ ކްލަބުގެ ކުޅުންތެރިންނަށް ކުރާ އިހުތިރާމެއްގެ ސަބަބުން އިތުރަށް އެއްވެސް ވާހަކައެއް ނުދައްކާނެ ކަމަށާއި ދަނޑުމަތީގައި މަސައްކަތްކުރުމައިގެން ދެމި ހުންނާނެ ކަމަށް ބުންޏެވެ.\nޗޭންގެ އިތުރުން ފުރުސަތު ނުލިބުނީ ފޯވާޑް މާރިއޯ މަންޒުކިޗާއި އަނިޔާގައި ހުރި ކެޕްޓަން ޖިއޯޖިއޯ ކިއެލީނީ އަށެވެ. ޗޭންގެ ބަދަލުގައި ފުރުސަތު ދިނީ އާސެނަލުން ހިލޭ ޓްރާންސްފާއެއްގައި ގުޅުނު އާރޮން ރަމްސޭ އަށެވެ.\nޗެމްޕިއަންސް ލީގުގެ ގްރޫޕް ސްޓޭޖުގައި ޔުވެންޓަސް ވާދަކުރަން ޖެހެނީ ސްޕެއިނުގެ އެތުލެޓިކޯ މެޑްރިޑާއި ޖަރުމަނުގެ ބެޔާ ލެވަކޫސަން އަދި ރަޝިއާގެ ލޮކޮމޯޓިވް މޮސްކޯއާ އެއް ގްރޫޕެއްގަ އެވެ.\nއިތުރު ލިޔުންތައް ޗެމްޕިއަންސް ލީގު ޔުވެންޓަސް


Katie Rulhi Beylee Eynaa Ge iPhone Ah - Vaguthu\nކެޓީ ރުޅި ބޭލީ އޭނާގެ އައިފޯނަށް\nއިނގިރޭސި މަޝްހޫރު މޮޑެލް، ކެޓީ ޕްރައިސް އަކީ އެކި ކަހަލަ ސާޖަރީތައް ހެދުމަށް ދެވިހިފާފައި ހުރި މީހެއްކަމަށް ގިނަ ބަޔަކު ބުނަމުން ދެއެވެ. އެގޮތުން ކުރި ގިނަ ސާޖަރީތަކަށްފަހު ހަށިގަނޑުގެ އެކި ތަންތަނަށް އޭނާ ވަނީ ބަދަލުތައް ގެނެސްފައެވެ. އެހެން ފަހުން އޭނާ ވަނީ މޫނުގެ ސާޖަރީއެއްވެސް ކޮށްފައެވެ.\nއުމުރުން 41 އަހަރު ވެފައިވާ ކެޓީގެ ރަހުމަތްތެރިއަކާއި ހަވާލާދީ އިނގިރޭސި ނޫހެއްގައި ބުނެފައިވާ ގޮތުގައި ކެޓީގެ މޫނުގެ ސާޖަރީއަށް ފަހު އޭނާގެ ސިފަ މުޅީންހެން ވަނީ ބަދަލުވެފައެވެ. މިކަމުގެ ސަބަބުން ކެޓީއަށް، ފޭސް ރިކޮގްނިޝަން ބޭނުންކޮށްގެން ހުޅުވާ އޭނާގެ އައިފޯން ވެސް ނުހުޅުވުނު ކަމަށް ކެޓީގެ ރަހުމަތްތެރިޔާ ބުނެފައި ވެއެވެ. ފޯނުގައި ޖަހާފައިވާ ސެކިއުރިޓީ ޕާސްވޯޑުވެސް ނޭނގުމާއި އެކު ފޭސް ރިކޮގްނިޝަން މަސައްކަތް ނުކުރުމުން، ކެޓީ އެކަމާއި ހިތްހަމަ ނުޖެހިގެން ފޯނު ހަލާކުކޮށްލާފައިވާ ކަމަށް އޭނާ ބުނެފައި ވެއެވެ.\nފަސް ކުދިންގެ މަންމައެއް ކަމަށްވާ ކެޓީ އެންމެ ފަހުން ހެދި މޫނުގެ ސާޖަރީ ހަދާފައިވަނީ ތުރުކީގައެވެ. އެ ސާޖަރީއަކީ "ފޭސް އެންޑް އައިލިފްޓް" ސާޖަރީއެއް ކަމަށް ކުރިން އޭނާ ހާމަކޮށްފައި ވެއެވެ. ސާޖަރީއަށްފަހު ނަގާފައިވާ ފޮޓޯތައް އޭނާ ދައުރުކޮށްފައިވާއިރު، އޭނާގެ ސިފަ ވަނީ ވަރަށް ބޮޑަށް ބަދަލުވެފައެވެ.\nކެޓީގެ ސާޖަރީ ހެދުމުގެ އާދަ އާއި ގުޅިގެން އޭނާގެ ގިނަ ރަހުމަތްތެރިންވެސް ކަންބޮޑުވެއެވެ. އެގޮތުން އޭނާ އެކަމަށް ދެވިހިފާފައިވާ މިންވަރު ހާމަކޮށް އެފަރާތްތަކުން ވަނީ އޭނާއަށް ނަސޭހަތްތެރިވެފައެވެ. މިފަދަ ސާޖަރީތަކަކީ ފުރާނައަށްވެސް ނުރައްކާވާ ފަދަ ހާލަތެއް މެދުވެރި ކުރުވަފާނެ ކަމަކަށްވާއިރު، ދާދި ފަހުން އޭނާ ހެދި ސާޖަރީއަކަށްފަހު އޭނާގެ ހަށިގަނޑަށް އިންފެކްޝަނެއްގެ ނުރައްކާ ބޮޑުވެފައިވާ ކަމުގެ ޚަބަރުތައް ވެސް ފެތުރިފައި ވެއެވެ.\nކެޓީ ޕްރައިސް ވަނީ މިހާތަނަށް ހަށިގަނޑުގެ 12 ސާޖަރީއެއް ހަދާފައެވެ. އޭނާ ބުނެފައިވާ ގޮތުގައި އެހާ ގިނައިން އޭނާ ސާޖަރީ ހަދަމުން ދަނީ، ރީތިކަން އިތުރުކުރުމަށް ކަމަށެވެ. އަދި ފަލަކަމަށް ދައްކާތީ، އެކަން ބަދަލު ކުރުމަށްވެސް ސާޖަރީތައް ކޮށްފައިވާނެ ކަމަށް އޭނާ ބުނެފައި ވެއެވެ. ކެޓީގެ މި ހުއްޓުމެއްނެތް އާދަޔާއި ހެދި އޭނާގެ މަންމަ އާއި އާއިލާއިންވެސް އެކަމާއި ކަންބޮޑުވުން ފާޅުކޮށްފައި ވެއެވެ.


IS Aa Dhekolhah Turkey In Fashaafaiva Hanguraama Aa Gulhigen Trump Rulhi Gadhavehje - Vaguthu\nސީރިއާގައި ހަރަކާތްތެރިވާ ކުރުދީ ހަނގުރާމަވެރިންނާ ދެކޮޅަށް ތުރުކީން ފަށާފައިވާ އަސްކަރީ ހަނގުރާމައާ ގުޅިގެން އެމެރިކާގެ ރައީސް ރުޅި ގަދަވެ، އެގައުމާ ދެކޮޅަށް ދަތިކުރުމުގެ ފިޔަވަޅު އެޅުމަށް ނިންމައިފިއެވެ.\nޓްރަމްޕް ބުނެފައިވަނީ ތުރުކީއާ ދެކޮޅަށް ދަތިކުރުމުގެ ފިޔަވަޅު އެޅުމަށް ކޮންގްރެސްގެ މެމްބަރުންނާ މަޝްވަރާކުރަމުން އަންނަ ކަމަށެވެ. އެމެރިކާއިން ތުރުކީއާ ދެކޮޅަށް މިފަދަ ހަރުކަށި ފިޔަވަޅެއް އަޅަން ނިންމާފައިވަނީ ސީރިޔާގައި ހަރަކާތްތެރިވަމުން އަންނަ އައިސިސްގެ ހަނގުރާމަވެރިން ގަދަކަމުން ގެންގުޅުނު 800 އެއްހައި އަނބިންނާއި ދަރިން ފިލައިގެން މިނިވަންވެފައިވަނިކޮށެވެ. އެމީހުން މިނިވަންވެފައިވަނީ ތުރުކީން ދެމުންދާ ހަމަލާތަކުގެ ސަބަބުންނެވެ.\nމިހައި ގިނަ އަދަދެއްގެ އަންހެނުންނާއި ކުޑަކުދިން ފިލާފައި މިވަނީ އެމީހުން ޖަލެއްހެން ބައިތިއްބަމުން އައި އައިން އިއްސާ ކޭމްޕައް ތުރުކީ އާއި އެ ގައުމަށް ވާގިވެރިވާ ފަރާތްތަކުން އެ ކޭމްޕަށް އަމާޒުކޮށް ހަމަލާދިން ވަގުތުގައެވެ.\nއައިސިސް އިން އަދިވެސް ސީރިޔާގެ އެކި ދިމަދިމާލުގައި ހަރަކާތްތެރިވަމުން އަންނައިރު، މި ހަމަލާ ދިން ވަގުތު އެ ކޭމްޕުން ފިލާފައިވާ 800 އެއްހައި މީހުންނަކީ ސީރިޔާ އަށް ނިސްބަތްވާ ބައެއް ނޫނެވެ.\nމި ހަމަލާ އާއި އެކު ކޭމްޕުން މީހުންތައް ދުވެ ފިލާ މަންޒަރު ދައްކުވައިދޭ ފޮޓޯތައް އާއްމުވެފައި ވާއިރު، ތުރުކީ ސިފައިންނާއި ސީރިޔާގެ ކުރުދީންގެ މެދުގައި މިވަގުތުވެސް ހަމަލާތައް ދަނީ ބަދަލު ކުރަމުންނެވެ. މިއީ އައިސިސްގެ ކޭމްޕެއް ނަމަވެސް އެތަނުގައި ފޯރި މަރަމުން ދަނީ ކުރުދީ ހަނގުރާމަވެރިންނެވެ.\nރިޕޯޓުތައް ބުނާގޮތުން ފިލި މީހުންގެ ތެރޭގައި އިނގިރޭސި ވިލާތަށް ނިސްބަތްވާ ޓޫބާ ގޮންޑަލް އާއި އޭނާގެ2ދަރިންވެސް ހިމެނެއެވެ. ޓޫބާ އަކީ ޝަމީމާ ބޭގަމް ސީރިޔާ އަށް ގެންދިއުމަށް ޝަމީމާގެ ބޮލަށް އެރުނު ކަމަށް ގިނަ ބަޔަކު ތުހުމަތު ކުރަމުން އަންނަ މީހެކެވެ.\nތުރުކީ އިން ދޭ ހަމަލާތަކުގައި ސީރިޔާގައި ހަރަކާތްތެރިވާ ހަނގުރާމަވެރި ޖަމާއަތަކުން އެ ގައުމަށް ވާގިވެރިވަމުން އަންނައިރު ތުރުކީގެ ރައީސް ރަޖަބް ތައްޔިބް އުރްދުޢާން ދާދި ފަހުން ވަނީ ކުރުދީންނާއި ދެކޮޅަށް ފަށާފައިވާ އޮޕަރޭޝަން ހުއްޓައިނުލާނޭ ކަމަށް ބުނެފައެވެ.\n"އަހަރެމެން މަޑުކޮށްގެން ނުތިބޭނަން. ތުރުކީއިން މި ތަޅާލުމުން ދުރަކަށް ނުދާނެ ކޮންމެ މީހަކު ކޮންމެ އެއްޗެއް ބުންޏަސް. އެމެރިކާއާއި ޔޫރަޕުން ބުނަނީ އަހަރެމެން ކުރުދީން މަރަނީ އޭ. ހަގީގަތަކީ ކުރުދީންނަކީ އަހަރެމެންގެ އަޚުން. އަހަރެމެންގެ ހަނގުރާމައަކީ ނިރުބަވެރި ޖަމާޢަތްތަކާ ދެކޮޅަށް ކުރާ ހަނގުރާމަ." ހުކުރު ދުވަހު އުރްދުޢާން ވިދާޅުވިއެވެ.\nތުރުކީ ސިފައިން އަންނަނީ އެ ގައުމާއި ސީރިޔާ ގުޅޭ ބޯޑަރުގައި ވަރަށް ވަރުގަދަ އަށް ސަލާމަތީ ކަންކަން ބަލަހައްޓަމުންނެވެ.\nއޮކްޓޯބަރ 13, 2019 20:54\nކޮބާ! އަބަދުވެސް މަމިކިޔަނީ އައިއެސްއަކީ ޔަހޫދީ ޖަމާއަތެކޭ. މުސްލިމުންގެ ނަމުގަ ތިބެގެން މުސްލިމުންގެ ލޭއޮހޮރުވާ ހަދަނީ މުސްލިމުނަގެ އަގު ވައްޓާށޭ.\nއޮކްޓޯބަރ 13, 2019 23:40\nއައިއެސް އާ ދެކޮޅަކަށް ނޫނޭ ތުރުކީން ހަގުރާމަ ކުރަނީ އެއް. ކުރުދީންނާ ދެކޮޅަށޭ.\nއެހެންތާވާނީ އައިސިސް އަކީ ސީއައިއޭގެ އުފެއްދުމެއް ވިއްޔާ ރުޅިއަންނާނެ ނޫންތަ\nއޮކްޓޯބަރ 14, 2019 10:19\nއުރުދުގާން ، ހާލުގަޖެހިފައިވާ މުސްލިމްއުހުތުންނާއި ޅަދަރިން ، އެނުލަފާ ކުރުދީންގެ އަތްދަށުން ސަލާމަތްކޮއްދިނީތީވެ، މުސްލިމުންނޭކިޔައިގެން މިއުޅޭ "ލާދީނީޑިމޮކުރެސީ މެދުދީނެއް" ހަދައިގެން އުޅޭ މީހުންނައް ވަރަށް އަސަރުކޮއްފިދޯ\nމާތްކަލާކޯ! އައިއެސް ޖަމާޢަތުގެ ތެރޭގައި ތިބޭނެ އެމެރިކާ އާއި ޔަހޫދީންގެ އިންޓެލިޖެންސް އޮފިސަރުންވެސް އައި.އެސް. ހަނގުރާމަވެރިންނާއި، އެމީހުންގެ އަނބީންގެ ގޮތުގައި. އެހެންވީމާ އެމެރިކާ އަކަށް ކެތެއް ނުކުރެވޭނެ އައި.އެސްއަށް ގެއްލުންވާތަން ބަލާކަށް. ޙަޤީޤަތަކީ އައިއެސް ގެ މުޅި ޙަރަކާތަކީ އިސްލާމީ ދުނިޔެ ނައްތާލުމަށް ޖިހާދީ ނަމުގައި ހިންގައިގެން އުޅޭ ބޮޑު ޖަރީމާއެއްކަން! ޢުރުދުޤާން އަށް ކާމިޔާބު ދެއްވައި! އެމެރިކާ އާއި ހުޅަނގުން ފަޟީހަތް ކުރައްވާންދޭވެ!\nއޮކްޓޯބަރ 16, 2019 22:21\nމީނަ ރުޅިގަދަވާނެތާ އެއީ މީނަ މުސްލިމުން މަރަން ހަދައިފައިވާ ގުރޫޕެއްވިއްޔާ


Madrid gai Hazard ah nimumeh neh aniyaa\nރެއާލް މެޑްރިޑްގައި އެއް އަހަރު ތެރޭ، ހަތަރު ވަނަ ފަހަރަށް އެޑެން ހަޒާޑަށް އަނިޔާ ވެއްޖެ އެވެ.\nޗެލްސީގައި ހަތް އަހަރު ތެރޭ އަނިޔާ ވެގެން މެޗުތައް ނުގެއްލޭ ވަރަށް، މެޑްރިޑްގައި އެއް އަހަރުތެރޭ ހަޒާޑަށް ވަނީ މެޗުތައް ގެއްލިފަ އެވެ. ޗެލްސީގައި އެކިފަހަރު މަތިން ކުރިމަތިވި އަނިޔާގައި ޖެހި ޖެހިގެން ފަސް މެޗަށް ވުރެ ގިނައިން ހަޒާޑަށް ގެއްލިފައެއް ނުވެ އެވެ.\nމިފަހަރު ކުޑަކަޅުވާ މަސްގަނޑަށް ލިބުނު އަނިޔާއާއެކު ޖުމުލަ 34 މެޗުގައި ހަޒާޑަށް ގެއްލޭނެ އެވެ. ޖުލައި 2019 ގައި 100 މިލިއަން ޔޫރޯއަށް ޗެލްސީން ރެއާލް މެޑްރިޑަށް ބަދަލުވި ހަޒާޑް މެޑްރިޑްގެ ކެރިއާ އޭނާ ސިފަ ކޮށްފައި ވަނީ އޭނާގެ ކެރިއާގެ އެންމެ އުނދަގޫ ދުވަސްތަކުގެ ގޮތުގަ އެވެ.\nރެއާލް ވަޔަޑޮލިޑް އާ ދެކޮޅަށް ރޭ ކުޅުނު މެޗުގެ ސްކޮޑްގައި ވެސް ހަޒާޑް ހިމެނި އެވެ. އެހެން ނަމަވެސް މެޗުގެ އެއްގަޑިއިރު ކުރިން ރެއާލްއިން ނެރުނު ބަޔާނުގައި ބުނެފައި ހަޒާޑްގެ ކުޑަކަޅުވާ މަސްގަނޑަށް އަނިޔާވެ އެއް މަހަށް ކުޅުމާ ދުރުގައި ހުންނަން ޖެހިފައިވާ ކަމަށެވެ. ވަޔަޑޮލިޑް އަތުން، ރޭ މޮޅުވި މެޗަށް ފަހު ވާހަކަ ދައްކަމުން ރެއާލްގެ ކޯޗް ޒައިނުއްދީން ޒިދާން، ބުނީ ހަޒާޑްއަށް ކުރިން ލިބުނު ކުޑަހުޅުގެ އިންޖަރީ އާއި މިހާރު ކުރިމަތިވި އިންޖަރީއާ ގުޅުމެއް ނެތް ކަމަށެވެ.\nޒިދާން ބުނީ، ކުރިން އަނިޔާއިން ރަނގަޅުވެ، ޓީމާއެކު ރަނގަޅު ޓްރޭނިންތަކެއް ހަޒާޑް ކުރިއަށް ގެންދިޔަ ކަމަށެވެ. އެހެންނަމަވެސް އިއްޔެ އަނިޔާއަކީ މެޗުގެ ކުރިން ގެންދިޔަ ޓްރޭނިންތަކުގައި ލިބުނު އަނިޔާއެއް ކަމަށެވެ. މި ފަހަރު އަނިޔާގައި ހަތަރު މެޗު ހަޒާޑަށް ގެއްލޭނެ އެވެ. އޭގެ ތެރޭގައި މި މަހު 25 ގައި ކުޅޭ އެލްކްލެސިކޯ މެޗުގައި ވެސް ނުކުޅެވޭނެ އެވެ.


Omicron: Delhi gai case ithuruve, curfew iulaan koffi | ThePress\nއޮމިކްރޯން: ކޭސް އިތުރުވެ، ދިއްލީގައި ކާފިއު އިއުލާން ކޮށްފި\n05 January 2022, 08:37\nއަވަށްޓެރި އިންޑިއާގެ ވެރިކަން ކުރާ ދިއްލީއާއި ވިޔަފާރި މަރުކަޒު މުމްބާއީ ފަދަ ބޮޑެތި ސިޓީތަކުގައި ކޮރޯނަވައިރަސް ޑިޒީޒް (ކޮވިޑް-19)ގެ ކޭސްތައް ރެކޯޑް އަދަދުތަކުން އިތުރުވަމުން ދިއުމާއެކު، ބަލިމަޑުކަމުގެ3ވަނަ ރާޅަކަށް އެ ގައުމު ތައްޔާރު ވެއްޖެއެވެ.\nއަންގާރަ ދުވަހު އިންޑިއާއިން 37379 ޕޮޒިޓިވް ކޭސް ރިޕޯޓް ކޮށްފައި ވާއިރު، މިއީ ހަފުތާއެއްގެ މުއްދަތަށް ބަލާއިރު،5ގުނަ އިތުރު އަދަދެކެވެ. ތަޖުރިބާކާރުން ވިދާޅުވާ ގޮތުގައި އިންޑިއާގައި މިވަގުތު ކޭސް އިތުރު ވަމުން ދަނީ އޮމިކްރޯން ވޭރިއަންޓްގެ ސަބަބުންނެވެ.\nމި ކޭސްތަކުގެ ގާތްގަނޑަކަށް3ބައިކުޅަ 1 ބައި ކޭސް ރިޕޯޓް ކޮށްފައި ވަނީ ދިއްލީއާއި މުމްބާއީއިން ކަމަށް ވާއިރު، އެ2ސިޓީއިންވެސް ވަނީ، ކޮވިޑް-19 އާ ގުޅިގެން މީގެ ކުރިން ތަންފީޒު ކުރަމުން ދިޔަ ހަރުކަށި ފިޔަވަޅުތައް އަނެއްކާވެސް ތަންފީޒު ކުރަން ފަށާފައެވެ.\nއިންޑިއާގެ ވެކްސިން ޓާސްކްފޯހުގެ އިސްވެރިޔާ ޑރ އެންކޭ އަރޯރާ ވިދާޅުވީ، ކޮވިޑްގެ3ވަނަ ރާޅު އެ ގައުމަށް ބިންދާލާފައި ވާ ކަމަށެވެ. ދިއްލީގެ ހެލްތު މިނިސްޓަރު ސަތުޔެންދުރާ ޖެއިން ވިދާޅުވީ، އެ ސިޓީއިން ޓެސްޓު ކުރި ސާމްޕަލްތަކުގެ 81 ޕަސެންޓް، އޮމިކްރޯންއަށް ޕޮޒިޓިވް ވެފައި ވާ ކަމަށެވެ.\nކޮވިޑް ކޭސްތައް އިތުރު ވަމުން ދިއުމާ ގުޅިގެން ދިއްލީގައި މުނިފޫހިފިލުވާ ތަންތަން މިދިޔަ ހަފުތާގައި ބަންދު ކޮށްފައި ވާ އިރު، ކާފިއު ހަރުކަށި ކޮށްފައި ވަނީ ހަފުތާ ބަންދަށެވެ. އެގޮތުން ހުކުރު ދުވަހުގެ ރެއިން ފެށިގެން ހޯމަ ދުވަހުގެ ހެނދުނުގެ ނިޔަލަށް ޒަރޫރީ ކަންކަން ފިޔަވާ އެހެން ހުރިހާ ކަމެއް ހިންގުން ވަނީ މަނާ ކޮށްފައެވެ.\nދިއްލީގައި ކާފިއު އިއުލާން ކޮށްފައި ވަނީ، ދިއްލީގެ ޗީފް މިނިސްޓަރު އަރްވީންދު ކެޖްރިވާލް ކޮވިޑަށް ޕޮޒިޓިވްވި ތާ ކުޑަ ވަގުތު ކޮޅެއް ފަހުންނެވެ. ކެޖްރިވާލް ވަނީ ޕޮޒިޓިވްވުމާ ހަމައަށްހެން އިންތިހާބީ ރެލީތަކުގައިވެސް ބައިވެރިވެފައި ކަމަށް މައުލޫމާތު ލިބެއެވެ.


Zahamvi fulus meehaage haalu minister Azleen aa adam balavaalavaifi | Mihaaru\nރައްޒާންގެ ހާލު ބެއްލެވުމަށް މިނިސްޓަރު އާދަމް (ކ) އައިޖީއެމްއެޗްގައި. - ފޮޓޯ: ޕޮލިސް\nޒަހަމްވި ފުލުސް މީހާގެ ހާލު މިނިސްޓަރު އަޒްލީން އާއި އާދަމް ބައްލަވާލައްވައިފި\n05 އޯގަސްޓް 2017 - 17:48 13 comments\nކ. މާފުށީގައި ތޫނު އެއްޗަކުން ހަމަލާދީ ޒަހަމްކޮށްލި ފުލުސް މީހާގެ ހާލު ހޯމް މިނިސްޓަރު އަޒްލީން އަހުމަދާއި ޑިފެންސް މިނިސްޓަރު އާދަމް ޝަރީފް މިއަދު ބައްލަވާލައްވައިފި އެވެ.\nއައިޖީއެމްއެޗްގައި ފަރުވާދެމުން އަންނަ ކޮންސްޓަބްލް އަލީ ރައްޒާންގެ ހާލު ދެ މިނިސްޓަރުންގެ އިތުރުން ކޮމިޝަނާ އޮފް ޕޮލިސް އަހުމަދު އަރީފް ވެސް ބައްލަވާލެއްވި އެވެ. އަދި މި ތިން ބޭފުޅުން ވަނީ ރައްޒާންގެ އާއިލާގެ މެމްބަރުންނާ ވެސް ބައްދަލު ކުރައްވައިފަ އެވެ.\nރައްޒާންގެ ހާލު ބެއްލެވުމަށް މިނިސްޓަރު އަޒްލީން (ކ) އައިޖީއެމްއެޗްގައި. - ފޮޓޯ: ޕޮލިސް\nމާފުށީ ޕޮލިސް ސްޓޭޝަންގައި މަސައްކަތް ކުރާ ރައްޒާނަށް ހަމަލަދިނީ މާލެއިން މާފުއްޓަށް ދިޔަ ލޯންޗަކުން ޖަލަށް އެއްޗެހިތަކެއް ވައްދަން އުޅޭ ކަމަށް ތުހުމަތުކުރެވިގެން އެ މީހުން ހިފަހައްޓަން އުޅުމުންނެވެ. ވަޅި ހެރިފައި ވަނީ ރައްޒާންގެ ކުރިމަތިން ވާތު ކޮނޑާއި މެޔާ ދޭތެރެއަށް ކަމަށް ފުލުހުން ބުންޏެވެ.\nމި ހާދިސާގައި ރައްޒާނަށް ހަމަލަ ދިން މީހާ އާއި ލޯންޗުގެ ކެޕްޓަނާއި ލޯންޗުގައި ތިބި އިތުރު ދެ މީހަކު ވަނީ ހައްޔަރުކޮށްފަ އެވެ. ހައްޔަރުކޮށްފައި ވަނީ 51 އަހަރުގެ ފިރިހެނަކާއި 32 އަހަރުގެ ދެ ފިރިހެނުންނާއި 18 އަހަރުން ދަށުގެ ފިރިހެން ކުއްޖެކެވެ.\nފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި މި އޮޕަރޭޝަންގައި ވަނީ، ޖަލަށް ވައްދަން އުޅުނު އެއްޗެހިތައް ވެސް އަތުލައިގެންފަ އެވެ. ފުލުހުން ބުނީ ތަހުގީގު ކުރިއަށްދާ ވަރަކުން މި މައްސަލައިގެ މައުލޫމާތު ހާމަކުރާނެ ކަމަށެވެ.\nއިތުރު ލިޔުންތައް ޕޮލިސް ވަޅިހެރުން ކ. މާފުށި މާފުށީ ޖަލު މެމްބަރު އާދަމް ޝަރީފް (މަޑުއްވަރި) ކުރީގެ މިނިސްޓަރު އަޒްލީން އަހުމަދު


Anhenunge dhuveli baarukolli Driving school\n20th January 2019 | Last update: 13:33\nއަންހެނުންގެ ދުވެލި ބާރުކޮށްލި ޑްރައިވިންގް ސުކޫލް!\nގާލްސް ޑްރައިވިން ސުކޫލްގެ އިންސްޓްރަކްޓަރަކު ޓްރެއިނިންގް ދެނީ --| ފޮޓޯ: އަވަސް\nމާލޭގައި އެތަށް ޑްރައިވިން ސުކޫލުތަކެއް ހުރިއިރު އެ ހުރިހާ ތަނެއްގައި ވެސް އިންސްޓުރަކްޓަރުންގެ ގޮތުގައި ގިނަ ފަހަރަށް ފިރިހެނުން ތިބުމަކީ އެ ތަންތަނުގެ ހިދުމަތް ހޯދާ އަންހެނުން އަބަދުމެ ކުރަމުންދާ ޝަކުވާއެކެވެ. ގިނަ އަންހެނުންނަށް ފިރިހެނަކު ސައިކަލުގެ ފަހަތުގައި ބައިންދާގެން ދުއްވަން ދަސް ކުރުމަކީ އެހާ ފަސޭހަކަމަކަށް ނުވެ އެވެ.\nމި ކަމަށް މިހާރު ހައްލެއް ވަނީ ލިިބިފަ އެވެ. ހީވާގި ދެ ކަނބަލަކު އިސްނަގައިގެން މާލޭގައި "ގާލްސް ޑްރައިވިން ސުކޫލް" ގެ ނަމުގައި އަންހެން އިންސްޓުރަކްޓަރުނާއެކު އަންހެނުންނަށް ހާއްސަ ޑްރައިވިން ސުކޫލެއްގެ ހިދުމަތްދޭން ވަނީ ފަށާފަ އެެވެ. އައިމިނަތު މުހުސިނާ އަދި މަރިޔަމް ސައީދާ މި ހިދުމަތް ދޭން ފެށީ އަންހެންވެރިންގެ ޝަކުވާތައް އަޑުއިވެން ފެށި ހިސާބުން، އެކަމަށް ހައްލެއް ގެނައުމުގެ އުއްމީދުގަ އެވެ.\nގާލްސް ޑްރައިވިން ސުކޫލްގެ އިސްވެރިޔާ މަރިޔަމް ސައީދު (ވ)، ހިންގުންތެރިޔާ އައިމިނަތު މުހުސިނާ (ކ) -- | ފޮޓޯ: އަވަސް\n"ވަރަށް ގިނަ އަންހެން ކުދިންގެ އެދުމުގެ މަތިން މިކަން ފެއްޓީ. އެއީ ޑްރައިވިން ސުކޫލެއް ހުޅުވަން ހިޔާލުއައި ހިސާބު." ގާލްސް ޑްރައިވިން ސުކޫލުގެ އިސްވެރިޔާ މަރިޔަމް ބުންޏެވެ.\nގާލްސް ޑްރައިވިން ސުކޫލު ހިންގުމާއި ހަވާލުވެހުރި މުހުސިނާ ބުނި ގޮތުގައި މިދިޔަ ޑިސެމްބަރު މަހު މެދުތެރޭގައި ޑްރައިވިން ސުކޫލް ހުޅުވި ހިސާބުން ފެށިގެން ތަރުހީބު ވަރަށް ބޮޑެވެ.\n"އަޅުގަނޑުމެންނަށް ހިދުމަތް ނުދެވިފައި އޮންނަނީ ގިނަ ފަހަރަށް. ވަރަށް ގިނަ މީހުން ހިދުމަތް ހޯދަން ބޭނުންވޭ. ނަމަވެސް އަޅުގަނޑުމެއް އަދި އަލަށް މަސައްކަތް ފަށައިގަތީމަ ވަސީލަތްތައް މަދުވުމާއެކު ގިނަ ބަޔަކަށް އެއްފަހަރާއި ހިދުމަތްދޭން އުނދަގޫވޭ. ނަމަވެސް ޖާގަ އޮތްވަރަކުން އެންމެނަށް ވެސް ފުރުސަތުދެމުން މިދަނީ." ވެއިޓިން ލިސްޓުގައި ގިނަ އަދަދެއްގެ މީހުން ތިބިކަން ފާހަގަކުރަމުން މުހުސިނާ ބުންޏެވެ. "މިހާރުވެސް 80 އަށްވުރެ ގިނަ މީހުން ހިދުމަތް ހޯދަމުން އެބަދޭ."\nއަންހެން ޑްރައިވިން ސްކޫލަށް އޮތް ބޮޑު ތަރުހީބާއެކު މިހާރު ވަނީ އިތުރު ފަސޭހަތަކާއެކު ހިދުމަތްދޭން ފަށާފަ އެވެ. ޓްރެއިނިން ދިނުމަށް ހަ އިންސްޓްރަކްޓަރުން އެބަތިއްބެވެ. މިހާތަނަށް ވެސް އެ ސްކޫލުން ޓްރެއިން ވެގެން ގިނަ ބަޔަކު ވަނީ ސައިކަލް ލައިސަންސް ނަގާފައިވެ އެވެ.\nގާލްސް ޑްރައިވިން ސުކޫލުން ޓްރެއިނިގް ހޯދަން ބޭނުންވާ ފަރާތްތަކަށް އެ ސުކޫލު އޮފިޝަލް ފޭސްބުކް ޕޭޖުންނާއި އޮފީސް ހުޅުވިފައި ހުންނަ ގަޑިތަކުގައި އެޕްލިކޭޝަން ފޯމް އޮފީހުން ލިބެން ހުރެ އެވެ. އޮފީސް ހުންނަނީ ބޮޑުތަކުރުފާނު މަގު އިރުން ސްޓޭޓް ބޭންކް އޮފް އިންޑިއާގެ ވާތް ފަރާތަށް އިންނަ ގޯޅީގަ އެވެ. އޮފީސް ހުޅުވިފައި ހުންނާނީ މެންދުރު 2:00 އިން އިރު އޮއްސި 6:00 އަށް އަދި ރޭގަނޑު 8:00 އިން 10:00 އަށެވެ.\nތަރުހީބު ލިބެމުންދާވަރު އިތުރުވަމުންދާތީ ހިދުމަތް އިތުރަށް ފުޅާކުރުމަށްވެސް ގެންދަނީ މަސައްކަތްކުރަމުންނެވެ. ފުރަތަމަ ފިޔަވަޅެއްގެ ގޮތުން މިއަދު ހުޅުމާލޭގައި ގާލްސް ޑްރައިވިން ސުކޫލްގެ ހިދުމަތްދޭން ފަށާނެ އެެވެ. ހުޅުމާލޭގައި މި މަސައްކަތް ފަށާއިރު ޓްރެއިނިގް ދިނުމަށް ހަ ސައިކަލް ބޭނުންކުރާނެ އެވެ. މުސްތަގުބަލުގައި އައްޑޫ ނުވަތަ ކުޅުދުއްދުއްފުށި ކަހަލަ އާބާދީ ބޮޑެތި ސަރަހައްދުތަކުގައި މި ހިދުމަތް ފުޅާކުރުމަށް އުންމީދު ކުރެއެވެ.\n"އަޅުގަނޑުމެން ހިދުމަތްދޭ ސަރަހައްދުތައް އިތުރު ކުރުމަށް ވިސްނާއިރު، ފެންވަރުގައި ހިދުމަތްތައް ދިނުމުގެ ހިޔާލުތައްވެސް އެބަ ގެންގުޅެން. މިހާރު ހަމައެކަނި މި ދަސްކޮށްދެނީ ސައިކަލް ދުއްވަން. އިރާދަކުރެއްވިއްޔާ އަވަސް މުސްތަގުބަލުގައި ކާރު ދުވަންވެސް ދަސްކޮށްދޭން ފަށާނަން."\nމި މަސައްކަތް ފެށީ އަންހެނުންނަށް ފަސޭހަ އަދި ހިތްހަަމަޖެހޭނެ ހިދުމަތެއް ފޯރުކޮށްދިނުމުގެ އަޒުމުގަ އެވެ. ނަމަވެސް މި މަސައްކަތް ކުރުމަށް ގޮންޖެހުންތަކެއް އެބަހުއްޓެވެ.\n"އަޅުގަނޑުމެއް ޓްރެއިނިިންގް ދޭ މި ބޭނުންކުރާ ކާނިވާ ސަރަހައްދުގައި އޮންނަ ޑްރައިވިން އޭރިއާއަކީ ވަރަށް މަސްހުނިވެފައި އޮންނަ ތަނެއް. އެތަނުގައި ބައެއް ފަހަރު ފިރިހެނުންގެ ފަރާތުން އެކި ކަހަލަ ފުރައްސާރަތައް ކުރިމަތިވޭ. ބައެއް ދުވަސް ދުވަހު އެ ކުދިން ލަދުގަންނަ ވަރަށް އެކަންދޭ."\nޑްރައިވިންގް ސުކޫލުގެ ހިންގުތެރިޔާގެ އިތުރުން އިންސްޓްރަކްޓަރެއް ގޮތުގައި މަސައްކަތް ކުރާ މުހުސިނާ ބުނި ގޮތުގައި ފުރައްސާރަ ކުރިމަތިވި ނަމަވެސް އަޒުމަށް އެއްވެސް ގުޑުމެއް ނާރާނެ ކަމަށެވެ.\n"މިއީ ވަރަށް ގިނަ އަންހެން ވެރިންގެ އެދުމުގެ މަތިން ފެށި ކަމަކަށް ވާތީ އަޅުގަނޑުމެއް ފަސްނުޖެހި ކުރިއަށް ދާނަން. ކިތައްމެ ވަރަށް ޖެއްސުމާއި އުނދަގޫ ކުރިޔަސް ކެރިގެން ނިކުމެ މިކަން ކުރާނަން."\nޝަރީހާނާއި ޝާހީނަށް އައްސަރިބަހަކާ ސާބަހެއް!\nމި ނޫން ކަމެއް މިހާރު ނެތް، ކުޅު ދިޔާވެއްޖެ!


SunOnline: Gaanoonu Asaasee islaahu kuraa jalsaa baavanee Mendhamu\nޝަފްނާ ހުސައިން 01 Jun 2020, 13:04\nގާނޫނުއަސާސީ އިސްލާހުކުރުމާމެދު މުޅި މަޖިލީހުގެ ކޮމިޓީން ދިރާސާކޮށް ނިންމި ގޮތުގެ ރިޕޯޓު އެޖެންޑާކޮށް، މިރޭ މެންދަމު 01:30 ގައި ރައްޔިތުންގެ މަޖިލީހުގެ ޖަލްސާ ބާއްވަން ނިންމައިފި އެވެ.\nކައުންސިލަރުންގެ ދައުރު އިތުރު ކުރުމަށް ގާނޫނު އަސާސީގައި އަކުރެއް އިތުރު ކުރުމަށް މުޅި މަޖިލީހުގެ ކޮމެޓީން ފާސްކޮށްފައިވާ ރިޕޯޓު ތަޅުމަށް ގެނައުން އަވަސްކުރުމަށް މިދިޔަ ހޮނިހިރު ދުވަހު ވެސް މަސައްކަތް ކުރިއެވެ.\nނަމަވެސް ރިޕޯޓު ތަޅުމަށް ގެނައުން އަވަސްކުރުމަށް މަޖިލީހުގެ މައިނޯރިޓީ ލީޑަރު، އޭދަފުށީ ދާއިރާގެ މެމްބަރު އަހްމަދު ސަލީމް އެއްބަސްވެވަޑައިނުގަތުމުން އެދުވަހު ބިލުގެ މަސައްކަތްް ކުރިއަށް ގެންދެވޭ ގޮތެއް ނުވިއެވެ.\nނަމަވެސް މައިނޯރިޓީ ލީޑަރާއެކު އެއްބަސްވުމަށް ނުދެވުމުން، މަޖިލީހުގެ ގަވާއިދުގައިވާ ގޮތަށް ތިން ދުވަހަށް ފަހު އެ މައްސަލައިގެ ވޯޓަށް އަހަން ރިޔާސަތުން ނިންމެވިއެވެ. ގަވާއިދުގައި ބުނާ މުއްދަތު މިރޭ ދަންވަރު ހަމަވާނެއެވެ.\nމިދިޔަ ހޮނިހިރު ދުވަހުގެ މަޖިލީހުގެ ޖަލްސާ ނިންމަވާލައްވަމުން މަޖިލީހުގެ ރައީސް މުހައްމަދު ނަޝީދު ވިދާޅުވީ މިރޭ 23:00 ގައި ޖަލްސާއެއް ބާއްވާނެ ކަމަށެވެ. އަދި ދަންވަރު 02:00 ގައި ގާނޫނުއަސާސީ އިސްލާހުކުރުމުގެ ވޯޓަށް އައްސަވާނެ ކަމަށެވެ.\n"އަޅުގަނޑަށް ފެންނަ ގޮތުގައި އެއްވެސް މެމްބަރަކު ވެސް އަދި ރާއްޖޭގެ ރައްޔިތަކު ވެސް ކަންބޮޑުވާކަށް ނުޖެހޭ. އަޅުގަނޑުމެން މި މަސައްކަތް ނިންމާނަން،" ނަޝީދު ވިދާޅުވި އެވެ.\nނަޝީދު ވިދާޅުވީ މަޖިލީހުގައި އެމްޑީޕީގެ 65 މެމްބަރުން އެބަތިއްބެވި ކަމަށާއި އަދި ޕީޕީއެމް-ޕީއެންސީ ފިޔަވައި ދެން ތިއްބެވި މެމްބަރުންނާއެކު އިސްލާހުގެ މަސައްކަތް ކުރިއަށް ގެންގޮސް ނިންމާލެވޭނެ ކަމުގެ ޔަގީންކަން އެބައޮތް ކަމަށެވެ.\n"އަދަދުގެ މައްސަލައެއް އަޅުގަނޑުމެންނަކަށް ނޫޅެ،" ނަޝީދު ވިދާޅުވި އެވެ.\nގާނޫނުއަސާސީއަށް އިސްލާހު ގެނެވޭނީ މަޖިލީހުގެ ހަތަރުބައިކުޅަ ތިންބައި މެމްބަރުންގެ ވޯޓުންނެވެ.\nމިރޭގެ ޖަލްސާގެ އެޖެންޑާ މިހާރު އާންމުކޮށްފައި ވާއިރު، ގާނޫނު އަސާސީއަށް އިސްލާހު ގެނައުމުގެ ބިލު، މުޅި މަޖިލީހުގެ ކޮމިޓީން ދިރާސާކޮށް ނިންމިގޮތުގެ ރިޕޯޓު އެޖެންޑާކޮށްފައި ވެއެވެ.\nމިހާރު ތިބި ކައުންސިލަރުންގެ ދައުރު ޖޫން މަހުގެ ތިން ވަނަ ދުވަހު ހަމަވާނެއެވެ. ކައުންސިލަރުންްގެ ދައުރު ދަންމާލަން ގާނޫނު އަސާސީއަށް ހުށަހަޅާފައިވާ އިސްލާހު ފާސްނުކުރެވިއްޖެ ނަމަ، ކައުންސިލްތައް ގާނޫނީ ހުސްކަމަކަށް ދާނެއެވެ.\nގާނޫނު އަސާސީގެ 231 ވަނަ މާއްދާގެ(ކ) : މި މާއްދާގެ ޅ. ގައި ބަޔާން ކުރާ އިންތިގާލީ މުއްދަތުގައި މަގާމްގައި ދެމިތިބޭ ކައުންސިލްތަކުގެ މެންބަރުން މަގާމުގައި ދެމިތިބޭއިރު އެ މެންބަރުން އަމަލު ކުރާނެ އިންތިގާލީ އުސޫލުތައް ރައްޔިތުންގެ މަޖިލީހުން ފާސްކުރާ ގާނޫނަކުން ކަނޑައަޅަން ވާނެ އެވެ.\nމިރޭގެ ޖަލްސާގައި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ ބިލު، ލާމަރުކަޒީ ކޮމިޓީން ދިރާސާކޮށް ނިންމިގޮތުގެ ރިޕޯޓު ވެސް އެޖެންޑާކޮށްފައިވެ އެވެ.\nއޭސީސީގެ އޮޑިޓެއް ހެދުމަށް ފާސްކޮށްފި\nފަނޑިޔާރުން ވަކިކުރުމުގައި ފިކުރަކަށް ނުބަލަން: ޖޭއެސްސީ\n"އީ-ސިނގިރޭޓުން ޑިއުޓީ ބޮޑުކުރަން ނުފެނޭ"


ލުއި ޚަބަރު - އިންޑިޔާ\nއިންޑިޔާގައި އަލަށް ސެނިޓަރީ ނެޕްކިން އުފެއްދި މީހާގެ މައްޗަށް ބަޔޮޕިކެއް ނެރެނީ\n"ޕެޑްމޭން" ގައި ލީޑްރޯލުން ސޯނަމް އާއި އަކްޝޭގެ އިތުރުން ރާދިކާ ފެނިގެންދާނެ\nކ. މާލެ 12 ޖެނުއަރީ 2017 | ބުރާސްފަތި 15:25 1,903\nއިންޑިޔާގައި އަލަށް ޕެޑު އުފެއްދި މީހާ އަރޫނަޗަލަމް މުރުގަނަންތަމްގެ ޙަޔާތުގެ މައްޗަށް ނެރޭ ބަޔޮޕިކްގެ ނަމަކީ "ޕެޑްމޭން" - ގޫގުލް\nއިންޑިޔާގައި އަލަށް ސެނިޓަރީ ނެޕްކިންސް ނުވަތަ ޕެޑު އުފެއްދި މީހާގެ މައްޗަށް ބޮލީވުޑުން އުފައްދާ ބަޔޮޕިކް "ޕެޑްމޭން" ގެ ލީޑް ރޯލުން ސޯނަމް ކަޕޫރާއި އަކްޝޭ ކުމާރަށް ފުރުސަތު ދީފިއެވެ.\nޓަމިލްނާޑޫއަށް ނިސްބަތްވާ އަރޫނަޗަލަމް މުރުގަނަންތަމްގެ ޙަޔާތުގެ މައްޗަށް ތައްޔާރުކުރާ މި ބަޔޮޕިކްގައި ބޮލީވުޑްގައި މިހާރު ކުރިއަރަމުން އަންނަ އިންޑިޔާގެ އެކްޓްރެސް ރާދިކާ އާޕްޓޭ ވެސް ފެނިގެންދާނެއެވެ. ސޯނަމް ކަޕޫރު ވަނީ މިކަން އޭނާގެ ޓްވިޓާރ މެދުވެރިކޮށް ހާމަކޮށްފައެވެ. މިއީ ސޯނަމް އާއި އަކްޝޭ އެކުއެކީގައި ފެނިގެންދާ ދެވަނަ ފިލްމެވެ. މީގެ ކުރިން މި ދެ ފަންނާނުން ވަނީ 2011 ވަނަ އަހަރު ނެރުނު ފިލްމު "ތެންކިޔު" ގައި އެކީގައި މަސައްކަތް ކޮށްފައެވެ.\nއަކްޝޭގެ އަންހެނުން، ބޮލީވުޑްގެ ބަޠަލާ އަދި ޕްރޮޑިއުސަރ ޓްވިންކަލް ކަންނާގެ އަލަށް ލޯންޗް ކުރި ފިލްމު އުފައްދާ ކުންފުނި ކަމަށްވާ މިސިސް ފަނީބޯންސް މޫވީސްގެ ދަށުން ޓްވިންކަލް ޕްރޮޑިއުސްކުރާ މިފިލްމު ރިލީޒްކުރާނެ ތާރީޚެއް އަދި ހާމަކޮށްފައެއް ނުވެއެވެ.\nއަރޫނަޗަލަމް މުރުގަނަންތަމްއަކީ "ޕީރިއަޑް" ވެގެން އުޅޭ ދުވަސްވަރު "އަންހައިޖީނިކް ޕްރެކްޓިސެސް" ނުވަތަ ސާފުޠާހިރު ނުވުމުގެ ސަބަބުން ދިމާވާ ޞިއްޚީ ޙާލަތްތަކާއި ބެހޭ ގޮތުން އިންޑިޔާގެ ރަށްފުށު ހިސާބުތަކުގައި ދިރިއުޅޭ އަންހެން ވެރިންނަށް ހޭލުންތެރިކަން އިތުރުކުރުމަށް މަސައްކަތްކުރުމުގެ އިތުރުން ސެނިޓަރީ ނެޕްކިންސް ނުވަތަ ޕެޑު ހެޔޮ އަގެއްގައި ލިބޭނެ ގޮތް ހެދުމަށްޓަކައި އިންޑިޔާގައި އަލަށް ސެނިޓަރީ ޕެޑް އުފައްދާ މެޝިނެއް އުފެއްދި މީހާއެވެ. ޚަބަރުތައް ބުނާ ގޮތުގައި އަގު ހެޔޮކޮށް ސެނިޓަރީ ނެޕްކިންސް ފޯރުކޮށްދިނުމުގެ ޚިޔާލު މުރުގަނަންތަމްއަށް އެންމެ ފުރަތަމަ އައީ 1998 ވަނަ އަހަރު އޭނާގެ ކައިވެންޏަށް ފަހު އޭނާގެ އަނބިމީހާއަށް "ޕީރިއަޑް" ދުވަސްވަރު ދިމާވި "ހައިޖީނިކް" މައްސަލަތަކެއް ސަބަބުންނެވެ. އެ މައްސަލަތައް ދިމާވީ އެދުވަސްވަރު އޭނާގެ އަންހެނުން ނޫސްކަރުދާހާއި ތަފާތު އެފަދަ ތަކެތި ބޭނުންކުރާތީ ކަމަށް އޭނާ ވަނީ ބުނެފައެވެ.\nއަގުބޮޑުކޮށް ބާޒާރުން ލިބެން ހުންނަ "ކޮމާޝަލް ޕެޑް" އޭގެ ތިން ގުނަ އަގުހެޔޮކޮށް މުރުގަނަންތަމް އުފެއްދި މެޝިން ބޭނުންކޮށްގެން އުފައްދާ ވިއްކަން ފެށުމާއެކު އެތައް ބައެއްގެ ސަމާލުކަން ވަނީ އޭނާއަށް ލިބިގެން ގޮސްފައެވެ. ގިނަ ދުވަސްތަކެއް ނުވެ، އެ މަސައްކަތް ފުޅާ ވިޔަފާރިއަކަށް ބަދަލުވެ، އިންޑިޔާގެ 29 ވަރަކަށް ސްޓޭޓުގައި މިހާރު އޭގެ މެޝިންތައް އިންސްޓޯލް ކޮށްފައިވެއެވެ. އޭނާ މިހާރު މަސައްކަތްކުރަނީ އޭނާގެ އުފެއްދުން 106 ޤައުމަކަށް ފުޅާ ކުރުމަށެވެ.\nޓައިމް މެގަޒިން އިން ނެރޭ ދުނިޔޭގެ އެންމެ ނުފޫޒު ގަދަ 100 މީހުންގެ ލިސްޓުން 2014 ވަނަ އަހަރު މުރުގަނަންތަމްއަށް ވަނީ ޖާގަ ލިބިފައެވެ. މީގެ އިތުރުން އިންޑިޔާ ސަރުކާރުން ދޭ "ޕަދްމާ ޝްރީ އެވޯޑު" މިދިޔަ އަހަރު އޭނާއަށް ވަނީ ލިބިފައެވެ. ޕަދްމާ ޝްރީ އެވޯޑަކީ އިންޑިޔާގައި ދޭ ހަތަރު ވަނަ އަށް އެންމެ މަތީ ފަންތީގެ ޤައުމީ އެވޯޑެވެ.


Areef aa dhekolhu hekithah sirru kuran ninmaifi\nކުރީގެ ސީޕީ އަހުމަދު އަރީފް: އޭނާ މިއަދުގެ ޝަރީއަތަށް ކޯޓަށް ހާޒިރު ކުރަނީ-- ފޮޓޯ: އަހުމަދު ޝުރާއު | އަވަސް\nކުރީގެ ކޮމިޝަނާ އޮފް ޕޮލިސް އަހުމަދު އަރީފުގެ މައްޗަށް ދައުލަތުން އުފުލާފައިވާ ޓެރަރިޒަމް ދައުވާގެ މިއަދުގެ އަޑު އެހުމުގައި ދައުލަތުން ސިއްރު ކުރުމަށް ހުށަހަޅާފައިވާ ހެކިތައް ސިއްރު ކުރުމަށް ދާއިމީ އަމުރެއް މައްސަލަ ބައްލަވާ ގާޒީ އަހުމަދު ހައިލަމް މިއަދު ނެރުއްވައިފި އެވެ.\nދައުލަތުގެ ފަރާތުން އަރީފްގެ މައްޗަށް ޓެރަރިޒަމްގެ ދައުވާ އުފުލާފައިވަނީ، 2017 ވަނަ އަހަރުން ފެށިގެން އިތުރު ބަޔަކާއި ގުޅިގެން މަގާމުގެ ބޭނުން ނަހަމަ ގޮތުގައި ހިފައި، އެކެއް ފެބްރުއަރީގައި ސުޕްރީމް ކޯޓުން ނެރުނު އަމުރަށް ތައްޔާރުވުމަށް ދުރާލައި ރާވައި، އަމިއްލަ މަސްލަހަތައްޓަކައި ގާނޫނު ތަންފީޒު ކުރުމުގެ އިދާރާތަކުގެ ހިންގުންތަކަށް ބަދަލުގެނެސް ފުލުހުންނާއި ކުރިމަތި ލުމަށް ފުލުހުން ނެރެ، އުސޫލުތަކާއި ގާނޫނުތަކާއި ހިލާފަށް މުއައްސަސާތަކުގެ ހިންގުން ބަދަލުކޮށް، ގައުމީ މަސްލަހަތާއި ރައްޔިތުންގެ ހަމަޖެހުން ނަގާލައި ގާނޫނީ ގޮތުން އުފެދިފައިވާ ސަރުކާރެއްް ވައްޓާލަން މަސައްކަތް ކުރުމުން ކަމަށެވެ.\nމިއަދުގެ އަޑުއެހުމަކީ ޝަރީއަތުގެ ކުރިން ދެފަރާތުން ހުށަހަޅަން ޖެހޭ ހުށަހެޅުންތަކާއި ގުޅޭގޮތުން ބޭއްވި ޝަރީއަތެކެވެ. މިއަދުގެ އަޑުއެހުމުގައި ދައުލަތުގެ ފަރާތުން ތިން ކަމެއް ހުށަހަޅާފައި ވެއެވެ. އަދި ދިފާއުގެ ފަރާތުން ފަސް ކަމެއް ހުށަހަޅާފައި ވެއެވެ.\nއެގޮތުން ދައުލަތުގެ ފަރާތުން ހުށަހަޅާ ހުށަހެޅުންތައް އިއްވަމުން ޕަބްލިކް ޕްރޮސެކިއުޓާ އައިޝަތު މުނާ ވިދާޅުވީ، މި މައްސަލާގައި ހުށަހަޅާފައިވާ ހެކިބަސްދޭ ފަރާތްތަކަށް ހިމާޔަތް ދިނުމަށެވެ. ހެކީންގެ މައުލޫމާތު ހާމަވެއްޖެނަމަ ހެކިބަސްދޭ ފަރާތްތަކަށް ނުފޫޒު ފޯރުވައި މައްސަލައަށް ނުފޫޒު ފޯރުވުމުގެ ޖާގަ އޮތް ކަމަށެވެ. އަދި އެފަރާތްތަކުގެ ބަޔާންތައް ސިއްރުކޮށް އައިޑެންޓިޓީ ނޭންގޭ ގޮތަށް ހެކިބަސް ނަގައިދިނުމަށްވެސް މުނާ ވިދާޅުވި އެވެ.\nއެކަމަށް ރައްދުދެއްވައި ދިފާއީ ވަކީލް ހިސާން ހުސެއިން ވިދާޅުވީ، ހެކި ރައްކާތެރި ކުރުމުގެ އިހްތިޔާރު ފަނޑިޔާރަށް ލިބިފައިވަނީ ހެއްކާބެހޭ ގާނޫނުގެ ދަށުން ކަމަށާއި މި ކަމަކީ ހެއްކާބެހޭ ގާނޫނުގެ ދަށުން ހުށަހަޅާފައިވާ ހުށަހެޅުމެއް ކަމެއް ގަބޫލު ނުކުރާ ކަމަށެވެ. އަދި އިސްލާމީ ޝަރީއަތުގައި ސިއްރު ހެކީންގެ ހެކިބަސް ނަގަން ޖެހޭ ސަބަބުތައް ދައުލަތުގެ ފަރާތުން ބަޔާންކޮށްފައިނުވާ ކަމަށް ހިސާން ވިދާޅުވި އެވެ.\nގާޒީ ހައިލަމް ވިދާޅުވީ، ސިއްރު ހެކީންގެ ހެކިބަސް ނެގުމަށް ހެއްކާބެހޭ ގާނޫނުގައި ބަޔާންކޮށްފައި ނެތުމަކީ އެކަން ބަލައިނުގަންނަންވީ ސަބަބެއްނޫން ކަމަށެވެ. ހައިލަމް ވަނީ އެކަން ބަލައިގަތުމަށް ނިންމާފަ އެވެ.\nދެވަނައަށް ހުށަހަޅާފައިވަނީ، ކޯޓުން ކުރިން ނެރެފައިވާ ހެކިރައްކާތެރި ކުރުމުގެ އަމުރު ދާއިމީކޮށްދިނުމަށެވެ. ގާޒީ ވަނީ މި މައްސަލާގައި ސިއްރު ކުރަން ބޭނުންނުވާ ހެއްކެއްވާނަ އެކަން ފާހަގަ ކުރުމަށެވެ. އެގޮތުން ދައުލަތުން ވަނީ އެގްޒަމިނޭޝަން ރިޕޯޓް ދިފާއާ ހިއްސާ ކުރުމަކުން އިއުތިރާޒެއް ނެތް ކަމަށް ވިދާޅުވެފަ އެވެ. ގާޒީ ވަނީ އެ ރިޕޯޓް ނުހިމަނައި ދައުލަތުން އިތުރަށް ހުށަހަޅާފައިވާ ހެކިތައް ސިއްރު ކުރުމަށް ދާއިމީ އަމުރެއް ނެރެދެއްވާފަ އެވެ.\nތިން ވަނަ ކަމަކަށް ދައުލަތުން ހުށަހަޅާފައިވަނީ، މި މައްސަލައަކީ ވަރަށް ގިނަ ބަޔަކު ބައިވެރިވެގެން ކޮށްފައިވާ ކުށުގެ އަމަލެއް ކަމުން، މި މައްސަލައިގައި ހިމެނޭ އިތުރު ފަރާތްތަކުގެ ޝަރީއަތް އަދިވެސް ކުރިއަށްދާކަން ފާހަގަ ކޮށްފަ އެވެ. އަދި މި މައްސަލާގައި އަރީފާއި ގުޅުން ހުރި އިތުރު ހެއްކެއް ފާޅުވެއްޖެނަމަ އެ ހެއްކެއް ހުށަހެޅުމަށް ފުރުސަތު ދިނުމަށެވެ.\nދިފާއީ ވަކީލް ހިސާން ވިދާޅުވީ، މި މައްސަލައިގައި އިތުރު ހެއްކެއް ފާޅުވެއްޖެ ނަމަ ހުށަހަޅަން ފުރުސަތު ދޭންވަނީ 20 މާރިޗްގެ ފަހުން ފެންނަ ހެކިތަކަށް އެކަނި ކަމަށެވެ.\nގާޒީ ހައިލަމް ވިދާޅުވީ، ހެކި ހުށަހަޅަންޖެހޭ ހާލަތެއް މެދުވެރިވެއްޖެނަމަ އެ ހެއްކެއް ހުށަހަޅައި އެ ހެކި ބަލައިގަތުމާ ގުޅޭގޮތުން ބަހުސް ކުރެވި ކޯޓުން އެހެކި ބަލައިގަތުމާމެދު ގޮތެއް ނިންމާނެ ކަމަށެވެ.\nދައުލަތުގެ ހުށަހެޅުންތައް ނިމުމުން ދިފާއުގެ ހުށަހެޅުންތައް ހުށަހަޅަން ފުރުސަތުދީފައި ވެއެވެ. އެގޮތުން ދިފާއުން 14 ހުށަހެޅުމެއް ހުށަހެޅުމަށް ނިންމާފައި ވެއެވެ. ނަމަވެސް މިއަދުގެ ޝަރީއަތުގައި ހުށަހަޅާފައިވަނީ ފަސް ކަމެކެވެ.\nއެގޮތުން ދިފާއީ ވަކީލް އިބްރާހިމް ރިފްއަތް ހުށަހެޅުންތައް ހުށަހެޅަމުން ވިދާޅުވީ، މައްސަލަ ހުށަހަޅާފައިވަނީ އުސޫލްތަކާއި ހިލާފަށް ކަމަށާއި މި މައްސަލަ ބަލައިގަންނަން ނުޖެހޭނެ ކަމަށެވެ. އަދި މި މައްސަލަ ހުށަހަޅާފައިވަނީ ތަހުގީގް ފުރިހަމަ ނުކޮށް ކަމަށާއި އެހެން ކަމުން މައްސަލަ ބަލައި ގަންނަން ނުޖެހޭނެ ކަމަށް ރިފްއަތް ވިދާޅުވި އެވެ.\nރިފްއަތް ވިދާޅުވީ، އެކެއް ފެބްރުއަރީގައި ސުޕްރީމް ކޯޓުގެ އަމުރުގެ ސައްހަކަމާ ގުޅޭގޮތުން ސުވާލު އުފެދޭ ގޮތަށް މައްސަލައިގެ ދައުވާ އުފުލާފައިވާ ކަމަށާއި އެކަމުގެ ސަބަބުން ފަނޑިޔާރުންގެ ގާނޫނާ ހިލާފްވެވޭ ކަމަށެވެ. ނަމަވެސް ދައުލަތުން ވިދާޅުވީ، މައްސަލައިގެ އަސާސަކީ ސުޕްރީމް ކޯޓު އަމުރު ނޫން ކަމަށާއި ގާނޫނީ ގޮތުން އުފެދިފައިވާ ސަރުކާރު ވައްޓާލަން އަމުރު ނެރުމުގެ ކުރިން ދުރާލާ ރާވައިގެން ކަންތައްތަކެއް ކުރުމުން ކަމަށެވެ.\nމިއަދުގެ ޝަރީއަތުގައި ދިފާއުން ހުށަހެޅި ފަސް ކަންތައްވެސް ބަލައިނުގަތުމަށް ގާޒީ ނިންމެވި އެވެ. އަދި ދިފާއުން ބާކީ ހުރި ހުށަހެޅުން އެހެން ދުވަހެއްގެ ޝަރީއަތަކަށް ހުށަހެޅުމަށް ފުރުސަތުދީ މިއަދު ޝަރީއަތް ނިންމަވާލެއްވުމަށް އެދުނެވެ. ގާޒީ ވަނީ އެގޮތަށް ނިންމައި މިއަދުގެ އަޑުއެހުން ނިންމާލައްވާފަ އެވެ.\nމި މައްސަލައިގެ ކުށް ސާބިތުވެއްޖެ ނަމަ އަރީފްގެ މައްޗަށް 17 އަހަރާއި ވިހިއަހަރާ ދެމެދުގެ ޖަލު ހުކުމެއް އަންނާނެ އެވެ.\nއަހުމަދު އަރީފް ކްރިމިނަލް ކޯޓް 1 ފެބުރުއަރީގެ އަމުރު + 1 ފެބުރުއަރީގެ "ބަޣާވާތް"\nމައުމޫންގެ ވަކީލު ފައިސަލް ކޯޓަށް ހާޒިރު ކުރަނީ


COVID-19 : Dhidhdhoo Ge 170 Ah Vureh Gina Ge Thah Quarantine Gai! - Vaguthu\nކޮވިޑް-19 : ދިއްދޫގެ 170ށް ވުރެން ގިނަ ގެތައް ކަރަންޓީނުގައި!\nހއ.ދިއްދޫގައި ހަލުވިކަމާއި އެކު ކޮވިޑް-19 ވައިރަސް ފެތުރެމުން ގެންދާ މި ދަނޑިވަޅުގައި އެރަށުގެ 170ށް ވުރެން ގިނަ ގެތައް ކަރަންޓީނު ކުރެވިފައިވާކަން ހާމަވެއްޖެއެވެ.\nދިއްދޫ އިން އެންމެ ފުރަތަމަ ކޮވިޑްގެ ކޭސް އެއް ފެނިފައި ވަނީ މީގެ ހަތަރު ދުވަަސް ކުރިންނެވެ. އެ މީހާ ބަލީގެ އަލާމާތްތައް ފެނި، ދިއްދޫ ފްލޫ ކްލިނިކަށް ދައްކައި ކޮވިޑް-19 އަށް ޓެސްޓު ކުރުމުން ވައިރަހަށް ވަނީ ފައްސިވެފައެވެ. ދިއްދޫ އިން އެންމެ ފުރަތަމަ ފައްސިވި މީހަކީ ގިނަ މީހުންނާއި ދިމާވާ ކަހަލަ ތަނެއްގައި ވަޒީފާ އަދާކުރަމުން ގެންދާ މީހެކެވެ.\nމިއަދު އެކަނިވެސް ދިއްދޫ އިން 21 މީހަކު ވައިރަހަށް ފައްސިވެފައި ވާއިރު އެރަށުން ފައްސިވި މީހުންގެ ޖުމްލަ އަދަދު މިހާރު ވަނީ 49ށް އަރާފައެވެ. އެރަށުން އެންމެ ފަހުން ނެގި ސުންކުތަކުގެ ތެރެއިން 137ށް ވުރެން ގިނަ ސުންކުގެ ނަތީޖާ އަދި ނުލިބެއެވެ. އެރަށުގައި 1،150 ށް ވުރެން ގޭބީސީ ހުންނައިރު ގާތްގަނޑަކަށް 18 ޕަސަންޓު ގޭބީސީތައް މިހާރު އެވަނީ ކަރަންޓީނުގައެވެ.\nދިއްދޫގައި ހުންނަ ހއ.އަތޮޅު ހޮސްޕިޓަލުން ނެރެފައިވާ ލިސްޓަކުން ހާމަވެފައިވާ ގޮތުގައި އެރަށުގެ 170ށް ވުރެން ގިނަ ގެއާއި ފްލެޓު މިހާރު ވަނީ ކަރަންޓީނު ކުރެވިފައެވެ. ކަރަންޓީނު ކުރެވުނު ގެތަކުގެ ތެރޭގައި އެންމެ ފުރަތަމަ ފައްސިވި މީހާގެ ޑައިރެކްޓު ކޮންޓެކްޓުންނާއި ފަހުން ފައްސިވި މީހުންގެ ކޮންޓެކްޓުން ހިމެނެއެވެ.\nމިވަގުތު މޮނީޓަރިން އަށް ލައި، ދިއްދޫ އިން މީހުން އަރާ ފޭބުން ވަނީ މަނާކޮށްފައެވެ. އެ ރަށުން ފައްސިވި 49 މީހުންގެ ތެރެއިން ދެ މީހެއްގެ ހާލު ސީރައަސް ވުމުން ށ. އަތޮޅުގައި ހުންނަ ކޮވިޑް ފެސިލިޓީ އަށް މީގެ3ދުވަސް ކުރިން ގެންގޮސްފައިވާކަން ފާހަގަކޮށްލެވެއެވެ.\nހއ. އިހަވަންދޫގައި ކޮވިޑް ފެސިލިޓީ އެއް ގާއިމް ކޮށްފައި ހުރި ނަމަވެސް، އެތަނުގައި ޑޮކްޓަރުންނާއި ނަރުހުން ނެތުމުގެ ސަބަބުން ޙިދުމަތް ލިބޭގޮތް ވަނީ ނުވެފައެވެ.\nމެއި 6, 2021 10:32\nބޭކާރު ތަންތަނަށް ފެސިލިޓީ ގެންދަންވާނެ އަދިވެސް. ޑޮކްޓަރުންނާ ނަރުހުންނާ ނެތަސް.. . ފެސިލިޓީ ހުރީ އިހަވަންދޫ ގައޭ ބުނަންވެގެން ގެންދިޔައީ. ހއ.އަތޮޅަށް ހަރާމުން ހަރާމް ފައިދާއެއް ވާނަމަ. އަތޮޅު މީހުން މިގެންދަން ޖެހެނީ ށ އަތޮޅަށް.. . އަތޮޅު ރައްޔަތުންގެ ރިސޯސަސް ބޭކާރު ކޮށްލައިފި މުަޅިން. ނުވާ ވަރު ކަން ކަމާ ހަވާލު ނުވެބަލަ އަން ވޭ ކިޔާފަ ދިނަސް..\nމެއި 6, 2021 12:00\nބަލަ ތިހިރީ ެނަބަރު ސިފާޒު ބާރުގަދަކަން އެކަހެރިކޮންއޮނަރަށެއް\nމެއި 6, 2021 12:09\nބަލަ ތިހިރީ މެންބަރު ސިފާޒު ބާރުގަދަކަން އެކަހެރިކޮންއޮނަރަށެއް އަހަރެމެންގެ ދިއްދޫ މެންބަރުކޮބައި؟؟ތިކަންވެސްނިމޭނީބައިއަޅާގޮތައް މިއީ ނޭވާހޮޅި ގެ މީހުން ދިއްދޫގެ ރައްޔަތުން ތިދައްކަވާއިންސާނިއްޔަތުކަމެގެލާމިސާލު މުޅިގައުމު ފަހުރުވެރިވޭ ނަމޫނާ ބައެއްކަން ތިކުރާމަސައްކަތުގާ މާތްﷲ ބަރަކާތްލައްވާށީ އާމީން


Hussain Manik Dhon Manik - Majlis Election 2019 Coverage\nރައްޔިތުންގެ މަޖިލީހުގައި އެންމެ ގިނަ ދުވަސް ވީ މެމްބަރުންގެ ތެރޭގައި ހިމެނިވަޑައިގަންނަވާ ހުސެއިން މަނިކަކީ، ކުރިންސުރެ މަސް އެކްސްޕޯޓު ކުރުމުގެ ވިޔަފާރިވެރިއެކެވެ. އެކަން ފާހަގަކޮށް ސަރުކާރުން ވަނީ 2003 ގައި ގައުމީ އިނާމު ވެސް ދީފަ އެވެ. އެއާ އެކު ކުރީގެ ރައީސް މައުމޫން އަބްދުލްގައްޔޫމުގެ ސަރުކާރުގެ އިސް މަގާމުތަކެއް ވެސް އަދާކުރެއްވި އެވެ.\nސިިޔާސީ ދާއިރާގައި 1979 އިން ފެށިގެން ހުސެން މަނިކު ގެންދަވަނީ ސިޔާސީ ހަރަކާތްތެރިވަމުންނެވެ. ރައްޔިތުންގެ މަޖިލީހުގެ މެމްބަރެއްގެ ގޮތުން މިހާތަނަށް ފަސް ދައުރު މަސައްކަތްކުރެއްވި އެވެ. އެހެންކަމުން އޭނާ އަކީ ރާއްޖޭގެ ރައްޔިތުންގެ މަޖިލިިހުގައި އެހާ ގިނަ ދުވަހު އުޅުއްވި މަދު ބޭފުޅުންގެ ތެރެއިން އެކެކެވެ. ކުރީގެ ރައީސް މައުމޫން އަބްދުލްގައްޔޫމްގެ ދައުރުގައި ހެދި ދެ ގާނޫނުއަސާސީގެ މަސައްކަތުގައި ވެސް ބައިވެރިވެވަޑައިގަތެވެ.\nތ. އަތޮޅުގައި ހިންގާފައިވާ ގިނަ އިޖުތިމާއީ ކަންކަމުގައި ހުސެއިން މަނިކުގެ ހިއްސާ ބޮޑެވެ. ހޭދަކުރެއްވުމުގެ އިތުރުން އަމަލީ ގޮތުން ބައިވެރިވެވަޑައިގަންނަވަ އެވެ. ހާއްސަކޮށް އަމިއްލަ ރަށް، ގުރައިދޫގެ ހިންގާ ކަންކަމަށާއި މުބާރާތްތަކަށް ގިނަ އެހީތަކެއް ފޯރުކޮށްދެއްވަ އެވެ. އޭގެ އިތުރުން ދާއިރާގެ އެހެން ރަށްރަށަށް ވެސް އޭނާގެ އެހީތެރިކަން އޮވެ އެވެ.\nއިންތިހާބު ކާމިޔާބުވެއްޖެ ނަމަ، ހުސެން މަނިކު ވިދާޅުވަނީ އޭނާގެ "ހިދުމަތްތައް މިހާރަށް ވުރެ ދެ ގުނަ ވެގެންދާނެ" ކަމަށެވެ.\nMDP Dhangethi Dhaairaa View Profile


Ihavandhoo narudhamaa nizaam ge masahkathuge nimun faahaga kohfi\nއިހަވަންދޫ ނަރުދަމާ ނިޒާމްގެ މަސައްކަތް ނިމުން ފާހަގަކޮށްފި\nއިހަވަންދޫ ނަރުދަމާ ނިޒާމް އިފްތިތާހުކޮށްދެއްވަނީ --\nހއ. އިހަވަންދޫ ނަރުދަމާ ނިޒާމް ގާއިމް ކުރުން އިފްތިތާހުކޮށް އެ މަޝްރޫއު ނިމުން ފާހަގޮށްފި އެވެ. އިހަވަންދޫ ނަރުދަމާ ނިޒާމް އިފްތިތާހުކޮށްދީފައި ވަނީ ރައީސް އަބްދުﷲ ޔާމީން އަބްދުލް ގައްޔުމް އެވެ.\nހަވަންދޫގައި ނަރުދަމާ ނިޒާމު ގާއިމުކުމުގެ މަސައްކަތް ހަވާލުކޮށްފައި ވަނީ މާލޭ ވޯޓާ އެންޑް ސުވަރޭޖް ކޮމްޕެނީ (އެމްޑަބްލިއުއެސްސީ)އާ 62.8 މިލިއަން ރުފިޔާ އަށެވެ. ނަރުދަމާ ނިޒާމުގެ އަމަލީ މަސައްކަތް2016 ވަނަ އަހަރުގެ މެއި މަހު 17 ގައި ފަށާފައިވާ އިރު މިދިޔަ އަހަރު އޭޕްރިލް 28 ގައި އެ މަޝްރޫއުގެ މަސައްކަތް މަސައްކަތް ވަނީ ނިމިފަ އެވެ.\nއެ މަޝްރޫއު އެމްޑަބްލިއުއެސްސީއާ ހަވާލުކުރުމާއި އެކު އެ ރަށުގައި ޕަމްޕް ސްޓޭޝަން ބަހައްޓާނެ ބިން ފާހަގަކުރުމާއި، އޭގެ މައްޗަށް ބިނާކޮށް ޑިޒައިން ކުރުމާއި އީއައިއޭ މަސައްކަތްތައް ވަނީ ކުރިއަށް ގެންގޮސްފައެވެ.\nއެގޮތުން ރަށުގައި ފަސް ޕަމްޕް ސްޓޭޝަން ބަހައްޓައި 13.58 ކިލޯމީޓަރުގެ ނަރުދަމާ ވިއުގައެއް ވަނީ ގާއިމްކޮށްފައިވާ އިރު ރަށުގެ 482 ގެއަށް ވަނީ މި ހިދުމަތް ދީފަ އެވެ. އަދި ރަށުން އުފެދޭ ނަޖިސް ބޭރުކުރުމަށް 100 މީޓަރުގެ އައުޓް ފޯލް ހޮޅި ވަނީ އަޅާފައިވާ އިރު އެ ނިޒާމު ހިންގާ ބެލެހެއްޓުން ޙަވާލުކޮށްފައިވަނީ ފެނަކަ ކޯޕަރޭޝަނާ އެވެ.\nރައީސް އަބްދުﷲ ޔާމީން އިހަވަންދޫ\n"ޔާމީން މާލެ ގެނައީ އާއިލާއާ ވަކީލުންނަށް ނާންގާ"\nވެކްސިން ޖެއްސެވުމަށް ޔާމީން ދެކޮޅު ހައްދަވައިފި\nޔާމީން ގެއަށް ބަދަލު ކުރަން ގޮތެއް ނިންމަނީ\n"ދެރަގޮތް ނުހެދުމަކީ ރައީސް ޔާމީން ގެއަށް ގެނައުން"


#Covid19: Student loan dhekkumah lui goh thakeh hoadhai dheynan- Raees - AO News\nމަތީ ތައުލީމް ހާސިލު ކުރުމަށް ދޫކޮށްފައިވާ ސްޓޭޑަންޓް ލޯން ދެއްކުން6މަސްދުވަހަށް ފަސްކުރުމަށް ނިންމައިފިއެވެ.\nމިކަން އިއުލާނުކުރެއްވީ ބުދަ ދުވަހު ބޭއްވި ނޫސްވެރިންގެ ބައްދަލުވުމުގައި ރައިސުލްޖުމްހޫރިއްޔާ އިބްރާހިމް މުހައްމަދު ސާލިހުއެވެ.\nރައީސް ވިދާޅުވީ ސަރުކާރުން މިހާރު ނިންމާފައިވަނީ ސްޓޫޑަންޓް ލޯނު އަނބުރާ ދެއްކުން6މަސްދުވަހަށް ފަސްކޮށްދިނުމަށްކަމަށާއި މިހާރުވެސް 4000 އަށް ވުރެ ގިނަ ފަރާތްތަކުން މި ލޯނު ދައްކަން ޖެހޭކަމަށެވެ. އަދި މިހާރު އޮތް ސްޓޫޑެންޓް ލޯނު ސްކީމް ކަނޑައެޅިފައި އޮތް ގޮތަށް ކުރިއަށް ދާނެކަމަށް ވެސް ރައީސް ވިދާޅުވިއެވެ.\nސަރުކާރުން މިގޮތަށް ނިންމާފައިވާއިރު މި ލޯނު ސްކީމްގެ ދަށުން 550 ފަރާތަކަށް 151 މިލިއަން ރުފިޔާގެ ލޯނު ދޫކުރުމަށް ވަނީ ނިންމާފައެވެ. އދި ލޯނު ދޫކުރާއިރު، އެފަރާތްތައް ކަނޑައެޅުމުގައި މާލީ ތަނަވަސްކަން ނެތް ފަރާތްތަކަށް އިސްކަން ދެއްވާނެ ކަމަށް ހަޔަރ އެޑިއުކޭޝަން މިނިސްޓްރީން ވަނީ ބުނެފައެވެ.\nސްޓޫޑެންޓް ލޯނުގެ އިތުރުން ސަރުކާރުން ވަނީ ގައުމީ ބޭންކުން ދޫކޮށްފައި ހުރި ލޯނުތައް އަނބުރާ ދެއްކުން ވެސް ހަ މަހަށް ލަސްކޮށްދީ، އެ އަނބުރާ ދެއްކުމުގެ މުއްދަތަށް ހަ މަސް ދުވަސް އިތުރުކޮށްދޭން ނިންމައިފަ އެވެ.\n،ރައީސް ޞޯލިޙްސްޓޫޑެންޓް ލޯން.މަތީތަޢުލީމް\nވީހާވެސް ގިނަބަޔަކު ނުކުމެ ވޯޓުލުމަށް ރައީސް އިލްތިމާސްކުރައްވައިފި


REPORT: Farah beehunu boataaeku suvaalu maakuthakeh\nރަސްފަރި ފަރަށް ބޯޓު ޕެނަމާ ބޯޓު ބީހިފައި: ގާތްގަނޑަކަށް 600 ފޫޓުގެ މި ބޯޓު ފުން ކުރުމުގެ މަސައްކަތް ދަނީ ކުރަމުން -- ފޮޓޯ: ކޯސްޓްގާޑް\nޕެނަމާގައި ރަޖިސްޓްރީކޮށްފައިވާ ގާތްގަނޑަކަށް 189.99 މީޓަރު ނުވަތަ 600 ފޫޓުގެ ބިޔަ "ނާވިއޮސް އާމަލިސް" އާގު ބޯޓު މަންޒިލަކީ ރާއްޖެއެއް ނޫނެވެ. މިމަހުގެ 16 ވަނަ ދުވަހު އިންޑިއާގެ ޓުޓިކޮރިން އިން ފުރައިގެން އެ ބޯޓު ދަތުރު ކުރަމުން ދިޔައީ ދެކުނު އެފްރިކާގެ ސަލްޑޭންހާ އައިލެންޑުގެ ބަނދަރަށް ދިއުމަށެވެ. އިންޑިއާގެ ޓުޓިކޮރިންއަށް މުދާ ހުސް ކުރުމަށް ފަހު މަންޒީލަކީ އެފްރިކާ އެވެ. ގާތްގަނޑަކަށް 32،415 މެޓްރިކް ޓަނުގެ ބަލްކް ކާގޯ - ވަތަށް ކާގޯ އޮއްސައިގެން އުފުލާ ޒާތުގެ މި ބޯޓުގެ އިންޖީނަށް މައްސަލައެއް ދިމާވެގެން އުޅޭކަން ދިވެހި ސިފައިންގެ ކޯސްޓްގާޑަށް އެނގިފައި ވަނީ މި މަހުގެ 19 ވަނަ ދުވަހުގެ މެންދުރެވެ. ސިފައިންނަށް އެ މައުލޫމާތު ލިބުނުއިރު މާސިންގަހާ އެ ބޯޓު އޮތީ ގުދުރަތީ ގޮތުން ރީތި، ހިމާޔަތްކޮށްފައިވާ ކ. ރަސްފަރި ފަރުމަތީގަ އެވެ. މި ހާދިސާ ހިނގައިދިޔަ ގޮތާމެދު ތަޖުރިބާކާރުން ދަނީ ގިނަ ސުވާލުތަކެއް އުފައްދަމުންނެވެ.\nފުރަތަމަ ކަމަކީ، ބޯޓުގެ އިންޖީނު ހުއްޓުނުކަން ދުރާލާ ރާއްޖެއަށް ނޭނގުނީ ކީއްވެ ހެއްޔެވެ؟ ބޯޓު ފަރަކަށް ލައްވަމުންދާކަން އެނގުނު ހިސާބުން ދެން އެޅީ ކޮން ފިޔަވަޅެއް ހެއްޔެވެ؟ މިވަރުގެ އުޅަނދެއް ރާއްޖޭގެ އެތެރެވަރިއަށް އަތްކަން ރާޑަރުގެ ލޯތަކަށް ނުފެނީ ހެއްޔެވެ؟\n"ބޯޓު ފަރަށް އެރުމާއި އެކަން ދިޔަ ގޮތުގައި ސުވާލު އުފެދޭ ގިނަ ކަންތައް ތަކެއް އެބަހުރި. މިކަން ވަރަށް ސީރިއަސް ކަމެއްގެ ގޮތުގައި ވަރަށް ރަނގަޅަށް ތަހުގީގު ކުރަން ޖެހޭ،" ބޭރުގެ ގިނަ ބޯޓު ފަހަރުގެ ކެޕްޓަންކަން ކުރަމުން ގެންދާ މަަޝްހޫރު ކެޕްޓަނެއް ނަން ނުޖެހުމަށް އެދި ވިދާޅުވި އެވެ.\nހުއްޓުނުކަން ކޯސްޓް ގާޑަށް ނާންގާ\nމި ބޯޓަކީ ރާއްޖޭގެ ތާރީހުގައި ވެސް މިހާތަނަށް ރާއްޖޭގެ ފަރެއްގެ މައްޗަށް އުރުނު އެންމެ ބިޔަ އެއް ބޯޓެވެ. ނުވަތަ އެންމެ ބޮޑު ބޯޓަށް ވެދާނެ އެވެ. މި ބޯޓުގައި 1220.89 ޓަނުގެ ހެވީ ފިއުލް އާއި 89.5 ޓަނުގެ މެރިން ގޭސް އޮއިލް އެބަހުއްޓެވެ. ނަމަވެސް މި ބޯޓުގައި މުދާ ނެތުނުގެ ސަބަބުން ބޯޓު ފެންނަނީ ވަރަށް ލުއިކޮށެވެ. ފިލިޕީންސް އަށް ނިސްބަތްވާ 19 ފަޅުވެރިން މި ބޯޓުގައި ތިބިއިރު ބޯޓު އިންޖީނު ހުއްޓިފައިވާކަން ދުރާލާ ސަރުކާރުގެ ކަމާބެހޭ ފަރާތް ތަކަށް އަންގާފައިނެތްކަން މި ހާދިސާ ދިޔަގޮތާ ބެހޭ ގޮތުން މެރިޓައިމް ދާއިރާގެ އެކްސްޕާޓުން ހިމެނޭ ގޮތުން ހަދާފައިވާ ޓައިމްލަ އިން އަކުން ދައްކަ އެވެ.\nއަވަސް އަށް އެ ޓައިމްލައިންގެ ކޮޕީ ލިބިފައިވާއިރު، އޭގައިވާ ގޮތުން ބޯޓުގެ މާސްޓަރު ނުވަތަ ކެޕްޓަން ކޯސްޓްގާޑަށް ނުވަތަ ލޯކަލް އޮތޯރިޓީ އަށް ބޯޓުގެ އިންޖީނު ހުއްޓިގެން އޮޔާލާކަން އަންގާފައެއް ނެތެވެ. އެކަން ނޭނގީ ކީއް ވެގެން ހެއްޔެވެ؟\nރަސްފަރި ފަރަށް އަރާފައިވާ ބޯޓު: ބޯޓުގައި މުދާ ނެތުމުން ފުން ކުރަން ފަސޭހަވާނެ\nފަރާ ކައިރިވީއިރު ނަގިލި ނުލީ ކީއްވެ؟\nރާއްޖެއަށް ގިނަ އަދަދަށް މުދާ ގެނެސްދޭ، އެއް ކުންފުނި ކަމަށްވާ ސެންޗޫރިއަންގެ ޗެއާމަން އަހުމަދު މައުމޫން (ކެޕްޓަން މާނު) ވިދާޅުވި ގޮތުގައި ބޯޓު ފަރަށް އުރުމުގައި ދުރާލާ ފޮލޯ ކުރަން ޖެހޭ ޕްރޮސީޖާތަކެއް ނުހަދައި ހުރިކަމަށް ބުނެވިދާނެ އެވެ.\n"ބޯޓު ފަރަށް އަރާފައިވާއިރު އެންކަރުކޮށްފަ [ނަގިލި] ވެސް ލާފައި ނެތް. މިއީ ބޮޑު މައްސަލައެއް. ފަރަށް އަރަމުން އަންނަކަން އެބައެނގޭ އެހެންވީމަ ޖެހޭނެ ނޫން ތޯ ބޯޓު އެންކަރު ކުރަން. ނޭނގެ އެކަން ނުކޮށް އޮތީ ކީއްވެ ކަމެއް،" މާނު ވިދާޅުވި އެވެ.\nބޯޓު ފަރަށް އަރާފައިވާއިރު އެންކަރުކޮށްފަ [ނަގިލި] ވެސް ލާފައި ނެތް، މިއީ ބޮޑު މައްސަލައެއް\nއަހުމަދު މައުމޫން | ކެޕްޓަން މާނު\nބޯޓުގެ އިންޖީނު ހުއްޓިގެން ފަރަށް އަރާފައިވާކަމަށް ހަބަރު ފެތުރުމާހަމައަށް ސަރުކާރުގެ އެއްވެސް އިދާރާއަކަށް މިކަން އެނގުނު ކަމަކަށް ނުވެ އެވެ. ނުވަތަ ނުހެދި އެވެ. މި ވަރުގެ ބޮޑު އުޅަނދެއް ރާއްޖޭގެ އެތެރެވަރިއަށް ވަދެގެން ގޮސް ރަށެއްގެ ގޮނޑަށް ބީހުނުއިރު ނޭނގުނީ ކީއް ވެގެން ހެއްޔެވެ؟ ކޯސްޓް ގާޑް ކޮބައި ހެއްޔެވެ؟ ރާއްޖޭގެ ސަރަހައްދުގެ ކަނޑުގައި ހިންގާ ހަރަކާތްތައް ބަލަން އިންޑިއާ އިން ބެހެއްޓި ރާޑަރު، ލޯތަށް ކޮބައި ހެއްޔެވެ؟ މީގެ ލޮލަކަށް ބޯޓު ނޭރީ ކީއް ވެގެން ހެއްޔެވެ؟\nމި ބޯޓު ފަރަށް އަރާފައިވާ ކަމަށް ސަރުކާރުގެ ކަމާބެހޭ އިދާރާ ތަކަށް އެނގުނީ ބަޔަކު އެންގީމަ އެވެ. އޭރު ބޯޓު އޮތީ ރަސްފަރި ފަރުމަތީގަ އެވެ. މާލެ އަތޮޅުން ނުކުމެގެން ބ. އަތޮޅަށް ނުކުންނަ އަނގަމަތީ އޮންނަ ދިރާގުން ބަލަހައްޓާ ކޮމިއުނިކޭޝަން އެންޓަނާތައް ޖެހި ރަސްފަރި އަށް ވުރެ ބޮޑު މި އުޅަނދު ފަރަށް ބީހުނުކަން އެނގީ އެ ސަރަހައްދަށް ދިޔަ މަސްވެރި އުޅަނދު ފަހަރުން އެނގީމަ އެވެ. މާލޭން ކެޔޮޅުކަމުދާ ގިނަބައެއްގެ މެދުގައި ވެސް މަގުބޫލު މި ފަރުމައްޗަށް ބޯޓު އަރާފައިވާކަމަށް އަވަސް އޮންލައިންގައި ރިޕޯޓް ކޮށްފައި ވަނީ 19 ވަނަ ދުވަހުގެ މެންދުރުން އަނބުރާ ދިޔަ ފަހުންނެވެ. މި ހަބަރު ރިޕޯޓް ކުރަން މައުލޫމާތު ސާފު ކުރަން ސިފައިންނާއި ފުލުހުންނަށް، އަދި ތިމާވެށީގެ ރައްކާތެރިކަން ބަލަހައްޓާ އީޕީއޭއަށް ވެސް ގުޅި އެވެ. ނަމަވެސް މި ބޯޓުގެ އެއްވެސް މައުލޫމާތެއް އޭރު އެއިން އެއްވެސް ފަރާތަކަށް އެނގޭ ކަމަށް ނުވެ އެވެ. ފަހަރުގައި އެކަން އެނގުނު ނަމަވެސް މީޑިއާއަށް ދޭން ބޭނުން ނުވީކަމަށް ވެސް ވެދާނެ އެވެ.\nރަސްފަރި ފަރުމަތީގައި މިހާރު އޮތް ނާވިއޮސް ބޯޓު ފުން ކުރުމަށްޓަކައި ބޯޓުގެ ވެރިޔާ އާއި އިންޝުއަރެންސް ކުންފުނި ވެސް މިހާރު ތިބީ ބޯޓުގަ އެވެ. އަދި ބޯޓު ފަރުމަތިން ދަމާކޫއްތާ ދުރަށް ލެވޭނެ ވަރުގެ އުޅަނދެއް ރާއްޖޭގައި ނެތުމުން އެކަން ކުރެވޭ ވަރުގެ ޓަގު ބޯޓެއް ރާއްޖެ ގެނައުމުގެ މަސައްކަތް ވެސް ދަނީ ކުރަމުންނެވެ. ޓަގު މާދަމާ ރާއްޖެ އަންނާނެ އެވެ. އަދި ބޯޓުގެ ކަންކަން ބަލަހައްޓަން ލޯކަލް އެޖެންޓެއް ވެސް ވަނީ ހަމަޖައްސާފަ އެވެ.\nމި ބޯޓު ފުން ކުރުމުގެ ކަންކަން ދާގޮތް އެނގޭ މީހަކު އަވަސް އަށް ކިޔައިދިން ގޮތުގައި ބޯޓަށް ގެއްލުމެއް ލިބިފައިވޭ ތޯ އާއި ތެޔޮ ލީކުވުން ފަދަ ކަމެއް ދިމާވެދާނެ ކަމަށް ބަލައި ބޭނުންވާ އާލާތްތައް ވެސް މިހާރު ދަނީ އެއާ ފްރައިޓްކޮށް ގެނެސްފަ އެވެ. ބޯޓު ފުންކުރުމުގެ ބޮޑު މަސައްކަތް ފަށާނީ މި ހުރިހާ އާލާތް ތަކެއް ހަމަވުމުންނެވެ.\n"މިހާރު ބޯޓު އޮތީ ގާތްގަނޑަކަށް ތިން މީޓަރު ތިލާގައި. އީޕީއޭ އިން ވަނީ ބޯޓުގެ ކައިރި ފަރުމަތި ބަލަން ފަށާފަ. ބޯޓަށް މިހާތަނަށް އެއްވެސް ގެއްލުމެއް ލިބިފައެއް ނެތް،" ނަން ނުޖެހުމަށް އެދި ވިދާޅުވި އެވެ.\nރާއްޖެ އަށް ލިބުނު ވަރުގަދަ އިންޒާރެއް\nރަސްފަރި ފަރަށް އަރާފައިވާ ބޯޓު\nދިވެހިންގެ ނަސީބުކަމަށް ވެސް ވެދާނެ އެވެ. ބޯޓު އޮތް ސަރަހައްދަކީ ރާއްޖޭގެ ރާޅު ބޮޑު ފުއްޓަރުތަކާ އަޅާބަލާނަމަ ހަމަ ހިމޭން ތަނެކެވެ. އަދި މި ސަރަހައްދު އުފެދިފައިވާ ގޮތުން މިއީ "ފްލެޓްކޮށް" އޮންނަ ފަރެކެވެ. މިހާރު މޫސުން އޮތް ގޮތުން މިއީ ހަނދު ބޮޑުވާ މޫސުމެއް ކަމަށްވުމާއެކު ދިޔަވަރު އާދަޔާ ހިލާފަށް ބޮޑުވާނެ އެވެ. އެހެންވެ ދިޔަވަރު ބޮޑުވާ ގަޑީގައި ޓަގު ބޯޓު ޖަހައިގެން މި ބޯޓު ފުން ކުރުނުގެ އޮޕަރޭޝަނަށް "ފަޅި ސިކުންތެއް" ލިބޭނެ އެވެ.\n"ފުން ކުރެވިދާނެ އިކްއިޕްމަންޓް އައީމަ. އަނެއްކާ ބޯޓު ހުހަށް އޮތުމަކީ ހަމަ ނަސީބު. އަނެއްކާ މިއީ ކޮންޓެއިނާ ޝިޕެއް ވެސް ނޫން. މިއީ ވެސް ނަސީބެއް. އެހެންނޫންނަމަ ޗެލެންޖު ބޮޑުވާނެ. ކޮންޓެއިނާ ޝިޕަކަށް ނުވާތީ ލުއި ވެސް ވާނެ. ބެލެވެނީ ޓަގު ޖަހާތާ ދެ ދުވަހެއްގެ ތެރޭ ފުންވެދާނެ ކަމަށް،" މެރިޓައިމް ދާއިރާގެ ތަޖުރިބާކާރެއް ނަން ނުޖެހުމަށް ޝަރުތުކޮށް ވިދާޅުވި އެވެ.\nހަގީގަތަކީ މިއީ ނުރައްކަލުން ފުރިފައިވާ، ބިރުވެރި ހާދިސާ އެކެވެ. މި ފަދަ ކަމެއް ދިމާވެގެން ތެޔޮ ލީކުވުން ފަދަކަމެއް ހާދިސާއެއް ކުރިމަތިވެއްޖެނަމަ ރާއްޖޭގެ އިގްތިސޯދު ފުނޑިގެންދާނެ އެވެ. ރާއްޖެއަކީ "ތިމާވެށި ވިއްކައިގެން" ކައިގެން ބޮއިގެން އުޅެން ގޮތް ނިންމައިގެން ތިބި ބަޔަކަށްވާއިރު މި ހާދިސާއަކީ މިފަދަކަމަށް ތައްޔާރުވެ ތިބެން ލިބުނު "އިންޒާރަކަށް" ވެސް ވެދާނެ އެވެ. މިއީ މިފަދަ ކަމަކަށް ހަބަރުދާރުވާށޭ ބުނުން ފަދަ ކަމެއްގެ ގޮތުގައި ބެލިދާނެ އެވެ.\nރާއްޖެއާ އެންމެ ކައިރިން ބަލާއިރު އަވަށްޓެރި ސްރީލަންކާގެ ގޮނޑުދޮށުގައި އެންމެ ފަހުން ދިމާވި ހާދިސާއަކީ ވެސް މިފަދަ ހާދިސާއެއްގެ ނުރައްކާ ފެނެ އެވެ. ލަންކާގައި ހިނގި ހާދިސާގައި މުދާ އުފުލާ ބޯޓުގައި ރޯވެ ގެއްލުން ލިބި ތެޔޮތައް ކަނޑަށް އެޅި ލިބުނު ގެއްލުން ބިލިއަން ޑޮލަރަށްވުރެ ބޮޑެވެ. އަދި ތިމާވެއްޓަށް ލިބުނު ގެއްލުން ވަޒަންކުރަން ވެސް ދައްޗެވެ. އެހެންވެ މިފަދަ ހާދިސާތަކަށް ތައްޔާރުވެ އާލާތްތައްވެސް ހޯދައިގެން ތިބުން ބުއްދިވެރި އެވެ.\nނާވިއޮސް ބޯޓު ފަރަށް ބީހުމުގެ ހާދިސާގައި ސުވާލުތައް ގިނަ އެވެ. މިކަމުގެ ސަބަބުން މި ފަރަށް ބޮޑެތި ގެއްލުން ތަކެއް ވާނެ ކަމަށް ބެލެހެ އެވެ. މި ހުރިހާކަމަށް ވުރެ ބޮޑު ކަމަކީ މިކަން ވީކަން ރާއްޖެ އަށް ނޭނގި އޮތުމެވެ. މި ހާދިސާއަށް އެހެން ނަޒަރަކުން ވިސްނާނަމަ މިކަން ވާންވީ ދިވެހިންގެ ލޯ ހުޅުވަން ލިބޭ ފުރުސަތަކަށެވެ. މި ފަދަ ހާދިސާއަކަށް ތައްޔާރުވެ ތިބެން ލިބުނު އިންޒާރަކަށެވެ.\nއެމްއެންޑީއެފް ޓޫރިޒަމް ތިމާވެށި + ކޯސްޓް ގާޑް އީޕީއޭ އިގްތިސޯދު މިނިސްޓްރީ އޮފް އެންވަޔަރަންމެންޓް\nކުނީގެ ގަވައިދުގެ ބަދަލުން ސަފާރީތައް އިސްތިސްނާވޭ


Thaareekh ge therein Addu Gan- 5\nތާރީޚްގެ ތެރެއިން އައްޑޫގަން- 5\n/ހަތަރުވަނަ ބާބު: ގޮވާން ދަނޑުމަތި\nގަމުގެ ގޮވާން ދަނޑުމަތި އޮތީ ރަށު ހުޅަނގު މަތީކޮޅު މީހުން އުޅުނު ދެ އަވަށުގެ އައްސޭރިން ފެށިގެން އުތުރު ދެކުނު ބިތުގެ ބީވާއިން އަޅާފައި އިރުމައްޗަށް ގޮސް ރަށުގެ އިރުމަތީކޮޅު ރުއްދަނޑާއި ޖެހެން ދެނެވެ.\nމި ދަނޑުމަތި އޮތީ ތިން ބަޔަށެވެ. އެއީ އިރުވާ މޫސުމް ގޮވާން ކުރާ ދަނޑުމައްޗާއި ހުޅަނގު މޫސުމުގެ ދަނޑުމައްޗާއި ދެ މޫސުމުގައި ވެސް ގޮވާން ކުރާ ދަނޑުމައްޗާއެވެ.\nއިރުވާ މޫސުމުގެ ދަނޑުމައްޗަކީ:\nއޯކެޅުވަލު ދަނޑުމަތި،2ކަށިގަނޑުވަލު ދަނޑުމަތި،3ރަށްތިރެވަލު ދަނޑުމަތި މިއެވެ.\nހުޅަނގު މޫސުމުގެ ދަނޑުމައްޗަކީ:\nއެތެރެވަލު ދަނޑުމަތި، 2- ވެއުކަދިގެދޮށު ދަނޑުމަތި 3- ވޭރަގަމު ވަލުއިރުމަތީ ދަނޑުމަތި4ކިޅިއެބިއްދޮރު ދަނޑުމަތި މިއެވެ.\nދެ މޫސުމުގެ ދަނޑުމައްޗަކީ:\nމާގަލިމާތެ ދަނޑުމަތި2އަންހެނުންމަގު ދަނޑުމަތި3ދެވައު ދޭތެރޭ ދަނޑުމަތި4ހިނަވަލު ދަނޑުމަތި5ވޭރެގަމުވަލި ހުޅަގުމަތީގެ ދަނޑުމަތި މިއެވެ.\nމި ވޭރެގަމު ވަލަކީ ގަމު ހުކުރުމިސްކިތުގެ ވަގުފު ތަނެކެވެ. އަދި މަޝްހޫރު ގަމުގެ އުސްތުބު ހުރީވެސް މި ވޭރަގަމު ވަލުގައެވެ. އެ އުސްތުބު އެއީ ކޮންޒަމާނެއްގެ ކޮންބަޔަކު ކޮށްފާ ހުރި މަސައްކަތެއް ކަމެއް ނޭނގެއެވެ.\nއަދި އެއުސްތުބުގެ ހުރި ފަލަމިނާއި އުސްމިނެއް ފޫޓެއް އިންޗިއަކުން ދަންނަވާކަށް ވެސް ނޭނގެއެވެ. އެނގޭވަރަކީ އެ އުސްތުނބުގެ މައްޗަށް އަރާ އުޅުނު އެތައްބަޔަކު މިހާރުވެސް އެބަތިބިކަމެވެ. އެމީހުން ބުނެ އުޅެނީ އެ އުސްތުނބު މައްޗަށް އަރައި އޭގެ މަތީގައި ހުރެ އާދައިގެ ކަނދުގަހަކަށް އަރައި ބެލީމާ ހުޅުމީދޫ އުތުރުބޭރުންނާއި ހިތަދޫގެ ހުޅަނގު ބޭރުން ކަނޑު ފެންނަކަމަށެވެ. މި އުސްތުނބުގެ އަސަރު ވެސް ނެތި ބިމާއި އެއްވަރުކޮށް ނިންމާލީ އެންމެފަހުން ކުޅަ ބޮޑު ހަގުރާމައިގެ ދުވަސްވަރު ގަމުގައި އިނގިރޭސިން ތިބިތިބުމުގައެވެ.\nގަން ވަލުގައި އެންމެގިނައިން ކުރަމުންދިޔަ ގޮވާމަކީ އަލަ، ކައްޓިލަ، ޒުވާރިއެވެ. އެހެންކަމުން އެންމެ ގިނަބަސްތާ ތައް ނެެރެމުން ބޭރުކުރަމުން ދިޔައީވެސް މި ތިން ބާވަތުންނެވެ. އެ ގޮވާން ދަޑުމައްޗާއި އަލަ ކައްޓިލަގެ ތާރީފުގައި ވާހަކަ ދެއްކުން ކުރުކުރީއެވެ.\nއަދި އެތިން ބާވަތުގެ އިތުރަށް ކެޔޮ، ފަޅޯ، ކަރާ، ބަރަބޯ،ދޮނަޅަ، ބިންބި، ކުދިބަތް، ހިމެނިގެންވިއެވެ. އަދި ހިތްތަލައަކީ މާ ބޮޑު މަސައްކަތަކާއި ނުލައި މުޅި ރަށު ގޮވާން ދަނޑުމަތީގައްޔާއި ބީވާތަކުގެ ތެރޭގައި އަމިއްލަ ކަހަލަ ގޮތަކަށް ހެދިފައި ހުންނަ އެއްޗެކެވެ. އެހެންކަމުން އެއިގެ ބޭނުން ކުރުން އޮންނަނީވެސް ސަބީލިއްލަ ކަހަލަ ގޮތަކަށެވެ. އަދި ދިވެހިރާއްޖޭގައި ވެރަލީ ޒަމާނުގައި އެންމެ ގިނައިން ވެރަލީ އެއްރަށަކީވެސް އައްޑޫ ގަމެވެ.\nމިއިން ކޮންމެ ގޮވާމެއްވެސް އެ އެއްޗެއް ހެދޭ ބިމެއްގައި އެއިގެ މޫސުމްތަކުގައި ހެދެމުން އެއިގެ ފައިދާތައް ދައްކަމުން ދިޔައީ ރާއްޖޭގެ އެހެން އެއްވެސް ރަށެއްގައި ނުހެދޭފަދަ މިންވަރަކަށެވެ. އާދޭހެވެ. އާދޭހެވެ. ރަށަކީ ފައިދާހުރި މުއްސަނދި ފަސްގަނޑެއްގެ ވެރިރަށެކެވެ. އެދުވަސްވަރު ގަމު މީހުންނަކީ ގޮވާން ކުރުމުގައި ހީވާގި މުރާލި ބަޔެކެވެ. ޖޯޝާއި ފޯރިއާއެކު ގޮވާން ކުރަމުންދިޔައ ހިތްވަރުގަދަ މީހުންނެވެ. ގޮވާމުގެ ތަޖުރިބާތަކާއި ހުނަރުތައް ދަނެގަނެ އެ މަސައްކަތުގެ މައްޗަށް ފަސްޖެހުމެއް ހުއްޓުމެއް ނެތި ގޮވާން ކުރަމުން ދިޔަ އަންހެނުންނާއި ފިރިހެނުންނެވެ. ދަނޑުހެއްދުމުގެ ހުނަރުތަކާއި އުކުޅުތައް ދަންނަ ފިރިހެނުންނާއި އަންހެނުންނެވެ. އެކަކު އަނެކަކަށް އެއްބަޔަކު އަނެއް ބަޔަކަށް ވާދަކުރުމާއި އެކު ގޮވާން ކުރަމުން ދިޔަ ހިއްމަތްތެރި ދިވެހި ދަނޑުވެރިންނެވެ. އެހެންކަމުން އެމީހުންގެ ގަދަ ހިތްވަރާއި މިންނަތުން، ކާބޯތަކެތީގެ ދަތިކަން ރާއްޖެއަށް ލިބެމުން ދިޔަކޮންމެ ފަހަރަކުވެސް އަތޮޅު ހިފަހައްޓަނީ އެރަށުން ކަމަށްވާތީ މައީޝާގެ އަސާސެއް ކަމުގައި ގަން އޮންނަނީ ވެފައެވެ.\nއަދި ކީއްތޯއެވެ. 1956 މ. ވަނަ އަހަރުން ފެށިގެން ތިރީސް އަހަރަށް ދިވެހި ދައުލަތުން ގަން އިނގިރޭސި ދައުލަތަށް ހިލޭ ހަދިޔާއެއްގެ ގޮތުން ދެއްވި ދެއްވުމާއި ވިދިގެން ވޭތުވެދިޔަ ނަވާރަ އަހަރުގެ ތެރޭ ގަމުގެ ފައިދާއާއި ތަނަވަސް ކަން ދިޔައީ އިހުނަށް ވުރެ ވެސް ބޮޑުވެގެންނެވެ. އާދެ! ބޭސް ފަރުވާއާއިއެކު ދިރިއުޅުމަށް ބޭނުންވާ ހުރިހާ ތަކެއްޗަކުންނެވެ. މިހާރު އެ އެހީ ކުޑަވެފައި އޮތް ކަމުގައި ވިޔަސް މާތް ﷲ ގެ ފަޟުލުވަންތަވެރިކަމުން ގަމުގެ ފައިދާއާއި ދީލަތި އެހީ އަތޮޅާއި އެކު މުޅި ރާއްޖެއަށް އަދި އޮއްސަވާށިއެވެ. އާމީން


Kulhudhuffushi Online - Peshan furut fathugai gina faidhaathakeh himeney\nޕެޝަން ފުރުޓް ފަތުގައި ގިނަ ފައިދާތަކެއް ހިމެނޭ\nނަސްވާ ޙަސަން - 1 އަހަރު ކުރިން - 28 އޯގަސްޓް 2017\nޕެޝަން ފުރުޓަކީ ރާއްޖޭގައި ވަރަށް ގިނައިން ފެންނަ މޭވާ އެކެވެ. އަދި ފަސޭހައިން ހައްދާލެވޭ މޭވާ އެއްވެސް މެއެވެ.\nބައެއް ފުރުޓް ވެލުގައި މޭވާ އަޅާލެއް އަވަހެވެ. ނަމަވެސް ބޮޑު ވެޔޮގަނޑު ހެދިފައި އޮތް ނަމަވެސް ފުރުޓް ނާޅާވެސް ހުރެއެވެ. ދެން އެންމެ ފަހުން ޖެހެނީ ވެޔޮގަނޑު އުފުރާލާށެވެ. އެގޮތުން ފުރުޓް ނޫނަސް ފުރުޓުގެ ފަތްވެސް ކާންވީ ސަބަބު މިއޮތީ އެވެ.\nލޭމައްޗަށް ދިޔުން ނުވަތަ ހައިޕާޓެންޝަންގެ ފަރުވާއަށް ފުރުޓް ފަތަކީ އެއްވަނައެވެ. ފުރުޓް ފަތުގައި ހިމެނޭ ހަރްމާނޭ އަލްކަލޮއިޑްސް ގެ ސަބަބުން ލޭ މައްޗަށް ދިޔުމުން ދުރުކޮށްދެއެވެ. އެއީ އަލްކަލޮއިޑްސްގެ ސަބަބުން ލޭ ދައުރުކޮށްދޭ ވެސަލްތަކުގެ މަސްތަށް އަރާމުކޮށްދިނުމަށް އެހީވެދޭތީ އެވެ.\nފުރުޓް ފަތާއި ފުރުޓުގެ ތޮށިން ނޭވާލާން ދަތިވެ ނޭވާހިއްލާ ފަރާތްތަކަށް އެހީވެދެއެވެ. ފުރުޓުގެ ތޮށީގައި އެކުލެވޭ މާއްދާއެއްގެ ސަބަބުން ނޭވާހިއްލާ މިންވަރު މަދުކޮށްދިނުމަށް އެހީވެދޭ ކަމަށް ތަޖުރިބާކާރުން ބުނެއެވެ. އަދި ޕެޝަން ފުރުޓް ކުނޑީގެ ވަހުންވެސް ނޭވާހިއްލާލެއް މަދުކޮށްދޭ ކަމަށެވެ.\nވިޓަމިން ސީ އަދި އޭ\nފުރުޓްފަތުގައި ގިނަ އަދަދަކަށް ވިޓަމިން ސީ އާއި އޭ ހިމެނެއެވެ. އެގޮތުން ވިޓަމިން އޭ އަކީ ހަމުގައި އާ ސެލްތައް އުފެއްދުމަށް އެހީވެދޭ ވިޓަމިން އެކެވެ. އަދި އެއީ ލޮލަށް ވެސް ވަރަށް މުހިއްމު މާއްދާއެކެވެ. އަދި ވިޓަމިން ސީ އަކީ ހަންގަނޑު މުސްކުޅިވުމުން ދުރުކޮށްދޭ ވިޓަމިން އެކެވެ. އެހެންކަމުން މިއީ އާންމުކޮށް ކެއުމުގައި ހިމެނުމަށް ރަގަނޅު ބާވަތެކެވެ.\nކަދުރުން ލިބޭ5ފައިދާއެއް\nދުވާލަކު އާފަލެއް ކައިގެން ދުޅަހެޔޮ ސިއްހަތެއްގައި ހުރެވިދާނެ\nދަނބު: ސިއްހަތަށް އެތަކެއް ފައިދާ ލިބިދޭ މޭވާއެއް\nފޮނިތޮށިން ލިއްބައިދޭ ހައިރާން ކުރުވަނިވި ފައިދާތައް\nފޭރުން ލިބިދޭ ސިއްހީ ފައިދާތައް\nއިންޑޮނޭޝިޔާގެ 104 އަހަރު ގެ އަންހެނަކު ހައްޖަށް!


Arsenal Athun Aston Villa Ah Bodu Molheh – adduLIVE\nއާސެނަލް އަތުން އެސްޓަންވިލާ އަށް ބޮޑު މޮޅެއް\nNov 09, 2020, 09:25 ހަސަން ރަޝީދު\nޕްރިމިއާ ލީގުގައި ރޭ އެސްޓަންވިލާ އިން އާސެނަލްގެ މައްޗަށް 3-0 އިން ކުރި ހޯދައިފިއެވެ.\nމި މޮޅާއެކު އެސްޓަންވިލާ އޮތީ 15 ޕޮއިންޓާ އެކު ލީގުގެ ހަވަނައިގައެވެ. އާސެނަލް އޮތީ 12 ޕޮއިންޓާ އެކު ލީގުގެ 11 ވަނައިގައެވެ. ލީގުގެ އެއްވަނައިގައި 18 ޕޮއިންޓާ އެކު އޮތީ ލެސްޓަ ސިޓީ އެވެ.\nއާސެނަލްގެ ދަނޑުގައި ރޭ ކުޅުނު މި މެޗުގައި އެސްޓަންވިލާ އިން ރަނގަޅު ކުޅުމެއް ދެއްކިއިރު މެޗުގެ 25 ވަނަ މިނެޓްގައި އެޓީމުން ވަނީ ލީޑު ނަގާފައެވެ. އެގޮތުން މި ގޯލަކީ އާސެނަލްގެ ބުކާޔޯ ސަކާ އަތުން ބައިކޮޅަށް ވަތް ގޯލެކެވެ.\nނަތީޖާ އެއްވަރުކޮށްލަން އާސެނަލްގެ ފޯވާޑް ލަކަޒެޓް އަށް ހުސް ފުރުސަތެއް ލިބުނު ނަމަވެސް އޭނާ ބޮލުން ފޮނުވާލި އެ ހަމަލާ ދިޔައީ ގޯލުގެ ދަނޑި މަތިން ބޭރަށެވެ.\nއެއް ގޯލުގެ ލީޑަކާއެކު ފުރަތަމަ ހާފް އެސްޓަންވިލާ އިން ނިންމާލިއިރު މެޗުގެ 72 ވަނަ މިނެޓްގައި ބާކްލީ ދިން ރީތި ޕާހަކުން އޮލީ ވޮޓްކިންސް ވަނީ އެޓީމުގެ ދެވަނަ ގޯލު ކާމިޔާބުކޮށްދީފައެވެ. އަދި އޭގެ ތިން މިނެޓްފަހުން އެސްޓަންވިލާގެ ތިންވަނަ ގޯލުވެސް ކާމިޔާބުކޮށްދިނީ ވޮޓްކިންސް އެވެ.\nމިއީ އަމިއްލަ ދަނޑުގައި ކުޅެ ލީގުގައި އާސެނަލް ޖެހިޖެހިގެން ބަލިވި ދެވަނަ މެޗެވެ. އެގޮތުން އަމިއްލަ ދަނޑުގައި ކުޅެ އެންމެފަހުން ލެސްޓަ ސިޓީ އަތުން 1-0 އިން އާސެނަލް ވަނީ ބަލިވެފައެވެ. އަނެއްކޮޅުން މިއީ ދެ މެޗަށްފަހު އެސްޓަންވިލާ އިން ހޯދި ފުރަތަމަ މޮޅެވެ.


Atletico bali, Real molhuve faragu kuda kohfi\nއެތުލެޓިކޯ ބަލި، ރެއާލް މޮޅުވެ ފަރަގު ކުޑަކޮށްފި\nލެވަންޓޭ އަތުން 2-0 ން އެތުލެޓިކޯ މެޑްރިޑް ބަލިވެ ލީޑްގައި ހިފެހެއްޓަށް ލިބުނު ފުރުސަތު ހަނިވެއްޖެ އެވެ.\nއެތުލެޓިކޯ ބަލިވުމުން އޭގެ ފައިދާ ނަގަން ވާދަވެރި ރެއާލް މެޑްރިޑަށް ލިބުނު ފުރުރުސަތުގައި އެ ޓީމުން ވަނީ ރެއާލް ވަޔަޑޮލިޑްގެ މައްޗަށް 1-0 ން މޮޅުވެ އެތުލެޓިކޯ އާ ތިން ޕޮއިންޓަށް ފަރަގު ކުޑަ ކޮށްފަ އެވެ.\nއެތުލެޓިކޯގެ ވަންޑާ މެޓްރޯޕޮލިޓާނޯ ސްޓޭޑިއަމްގައި ލެވަންޓޭއިން ވަނީ މެޗުގެ 30 ވަނަ މިނެޓްގައި ލީޑް ނަގާފަ އެވެ. އެ ޓީމުން ލީޑް ނެގި ލަނޑަކީ، އެތުލެޓިކޯގެ މާރިއޯ ހާމޯސޯ އަތުން ބައިކޮޅަށް ވަން ލަނޑެކެވެ. ލެވަންޓޭގެ ދެ ވަނަ ލަނޑު އެ ޓީމުން ކާމިޔާބު ކުރީ ޖޯޖް ޑީ ފުރުޓޮސް އެވެ.\nރެއަލްގެ ކުރީގެ ތަރި، ބުރެޒިލްގެ ރޮނާލްޑޯ ނަޒާރިއޯ ޗެއާމަންޝިޕްގެ ދަށުގައި އޮންނަ ކުލަބު ވަޔަޑޮލިޑްގައި ކުޅުނު މެޗުގައި، ރެއާލްގެ ލަނޑު ކާމިޔާބު ކުރީ ކާލޯސް ކަސެމީރޯ އެވެ. އޭރިއާގެ ކަނާ ދިމާލުން ބޭރުން ލިބުނު ހިލޭ ޖެހުން ޓޯނީ ކްރޫޒް ނަގައި ދިނުމުން ކަސެމީރޯ ބޮލުން ފޮނުވާލި ބޯޅަ ގޯލަށް ވަނީ ދަނޑީގައި ޖެހިފަ އެވެ.\nމެޗުން ރެއާލް މޮޅު ކޮށްދިނުމުގައި ކީޕަރު ޓިބޯ ކޯޓްއާ ވަނީ މުހިންމު ސޭވްތަކެއް ކޮށްފަ އެވެ.\nއެތުލެޓިކޯ އެއް ވަނައިގައި އޮތީ، 55 ޕޮއިންޓް ހޯދައިގެންނެވެ. ރެއާލް އަށް 52 ޕޮއިންޓެވެ. އެހެން ނަމަވެސް އެތުލެޓިކޯ އަތުގައި ބާކީ އެއް މެޗު އެބައޮތެވެ. ވާދަވެރި ބާސެލޯނާ ދެ މެޗު މަދުން ކުޅެ ތިން ވަނައިގައި އޮތީ 46 ޕޮއިންޓް ހޯދައިގެންނެވެ. މިރޭ އެ ޓީމު ނުކުންނާނީ ކާޑިޒް އާ ދެކޮޅަށެވެ.\nރެއާލް މެޑްރިޑް އެތުލެޓިކޯ މެޑްރިޑް ލަ ލީގާ\nއެތުލެޓީ އެއްވަރުވެ ބާސާ ރެއާލަށް ދޮރު ހުޅުވިއްޖެ\nއެލް-ކްލެސިކޯ: ކޯޗުންގެ ވިސްނުން ވަރަށް ތަފާތު\nއެސްޕަންޔޯލް އަތުން ރެއާލް ބަލިވެއްޖެ\nރެއާލްއަށް ފަސޭހަ މޮޅެއް


STO in vikkaa cement ge Agu heyokohfi - Hali News\nއެސްޓީ އޯއިން ވިއްކާ ސިމެންތީގެ އަގުހެޔޮކޮށްފި\n02 October 2020, 00:25\nއިންޑިޔާގެ ކޮޗިން ކާގޯފެރީގައި އެސްޓީއޯއަށް ގެނައި ސިމެންތި އަގުހެޔޮކޮށް އެސްޓީއޯ ކުޅުދުއްފުށި ފިހާރައިން ވިއްކަން ފަށައިފި އެވެ.\nކޮޗިން ކާގޯ ފެރީ އިން އެސްޓީއޯއަށް ގެނައި 500 ޓަނުގެ ސިމެންޓި ބާޒާރާ ނެރެފައިވަނީ މިއަދު އެވެ. އެސްޓީއޯ އިން ބުނީ ކުރިން 106 ރުފިޔާއަށް ވިއްކަމުންދިޔަ ރެމްކޯ ސިމެންތި މިއަދުން ފެށިގެން ވިއްކަމުންދަނީ 90 ރުފިޔާއަށް ކަމަށެވެ.\nކުރިއަށް އޮތް ތަނުގައި ސިމެންތީގެ އިތުރުން ތަފާތު އެކި ބާވަތް ތަކުގެ މުދާ ކޮޗިން ފެރީ މެދުވެރިކޮށް ގެނައުމަށް އެސްޓީއިން އަމާޒު ހިފާފައިވާއިރު މިއީ ކުޅުދުއްފުއްޓާ އެސްޓީއޯގެ ހިދުމަތް ލިބިގަންނަ ފަރާތްތަކަށް ލލިބިގެންދާނެ މަންފާ އެއް ކަމަށް އެސްޓީއޯއިން ބުނެއެވެ.\nއެސްޓީއޯއިން ބުނީ ކާގޯފެރީގެ ހިދުމަތުގެ ބޭނުން ރަނގަޅުގޮތުގައި ހިފާ ކުޅުދުއްފުއްޓާއި އެ ސަރަހައްދުގެ އެހެނިހެން ރަށްރަށަށް ހެޔޮ އަގުގައި މުދާ ފޯރުކޮށްދިނުމަކީ އެކުންފުނީގެ ވަރަށް ބޮޑު އަމާޒެއް ކަމަށެވެ.\nއިންޑިއާގެ ކޮޗިން އިން މި މަހުގެ 21 ވަނަ ދުވަހު ފުރި، "އެމްސީޕީ ލިންޒް" ނަމަކަށް ކިޔާ އެ ބޯޓު އެހެނިހެން ތަކެތި ހިމެނޭ ގޮތަށް 20 ފޫޓުގެ ދެ ކޮޓައިނާގެ އިތުރުން 500 ޓަނުގެ ސިމެންތި ގެނެސްފައިއެވެ.\nރާއްޖެއާއި އިންޑިއާއާއި ދެމެދު ކާގޯ ފެރީގެ ހިދުމަތް ރަސްމީކޮށް ފަށާފައިވަނީ މިމަހުގެ 21 ވީ ހޯމަ ދުވަހުއެވެ. ކޮޗިން އިން މުދާ ހިފައިގެން ރާއްޖެ އައި މި ކާގޯ ފެރީން ކުޅުދުއްފުއްޓަށް މުދާ ބޭލުމަށްފަހު މާލެއަށް ބަނދަރު ކުރިއެވެ.\nމި ޚިދުމަތް ފެށުމާއެކު ރާއްޖެ އާއި ކޮޗިންއާ ދެމެދު މަހަކު 2-3 ދަތުރު ކުރާނެ ކަމަށް ޓްރާންސްޕޯޓް މިނިސްޓްރީން ވަނީ ބުނެފައެވެ. މި ދަތުރުތައް ކުރާނީ ކޮޗިން އިން ކުޅުދުއްފުށީގެ ޕޯޓަށާއި މާލޭގެ ޕޯޓަށެވެ. އެއާއެކު ރާއްޖޭގެ ވިޔަފާރިތައް އިތުރަށް ފުޅާވެ، އަތޮޅު ތެރޭގައިވެސް ވިޔަފާރީގެ އިތުރު ފުރުސަތުތައް ފަހި ކުރުމަށް މިވަނީ މަގު ފަހިވެގެން ގޮސްފައެވެ\nއައްޑޫ އިން ދެމީހަކު ހައްޔަރުކޮށްފި\nމަކަރާއި ހީތަލުން ފައިސާ ހޯދަމުންދާ މީހެއްގެ މައުލޫމާތު ފުލުހުން ހާމަކޮށްފި\nބޭންކް އޮފް މޯލްޑިވްސްއިން ޑިޖިޓަލް ޕިންގެ ހިދުމަތް ތައާރަކޮށްފި